ދުވާފަރު މަގުހެދުމުގެ މަސައްކަތް ބާރަށް ކުރިއަށް |\nދުވާފަރު މަގުހެދުމުގެ މަސައްކަތް ބާރަށް ކުރިއަށް\nހޯރަފުށީ މަގުހެދުން އެމްޓީސީސީއާ ހަވާލުކޮށްފި\nމަނަދޫ ނެރު ކޮނުމާއި ބޭރުތޮށިލުމުގެ މަޝްރޫޢު އެމްޓީސީސީއާ ހަވާލުކޮށްފި\nވެލިދޫ ދޯނި އެހެލާ ސަރަޙައްދު ހެދުމަށް އެމްޓީސީސީއާ ހަވާލުކޮށްފި\nރ.ދުވާފަރުގެ މަގުތައް ޒަމާނީ ފެންވަރަކަށް ތަރައްޤީ ކުރުމުގެ މަޝްރޫއު ހަލުވިކަމާއިއެކު ކުރިއަށްދާ ކަމުމުގައި މިމަސައްކަތް ކުރާ އެމްޓީސީސީން ހާމަކޮށްފިއެވެެ.\nއެމްޓީސީން ވިދާޅުވީ މިމަސައްކަތް ކުރިއަށް ގެންދަނީ އެރަށެއްގަ ދިރިއުޅޭ ރައްޔިތުންނާއި، ކްލައިންޓާއި ސްޓޭކްހޯލްޑަރސްގެ އެއްބާރުލުމާއެގައިކަމަށެވެ. މި މަޝްރޫޢުގެ ދަށުން އެރަށުގެ 14 މަގެއްގައި ތާރުއަޅައި، ޒަމާނީ ފެންވަރަށް ތަރައްޤީކުރައްވަން ހަމަޖެހިފައެވެ.\nމިމަޝްރޫޢުގެ ދަށުން އެރަށުގައި ފަންސަވީސް ހާސް ފަސްސަތޭކަ ތޭރަ (25513) ކިލޯ މީޓަރު މަގުގައި ތާރު އެޅުމަށް ވަނީ ހަމަޖެހިފައެވެ. އަދި ޕޭމަންޓްގެ ގޮތުގައި ހަހާސް އަށްސަތޭކަ ތޭރަ (6813) ކިލޯމީޓަރު ހަދާގޮތަށް ހަމަޖެހިފައި ވެއެވެ. ދުވާފަރު މަގުތައް ޒަމާނީ ފެންވަރަކަށް ހެދުމަށް އެމްޓީސީސީން ކުރަމުން އަންނަ މަސަކައްތުގެ ތެރެއިން މަގު ބައްތި ޖެހުން ފަދަ މަސައްކަތް ކުރަން ހަމަޖެހިފައިވާ ކަމަށް އެކުންފުނިން ބުނެއެވެ.\nމި މަސައްކަތަކީ މިނިސްޓްރީ އޮފް ޕްލޭނިން ހައުސިންގ އެންޑް އިންފްރާސްޓްރަކްޗަރގެ އިން 47.04 މިލިއަން ރުފިޔާއަށް އެމްޓީސީސީ އާ ހަވާލުކޮށްގެން ކުރިއަށްގެންދާ މަސައްކަތެކެވެ. ދުވާފަރު މަގުހެދުމުގެ އަމަލީ މަސައްކަތް ފަށާފައިވަނީ 12 ޖޫން 2019 ގައެވެ.\nދުވާފަރުގެ މަގު ހެދުމުގެ މަޝްރޫޢުގައި އެރަށު ރައްޔިތުންގެ ފަރާތުންދަނީ ބޮޑު އެއްބާރުލުމެއް ލިބެމުންނެވެ.\nއެމްޓީސީސީ, މަގުހެދުން, ދުވާފަރު


"Male tharaggee vaanee Muizzu ge visnumun"\nއިދިކޮޅުގެ އިންޓެރިމް ލީޑަރު އަބްދުއްރަހީމް އަބްދުﷲ: ޑރ. މުއިޮއްޒަށް ތާއީދު ހޯއްދަވައި ދެއްވަން މަސައްކަތް ކުރައްވާ -- ފޮޓޯ: އަވަސް އޮންލައިން\nމާލޭ ރައްޔިތުން ބޭނުންވާ ތަރައްގީއަށް ވާސިލު ވެވޭނެ ދުވަސް އަންނާނީ މާލޭ ސިޓީގެ މޭޔަރު ކަމަށް ޕީޕީއެމްގެ ޑރ. މުހައްމަދު މުއިއްޒު އިންތިހާބު ކުރުމުން ކަމަށާއި ސިޓީ ތަރައްގީ ކުރުމުގައި ތަޖުރިބާއެއް އޮތް އަދި ރަނގަޅު ނަތީޖާއެއް އޮތް ބޭފުޅަކީ މުއިއްޒު ކަމަށް އިދިކޮޅުގެ އިންޓެރިމް ލީޑަރު އަދި ކޮންގްރެސް ޕާޓީ (ޕީއެންސީ) ގެ ރައީސް އަބްދުއްރަހީމް އަބްދުﷲ ވިދާޅުވެއްޖެ އެވެ.\nއިދިކޮޅުގެ ވަގުތީ ލީޑަރު ރޭ ވަނީ ކައުންސިލް އިންތިހާބުގެ މައްޗަށް ވާހަކަފުޅު ދައްކަވާފަ އެވެ.\nއަބްދުއް ރަހީމް ވިދާޅުވީ "ތަރައްގީ ކުރުމުގެ ތަޖުރިބާއެއް އޮތީ މުއިއްޒުގެ އަތްޕުޅުގައި" ކަމަށެވެ. އަދި ތަރައްގީގެ ވިސްނުމެއް ގެންގުުޅުއް ވަނީ ވެސް މުއިއްޒުގެ ކަމަށާއި މާލެ ރައްޔިތުންގެ އަމާޒު ޔަގީން ވާނީ މުއިއްޒާއެކުގައި ކަމަށެވެ.\nއޭނާ އަދި ވިދާޅުވީ މާލޭ ސިޓީއަށް ހަމަޖެހުން ގެނައުމަށާއި ތަރައްގީ ގެނައުމަށް އޮތް މުހިންމު ނިންމުމަކީ މުއިއްޒު މާލޭގެ މޭޔަރު ކަމަށް އިންތިހާބު ކުރުމާއެކު ސިޓީ ކައުންސިލްގެ މެޖޯރިޓީ ވެސް ޕީޕީއެމަށް ދިނުން ކަމަށާއި އެ މަންޒަރު ފެނިގެން ދާނެ ކަމަށް އުންމީދު ކުރައްވާ ޔަގީން ކުރައްވާ ކަމަށެވެ.\nމާލޭ ސިޓީގެ މޭޔަރު ކަމަށް ޕީޕީއެމުން ވާދަ ކުރެއްވުމުގެ ގޮތުން "ރައްޔިތުން އެދޭ އަމާޒަށް" މި ނަމުގައި މުއިއްޒު ގެންދަވަނީ ކެމްޕޭން ކުރައްވާ ފުޅާ ކުރައްވަމުންނެވެ.\nޕީޕީއެމް ޑރ. މުހައްމަދު މުއިއްޒު އަބްދުއްރަހީމް އަބްދުﷲ + މާލޭ ސިޓީ ލޯކަލް ކައުންސިލްތަކުގެ އިންތިހާބު އިދިކޮޅު ފަރާތްތައް މާލޭ ސިޓީ ކައުންސިލް ޕޮލިޓިކްސް\nޑރ. މުއިއްޒުގެ ކެމްޕޭން އިފްތިތާހު ކޮށްފި


ޕަބްލިޝްކުރި ތާރީޚް: 20 ޖުލައި 2020\nވަޒީފާގެ ފުރުސަތު - ޖިމް އިންސްޓްރަކްޓަރ (ގަން ކޮމިއުނިޓީ ސެންޓަރ)\nއައްޑޫސިޓީ ކައުންސިލް އިދާރާގެ ފޭދޫ އަވަށު އޮފީހުގެ ނަންބަރު(IUL)426/426/2020/64 އިއުލާނަށް އެކަށީގެންވާވަރަށް މީހުން ކުރިމަތިލާފައި ނުވާތީ އެ އިއުލާން ބާތިލްކޮށް އަލުން އިއުލާން ކުރީމެވެ.\nގަން ކޮމިއުނިޓީ ސެންޓަރ، ގަން / އައްޑޫ\n1. ދުޅަހެޔޮ ސިއްޙަތެއްގައި ތިބުމަށްޓަކައި ކުޅިވަރާއި ކަސްރަތަށް އަހުލުވެރިކުރުމުގެ ގޮތުން ހުރިހާ އުމުރުފުރާއަކަށް އަމާޒުކޮށް ކަސްރަތު ޕުރޮގްރާމްތައް ރާވައި ހިންގުން.\n2. ޒުވާނުންގެ މަރުކަޒުން ހިންގާ ކަސްރަތު ޕުރޮގްރާމްތަކުގެ ރެކޯޑް ބެލެހެއްޓުމާއި ( އަންހެން / ފިރިހެން އަދި އުމުރު އެނގޭނެހެން) އަދި އެ މަޢުލޫމާތު ކައުންސިލް އާއި ޙިއްސާކުރުން.\n3. ޒުވާނުންގެ މަރުކަޒުން ހިންގާ ކަސްރަތު ޕުރޮގްރާމްތަކުގެ ފެންވަރު ހިފެހެއްޓުމަށް ކުރަންޖެހޭ އެންމެހައި މަސައްކަތް ކުރުން.\n4. ޒުވާނުންގެ މަރުކަޒުން ކުރިއަށްގެންދާ ކަސްރަތު ޙަރަކާތްތަކާއި ގުޅިގެން ކުރަންޖެހޭ އެންމެހައި އިދާރީ މަސައްކަތް ކުރުން.\n5. ވަޒީފާއާ ގުޚޭގޮތުން އޮފީހުން ކުރަންޖެހިއްޖެ ކޮންމެ ކަމެއްގައި ހަރަކާތްތެރިވުން.\n6. ޖިމްގެ މެމްބަރުންނަށް ހާޟިރީ ބެލެހެއްޓުން.\n7. ޖިމް ބޭނުންކުރުމަށް ދެ ޖިންސަށް ވަކި ގަޑިތަކެއް ހަމަޖައްސައި އެތާވަލާއި އެއްގޮތަށް ޖިމް ބޭނުންކުރެވޭނެ އިންތިޒާމް ހަމަޖެއްސުން.\n8. ޖިމާއި އަދި ޖިމުގައި ބޭނުންކުރެވޭ އެންމެހާ އިކުއިޕްމެންޓް ސާފުކޮށް ބެލެހެއްޓުމުގެ އިންތިޒާމްތައް ހަމަޖެއްސުން.\n9.ޖިމް ބޭނުންކުރާ ފަރާތްތަކުން ޖިމްގައި އުޅޭއިރު އާންމު ސާފުތާހިރުކަމަށާއި، ތަނުގެ ޤަވާއިދަށް ހުރުމަތްތެރިކޮށް ހިތުމަށް ބާރުއެޅުން.\n10. ޖިމުގައި ބޭނުންކުރާ އެއްވެސް އިކުއިޕްމަންޓަކަށް ގެއްލުމެއްވެއްޖެނަމަ ވަގުތުން އެކަން ޔޫތު ސެންޓަރުގެ އޮފީހަށް އެންގުމާއެކު އެކަން ޙައްލުކުރުމަށް މަސައްކަތްކުރުން.\n11. ޖިމުގައި ބޭނުންކުރާ އިކުއިޕްމަންޓްތަކުގެ މައުލޫމާތު ޖިމް ބޭނުންކުރާ ފަރާތްތަކަށް ދިނުމާއި އެތަކެތި ބޭނުންކުރާ އެންމެ ރަނގަޅުގޮތުގެ އިރުޝާދު ދިނުން.\n12. ޖިމް ބޭނުންކުރާ ފަރާތްތަކުން ކަސްރަތުކުރަމުންދާއިރު މޮނިޓަރކޮށް، ރައްކާތެރިގޮތެއްގައި އަނިޔާނުވެ ކަސްރަތުތައް ކުރުމަށް އިރުޝާދުދީ، އެހީތެރިކަން ފޯރުކޮށްދިނުން.\n13. ޖިމް ބޭނުންކުރާ ދެ ޖިންސްގެ މީހުންނަށާއި އުމުރުފުރާ އަދި ފިޓްނެސް ލެވެލްއަށް ބަލައި ތަފާތު ކަސްރަތު ޕުރޮގްރާމްތައް ރޭވުން.\n14. ޖިމް ބޭނުންކުރާ މީހުންގެ ސިއްޙަތު ޗާޓެއް އެކުލަވާލައި މަހުން މަހަށް މޮނިޓަރކޮށް ބަލަހައްޓައި އެޗާޓާއި އެއްގޮތަށް ޕުރޮގްރާމްތައް ރޭވުން.\n15. ދުޅަހެޔޮ ސިއްޙަތަކަށް ބޭނުންވާ އެންމެހާ މަޢުލޫމާތު (ކެއުން ބަހައްޓަންވީގޮތް، ބަރުދަން ބަހައްޓަންޖެހޭ މިންގަނޑު އަދި އާންމު ދިރިއުޅުން ބަހައްޓަންވީގޮތް) ޖިމް ބޭނުންކުރާ ފަރަތްތަކަށް ފޯރުކޮށްދިނިނުން.\n16. ޖިމް ބޭނުންކުރުމުގައި އިމަޖެންސީއެއް ދިމާވާ ޙާލަތެއްގައި އަވަސް ފަރުވާ ދިނުމުގެ އިންތިޒާމް ހަމަޖެއްސުން.\nމަޤާމުގެ މަސައްކަތާއި ގުޅޭ ދާއިރާއެއްގެ ސަނަދެއް ހާސިލްކޮށްފައިވުން ނުވަތަ މަޤާމުގެ މަސައްކަތާއި ގުޅޭ ދާއިރާއިން 01 އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.


SunOnline: Shahusiyyathu olhifai\nއަޙުމަދު މާޖިދު 16 Feb 2019, 09:31\nތަރިކަ ލޯގޯ ކުރިމަތީގައި ސަގާފީ ހެދުމުގައި ތިބި ބަޔަކު މަޑުކޮށްލައިގެން--- ސަން ފައިލް ފޮޓޯ/\nއިނގިރޭސި ބަހުގައި ބޭނުން ކުރާ އިބާރާތެއްގައި "އައިޑެންޓިޓީ ކްރައިސިސް" އެވެ ކިޔައެވެ. މި އިބާރާތް ބޭނުން ކުރަނީ ތިމާޔަކީ ކާކުކަން، ތިމާގެ ޝަޚްސިއްޔަތަކީ ކޮބައިކަން މީހަކަށް ނުވަތަ ބަޔަކަށް އޮޅިފައި އޮންނަ ހާލަތު ސިފަ ކުރުމަށެވެ.\nދިވެހި ގައުމަށް އަންނަމުންދާ ބަދަލުތަކާއި، ދިވެހިންގެ އާއްމު ވިސްނުމާއި ފިކުރުތަކަށް އައިސްފައި ވާ ބަދަލުތަކަށް ވިސްނައިލުމުން، ދިވެހި ގައުމު މިހާރު މިއޮތީ އައިޑެންޓިޓީ ކްރައިސިސްއެއް ނުވަތަ އަމިއްލަ ޝަޚްސިއްޔަތު އޮޅުމުގެ ފައްތަރެއްގައި ނޫން ބާވައޭ ހިތަށް އަރައެވެ.\nދިވެހީންނަކީ ކޮން ބައެއް ހެއްޔެވެ؟ ދިވެހިން ގަބޫލު ކުރާ ކަންތައްތަކަކީ ކޮބައި ހެއްޔެވެ؟ ދިވެހީންގެ ފޮތަކީ، ގޮތަކީ، މަގަކީ ކޮބައި ހެއްޔެވެ؟ މި ސުވާލުތަކާ މެދު ދިވެހިން އިއްތިފާގު ވާ ޖަވާބުތަކެއް އެބަހުރި ބާވައެވެ! އިވޭ އަޑުތަކަށް ބަލާ އިރު، ދިވެހީންގެ ތެރެއިން ބަޔަކަށް ދިވެހި ތާރީޚު ގަބޫލެއް ނުކުރެވެއެވެ. ދިވެހީންގެ ކާބަފައިންނާ މެދު ލަދުވެތި ވެވެއެވެ. ދިވެހި ބަހަށް އިހުތިރާމެއް ނެތެވެ. ދިވެހީންގެ ދީނާ މެދު ވެސް މަދު ބަޔަކަށް ނަމަވެސް އިތުބާރެއް ނެތެވެ. ދިވެހި ސަގާފަތަކީ އެއްވެސް އަގެއް ހުރި އެއްޗަކަށް ނުވެއެވެ.\nގައުމެއްގެ ޝަޚްސިއްޔަތުގެ އެއް އަސާސަކީ އެ ބައެއްގެ ނަސްލީ ޝަޚްސިއްޔަތެވެ. އަނެއް އަސާސަކީ އެ ބައެއްގެ ހަޒާރަތާއި ތާރީޚާއި ތާރީޚާ ގުޅިފައި ވާ ތަރިކަތަކެވެ. އަނެއް އަސާސަކީ އެ ބައެއްގެ ސަގާފަތެވެ.\nމި ކަންކަމަށް ބަލައިލާ އިރު، ދިވެހިންނަކީ އެއް ނަސްލެއްގެ، އެއް ލެޔެއްގެ އަހުލުވެރީންކަމާ މެދަކު އަދި ބަހުސް ހިނގާ މަންޒަރެއް ނުފެނެއެވެ. މާތްރަސްކަލާނގެ ރަސްކަންފުޅަށް ހަމްދާއި ޝުކުރެވެ.\nއަޅުގަނޑުމެންގެ ހަޒާރަތާއި ތާރީޚާއި ތާރީޚާ ގުޅިފައި ވާ ތަރިކަތަކުގެ ކަންކަމާ ވިސްނައިލުމުން ފެންނަނީ ހިތާމަވެރި މަންޒަރެކެވެ. ދިވެހީންގެ އެންމެ މަތިވެރި ގައުމީ ބަޠަލް އައްސުލްޠާނުލް ޣާޒީ މުޙައްމަދު ތަކުރުފާނުލް އައުޒަމަކީ އުޅުއްވި ބޭފުޅެއްތޯ، އެމަނިކުފާނުގެ ގައުމީ ޖިހާދުގެ ވާހަކަޔަކީ ފުލޯކެއްތޯ، މި ކަހަލަ ސުވާލުތަކެއް ދަނީ ކުރެވެމުންނެވެ. ދިވެހިރާއްޖޭގެ ވެރިރަށް މާލޭގައި ހުރި ތާރީޚީ އާސާރުތަކުގެ ތެރެއިން މަދު ތަންތަން ފިޔަވައި ވަނީ ދިވެހީންގެ އަތުން މުގުރައި ސުންނާފަތި ކޮށްލެވިފައި ނުވަތަ އިހުމާލު ކޮށް ދޫ ކޮށްލެވިފައެވެ. އެންމެ ރީތި މިސާލަކީ އެތައް ގަރުނެއް ވާންދެން ދިވެހިރާއްޖޭގައި އޮތް ރަސްކަމުގެ ޝާހީ ގަނޑުވަރެވެ. އެ ގަނޑުވަރު ޖެހުނުތާ ލަކުނު ފިޔަވައި އެހެން އެއްޗެއް މިހާރު ނެތޭ ދެންނެވުމަކީ ގޯހަކަށް ނުވާނެއެވެ.\nދެން އޮތީ ދިވެހި ސަގާފަތުގެ ވާހަކައެވެ. ފުޅާކޮށް މާނަ ކުރާ އިރު، ސަގާފަތުގެ ތެރެޔަށް އެ ބައެއްގެ ދީނާއި، ބަހާއި އަދަބިއްޔާތާއި، އެބައެއްގެ ފަންނުވެރިކަމާއި، އަތްތެރި މަސައްކަތާއި އުފެއްދުންތެރިކަމާއި، ހެދުން އެޅުމުގެ ވައްޓަފާޅިޔާއި، ކެއިންބުއިމުގެ ގޮތްގަނޑާއި، ދުވަހީ ދިރިއުޅުން ހޭދަ ކުރާ ގޮތް ފަދަ އެތައް ކަމެއް ވަދެގެން ދެއެވެ. މީގެ ތެރެއިން ދީނާއި، ބަހާއި އަދަބިއްޔާތަކީ އޭގެ ޒާތުގައި ވަކީން މުހިއްމުކަން ބޮޑު ކަންތައްތަކެއް ކަމަށް ވާތީ، އެ ދެ ކަންތަކުގެ ވާހަކަ ވަކީން ބަޔާން ކުރެވިދާނެއެވެ. އެ ދެ ކަންތަކާ މެދު ވާހަކަ ދައްކާ އިރު، ދިވެހިންގެ ދީނަކީ މާތް ވެގެންވާ އިސްލާމް ދީން ކަމުގައި އެތައް ގަރުނެއް ވާންދެން އޮތް އޮތުން ނިމުމަކަށް އަންނަނީ ބާވައޭ ހިތަށް އަރާން ޖެހޭ ފަދަ އަޑުތައް އިވެމުން މަންޒަރުތައް ފެންނަމުން އެބަދެއެވެ. ދިވެހި ބަހާއި އަދަބިއްޔާތުގެ ހާލަތު އޮތީ އެއަށްވުރެ ވެސް ދެރަކޮށެވެ. މާލެއެއް ރަށްރަށެއް ތަފާތުވުމެއް ނެތި، މުޅި ގައުމުގެ ހުރިހާ ދިމާޔަކުން ފެންނަމުން ދަނީ ދިވެހި ބަސް އެއްލައިލެވި، ދިވެހި އަދަބިއްޔާތު ދޫ ކޮށްލެވި، ދިވެހި ބަހުގެ މަގާމު އިނގިރޭސި ބަހަށް ދެވެމުން ދާ މަންޒަރެވެ. ދިވެހި މައިންބަފައިން އެމީހުންގެ ދަރީންނާ އިނގިރޭސި ބަހުން ވާހަކަ ދައްކައި، ދިވެހި ދަރީންގެ މާދަރީ ބަހަކަށް އިނގިރޭސި ބަސް ވަމުންދާ ތަނެވެ. އެކަމާ މެދު އެ މައިންބަފައިން ފަޚުރުވެރި ވާ މަންޒަރެވެ.\nދިވެހި ސަގާފަތުގެ ތެރޭގައި ހިމެނޭ ދިވެހި ފަންނުވެރިކަމާއި، އަތްތެރި މަސައްކަތާއި އުފެއްދުންތެރިކަމާއި، ހެދުން އެޅުމުގެ ވައްޓަފާޅިޔާއި، ކެއިންބުއިމުގެ ގޮތްގަނޑާއި، ދުވަހީ ދިރިއުޅުން ހޭދަ ކުރާ ގޮތް ވެސް މިއަދު ދަނީ ބަދަލު ވަމުންނެވެ. ބިދޭސީ ގޮތްތައް ދަނީ ފެތުރެމުންނެވެ. ދިވެހި ގޮތްތައް ދަނީ މުސްކުޅި، ބޯދާ، އަދި ކަމުނުދާ ކަންކަމުގެ ލިސްޓަށް ލެވެމުންނެވެ.\nމި ކަންކަން ހިނގަމުން މިދާ ގޮތަށް ބަލައިލުމުން، ދިވެހި މުވާތިނެއްގެ ހައިސިއްޔަތުން ހިތަށް ކެކުޅުން ލިބި، ސިކުނޑިޔަށް ހާސްކަން އަންނަ ގޮތް ހަމަ ގައިމު ވެސް އަޅުގަނޑަށް އެބަވެއެވެ. ދިވެހި ގައުމު "ޝަޚްސިއްޔަތު އޮޅުމުގެ" އާފާތެއްގެ ތެރެޔަށް ވެއްޓެމުންދާ ދިޔުމާ މެދު ކަންބޮޑު ވެވެއެވެ.\nއަޅުގަނޑުމެން ހަނދާން ނައްތައިނުލަމާތޯއެވެ. އަމިއްލަ ޝަޚްސިއްޔަތު އޮޅިއްޖެ ބަޔަކަށް، ދުނިޔޭގައި ޝަރަފާއި އިއްޒަތާއި ކަރާމާތުގައި ދިރިއެއްނުއުޅެވޭނެއެވެ. އަމިއްލަ ގައުމީ މިނިވަންކަމާއި ސިޔާދަތު ރައްކައުތެރިއެއް ނުކުރެވޭނެއެވެ. ޝަޚްސިއްޔަތު އޮޅުމަކީ އެންމެ ނުބައި އަޅުވެތިކަމުގެ ފެށުމެވެ. އެ އަޅުވެތިކަން ނިމިގެން ދާނީ ހުރިހާ ގޮތަކުން، ހުރިހާ ކަމަކުން ތިމާމެންނަކީ އެހެން ބައެއްގެ އަޅުން ކަމުގައި ވެގެންނެވެ.


ނޮވެލްޓީ އަލީ ހުސެއިން އަވަހާރަވެއްޖެ - Dhivehi Post\nނޮވެލްޓީ އަލީ ހުސެއިން އަވަހާރަވެއްޖެ\nއާޓިކަލް ޕޯސްޓްކުރީ ދިވެހި ޕޯސްޓް2އަހަރު ކުރިން يناير 9, 2019 0400\nދިވެހިރާއްޖޭގެ ޗާޕުގެ މަސައްކަތް އެންމެ ފުޅާދާއިރާއެއްގައި ކުރަމުން އަންނަ ނޮވެލްޓީގެ ވެރިޔާ އަލީ ހުސެއިން އަވަހަރާވެއްޖެ އެވެ.\nއަލީ ހުސައިން އަކީ ގިނަ އަދަދެއްގެ ފޮތް ހާއްސަކޮށް ތާރީޚީ ގިނަ ފޮތްތަކެއް އަމިއްލަފުޅު ޚަރަދުގައި ޗާޕް ކޮށްދެއްވާ ދިވެހި ތާރީޚަށް ފަހުގެ ތާރީޚެއްގައި އެންމެ ގިނަ ޚިދުމަތް ކޮށްދެއްވި އެއް ޚިދުމަތްތެރިޔާ އެވެ.\nއަލީ ހުސައިން ވަނީ ކުރިން ސަރުކާރުގައި ވެސް މަސައްކަތް ކުރައްވާފައެވެ. އޭނާ ސަރުކާރުގެ ޚިދުމަތް ފެއްޓެވީ ރައީސް އިބްރާހިމް ނާސިރުގެ ވެރިކަމުގައެވެ. ރައީސް ނާސިރުގެ އޮފީހުގައި އަލީ ހުސައިން މަސައްކަތް ކުރެއްވިއެވެ.\nދިވެހިރާއްޖޭގައި ޗާޕުގެ މަސައްކަތް ތަރައްޤީކުރުމުގެ ދާއިރާއިން އަލީ ހުސެއިނަނަށް ސަރުކާރުން ވަނީ އާއްމު ހިދުމަތުގެ ޝަރަފްވެރިކަމުގެ އިނާމް 2003 ވަނަ އަހަރު ދެއްވާފައެވެ. އަދި ހިތްވަރު ދިނުމުގެ އިނާމާއި މިނިވަން 25 ގެ އިނާމް ވެސް ވަނީ އޭނާ ދެއްވާފައެވެ.\nއަލީ ހުސައިން އާއި ބެހޭ ގޮތުން ލިޔެފައި ހުރި ބައެއް ލިޔުންތަކުގައި ބުނެފައިވާ ގޮތުގައި އަލީ ހުސައިން އެންމެ އުފާފުޅު ވަނީ އޭނާ އަށް “ވާރެޔާފުށި އަލީ ހުސެއިން” ގެ ނަމުގައި މުހާތަބު ކުރެއްވުމުންނެވެ. އަލީ ހުސައިން އަކީ މ.އަތޮޅު ވަރޭޔާފުށްޓަށް އުފަން ބޭފުޅެކެވެ. މިހާރު އެރަށުގެ ގިނަމީހުން ދިރިއުޅެމުން ގެންދަނީ މ.އަތޮޅު ކޮޅުފުށީގައެވެ.\nދެވަނަ ބޮޑުހަނގުރާމައިގެ ދުވަސްވަރު ނިމުމާއެކު ރާއްޖޭގެ ފުރަތަމަ ބޯރޑިންގ ދާރުލްއިގާމޭގެ ނަމުގައި ހުޅުވުނެވެ. އަދި ކޮންމެ އަތޮޅަކުން ދެކުދިން މާލެ ގެނެވުނެވެ. އޭރު މުލަކު އަތޮޅުން ގެނެވުނު ދެކުދިންގެ ތެރެއިން އެއްކުއްޖަކު ދުންފަތުގެ އިސްތިއުމާލްކުރުމަށް ހިފާފައި ހުރި ފޯރިއަކުން އަނބުރާ ރަށަށްފޮނުވާލެވުނެވެ. އަދި ބަދަލުގައި އަލީ ހުސެއިން މާލެ ގެންނަވާ ބޯރޑިންގ އިން އޭނާ އަށް ފުރުސަތު ދެއްވިއެވެ.\nކުނި ކޮތަޅު އުކާލާ މީހާގެ މައުލޫމާތު ހާމަކުރެވޭ އިރު ޚިޔާނާތްތެރިންގެ މައުލޫމާތު ސިއްރު!\nފުވައްމުލަަކާއި އައްޑުއަށް މޫސުން ގޯސްވެ، އެލާޓް ނެރެފި\nހުޅުމާލޭގައި އިމާރާތަކުން ވެއްޓި މީހަކު މަރުވެެއްޖެ\nގއ ކަނޑުހުޅުދޫ ރައްޔިތުން ނިކުމެ “ވަގުން” ހޯދަނީ\nދިވެހި ޕޯސްޓް 1 އަހަރު ކުރިން يونيو 5, 2019\nދިވެހި ޕޯސްޓް 1 އަހަރު ކުރިން أبريل 12, 2019


ހެޔޮލަފާ ފުރާނައެއް ހަށިގަނޑާއި ވަކިވެގެންދާހިނދު އެފުރާނައަށް ވަނީ ކިހިނެއްކަން އިނގޭތަ؟\nމިއީ އުސްތާޛް ބިލާލް އައްސަދުގެ ދަރުހެއްގައި އެމަނިކުފާނު ދައްކަވާފައިވާ ވާހަކަފުޅެއްގެ ތަރުޖަމާއެކެވެ.\n"ފުރިހަމައަށް އިސްލާމްދީން ޤަބޫލުކޮށް ތެދުމަގަށް އުޅޭ އަޅާ މިދުނިޔެއާއި ވަކިވެގެންދާ ވަގުތު ޖެހުމުން، ރީތިކަމުން ފުރިގެންވާ ދެ މަލާއިކަތް ބޭކަލުން އުނޑުން ބިމަށް ފައިބާ ވަޑައިގަންނަވާނެއެވެ.\nއެ ދެ މަލާއިކަތް ބޭކަލުންގެ މޫނުފުޅުގެ ނޫރުން ހީވާނީ އެބޭކަލުންގެ މޫނުފުޅަކީ ވެސް އިރު ތަކެއް ހެންނެވެ. އެބޭކަލުންގެ ގައިކޮޅުގައި ސުވަރުގޭގެ ހުވަނދުކޮޅު ލެވިފައިވާނެއެވެ.\nއެބޭކަލުން ވަޑައިގަންނަވާނީ ސުވަރުގެއިން ރަޖާކޮޅެއްފާޑު ފޮތިގަނޑެއް ހިއްޕަވައިގެންނެވެ. އެފޮތިގަނޑު، ނިޔާވާން އުޅޭ ޞާލިޙު އަޅާގެ ހަށިކޮޅުގައި އޮޅާލައްވާނެއެވެ. އެހިނދު ސުވަރުގޭގެ މީރު ހުވަނދުކޮޅު އެބައެއްގެ ހަށިކޮޅުގައި ވެސް ލެއްވޭނެއެވެ.\nމަލަކުލް މައުތުގެފާނު ވެސް އެވަގުތު އެތަނުގައި ހުންނަވާނެއެވެ. އަދި އިޚުލާސްތެރި ޞާލިޙު އަޅާގެ ފުރާނަފުޅަށް މަލަކުލް މައުތުގެފާނު ވިދާޅުވާނެއެވެ.\n'އޭ ސާފު ޠާޙިރުވެގެންވާ ފުރާނަފުޅާއެވެ. ވެރި ރަސްކަލާނގެ ދެއްވަވާ މަތިވެރި ނިޢުމަތް ލިބިގަންނަން ތިޔަ ހަށިކޮޅުން ނިކުންނަވާށެވެ.'\nރަސޫލާ (ޞޢޥ) ޙަދީޘްފުޅު ކުރެއްވިއެވެ. 'ތެދުމަގު ލިބިގެންވާ ޞާލިޙު އަޅާގެ ފުރާނަފުޅު އެހިނދު އެހަށިކޮޅުން ނިކުންނަވާނެއެވެ. ނުވަތަ މަލަކުލް މައުތުގެފާނު އެފުރާނަފުޅު، މިފަދައިން ނަންގަވާނެއެވެ. އެއީ ޖަގަކުން ތައްޓަށް ފެންފޮދު އެޅޭ ފަދައިންނެވެ.'\nޖަގަކުން ތައްޓަށް ފެންފޮދު އެޅެނީ ނުހަނު މަޑުމަޑުން، އެއްވެސް ދަތިކަމެއް ނެތިއެވެ.\nބިމަށް ފައިބާ ވަޑައިގަތް ދެ މަލާއިކަތް ބޭކަލުން، މަލަކުލް މައުތުގެފާނު އެފުރާނަފުޅު ހިއްޕަވައިގެން ގިނައިރު ހުއްޓަނުދެއްވާނެއެވެ. ފުރާނަފުޅު ނެރުއްވުމާއިއެކު އެ ދެމަލާއިކަތް ބޭކަލުން، ސުވަރުގެއިން ގެންނެވި ފޮތިގަނޑާއި ހުވަނދުތައް މަތީގައި އެފުރާނަފުޅު ބާއްވައެވެ. އަދި އެފޮތިގަނޑު ހިއްޕަވައިގެން ހަތް އުނޑަށް ދަތުރު ކުރައްވައެވެ. އެދަތުރުފުޅުގައި ބައިވަރު މަލާއިކަތް ބޭކަލުންނައިވެސް ބައްދަލު ވާނެއެވެ. ދުނިޔެއިން ފެށިގެން އުޑުތަކާއި ދެމެދު ގުނާ އަދަދު ނުކުރެވޭހާ ގިނަ މަލާއިކަތުން ވެއެވެ. ކޮންމެ މަލާއިކަތް ބޭކަލެއްވެސް އެ ދެމަލާއިކަތުން ކުރެން އައްސަވާނެތެވެ. 'މިއީ ކާކުގެ ޠާޙިރު ރިވެތި ފުރާނަފުޅެއް ހެއްޔެވެ. ޖަވާބުގައި އެމަލާއިކަތް ބޭކަލުން ވިދާޅުވާނެއެވެ. މިއީ އެވެނި މިވެނި މީހެއްގެ ދަރިކަލެކެވެ. މަލާއިކަތް ބޭކަލުން އެފުރާނަފުޅަށް ވަރަށް ވެސް ރީތިވެގެންވާހާ ނަންތައް ދެއްވަވާނެއެވެ. ދަތުރުފުޅުގައި ބައްދަލުވާ ހުރިހާ މަލާއިކަތް ބޭކަލުން ވެސް އެޞާލިޙު ފުރާނަފުޅަށް މަރުޙަބާ ދަންނަވާނެއެވެ.\nމަލާއިކަތް ބޭކަލުންގެ ކޮނޑުފުޅު މަތީގައި ދަތުރުކުރަމުން، ފުރަތަމަ އުޑާއި ހަމައަށް ދެވޭނެއެވެ. ފުރަތަމަ އުޑާއި ހަމަވުމުން ގޭޓުކޮޅެއް ފެނިވަޑައިގަންނަވާނެއެވެ. އެގޭޓުކޮޅު ކައިރީގައިވެސް ދެ މަލާއިކަތް ބޭކަލުން ހުންނަވާނެއެވެ. ގޭޓުކޮޅާއި ކައިރިވުމުން މަލާއިކަތް ބޭކަލުން، ފުރާނަފުޅު އުފުއްލަވައިގެން ވަޑައިގެންނެވި މަލާއިކަތުންކުރެ އައްސަވާނެއެވެ. 'މިއީ ކޮން ޞާލިޙު އަޅެއްގެ ފުރާނަފުޅެއްތޯ އެވެ' ޖަވާބުގައި އެމަލާއިކަތް ބޭކަލުން، އެފުރާނަފުޅަށް ދެއްވެވި ރީތިނަންފުޅުތައް ވިދާޅުވާނެއެވެ. އަދި ގޭޓުކޮޅު ހުޅުވާދެއްވުމަށް އެދިލައްވާނެއެވެ.\nއެހިނދު އެގޭޓޫކޮޅު ހުޅުވުމުން، ދެވަނަ އުޑަށް ދަތުރު ކުރެވޭނެއެވެ. މިފަދައިން ބައްދަލުވާ ކޮންމެ މަލާއިކަތް ބޭކަލުންނެއްވެސް ސުވާލުކުރައްވާނެއެވެ. އަދި ހަމަ މިފަދައިން ޖަވާބުވެސް ދެއްވުމުން އެހުރިހާ މަލާއިކަތް ބޭކަލުން މަރުޙަބާ ދަންނަވާނެއެވެ. މިދުނިޔެއިން ވަކިވެގެންދާ ހިނދު، އެއްވެސް އަނދިރިކަމެއް ނުފެނި، އަލިގަދަ ނޫރުތަކެއް، ތިމާއަށް މަރުޙަބާ ދެންނެވުމުން ހިތައް ވެރިވާނެ އުފާ ވިސްނަވާށެވެ.\nއެތަނުގައި ތިމާއަށްޓަކައި އެއްވެސް ނަފްރަތެއް ނުވެއެވެ. އެތަނުގައި އެހުރިހާ ބޭކަލުންގެ ތެރޭގައިވެސް އެންމެ މަޝްހޫރީ ތިމާއެވެ.\nތިމާއަށްޓަކައި މާތް ﷲ (ސުބްޙާނަހޫ ވަތައާލާ) ލައްވަވާފައިވާ ނިޢުމަތްތައް ދައްކަވާލުމުގެ ދަތުރުފުޅެއް އެމަލާއިކަތުން ތިމާއަށް ދެއްވާނެއެވެ.\nބިމުގައި އެޞާލިޙު އަޅާގެ ހަށިކޮޅު ހިނަވާ، ހުރިހާކަމެއް ނިމި، ވަޅުލާންވީ ވަގުތު ޖެހުމުން، އެހަށިކޮޅާއި ގާތަށް ފުރާނަފުޅު ގެންދެވުމަށް ﷲ (ސުބްޙާނަހޫވަތައާލާ) އެމަލާއިކަތް ބޭކަލުންނަށް އަމުރުކުރައްވަވާނެއެވެ. އެއީ ވަޅުލުމަށްފަހު އެފުރާނައާއި، ކަށްވަޅުގައި ސުވާލު ކުރެއްވުމަށެވެ.\nއެެހެންކަމުން މަލާއިކަތްބޭކަލުން އެފުރާނަފުޅު އަނބުރާ ހަށިކޮޅު ކައިރިއަށް ގެންދަވާނެއެވެ.\nރަސޫލާ (ޞޢޥ) ޙަދީޘްފުޅު ކުރެއްވިއެވެ. 'ކަށްވަޅުގައި ވެސް ދެ މަލާއިކަތުން ފެނިވަޑައިގަންނަވާނެއެވެ. އެއީ މުންކަރް ގެފާނާއި ނަކީރް ގެފާނެވެ. އެދެބޭކަލުންގެ މޫނުފުޅު ހުންނަވާނީ ވަރަށްވެސް ބިރުވެރި ގޮތަކަށެވެ. އެއީ ކޮންގޮތެއްކަމެއް ﷲ ފިޔަވާ އެހެން އެެއްވެސް ފަރާތަކަށް އެނގިވަޑައެއް ނުގަންނަވައެވެ'\nހެޔޮލަފާ ޞާލިޙު އަޅުންނަށާއި ޞާލިޙު ނޫން އަޅުންނަށް ވެސް މުންކަރްގެފާނާއި ނަކީރްގެފާނު ފެނިވަޑައިގަންނަވާނީ އެއްގޮތަކަށް ކަމަށް ރަސޫލާ (ޞޢޥ) ޙަދީޘްފުޅު ކުރައްވަވާފައިވެއެވެ. ނަމަވެސް ތަފާތަކީ، ހެޔޮލަފާ ޞާލިޙު އަޅުންގެ އީމާންތެރިކަން ވަރުގަދަވުމުން، މިބިންމަތީގައާއި، ކަށްވަޅުގައި ވެސް އަދި ހިސާބު ބެއްލެވޭ ދުވަހުވެސް އެފަދަ މީހުން ބިރުނުގަތުން ކަމަށް ކީރިތި ޤުރްއާނުގައި މާތް ﷲ ވަޙީ ކުރައްވާފައިވެއެވެ.\nއެފުރާނައާއި ސުވާލު ކުރެއްވޭނެއެވެ. 'ކަލޭގެ ވެރިރަސްކަލާނގެއަކީ ކޮން ފަރާތެއް ހެއްޔެވެ؟ ކަލޭގެ ދީނަކީ ކޮބާ ހެއްޔެވެ؟ ކަލޭމެންނަށް ފޮނުއްވެވީ ކޮންބޭފުޅެއް ހެއްޔެވެ؟'\nހެޔޮލަފާ ޞާލިޙު އަޅެއްގެ ފުރާނަ ޖަވާބު ދެއްވާނެއެވެ. 'އަހުރެންގެ ކަލާނގެއީ މާތް ﷲ (ސުބްޙާނަހޫ ވަތައާލާ) އެވެ. އަހުރެން އަޅުކަންކޮށް، ކަލާނގެ ކަމަށް ޤަބޫލުކުރީ ހަމައެކަނި އެކަލާނގެއެވެ. އަހުރެންގެ ދީނަކީ އިސްލާމް ދީނެވެ. އަދި އަހުރެމެންނަށް ފޮނުއްވެވީ އެންމެ ފަހު ރަސޫލާ މުޙައްމަދު (ޞޢޥ) އެވެ. އަހުރެންނަށް އެކަލޭގެފާނުގެ ގޮވާލެއްވުންތައް އިވި، އެގޮވާލުންތައް އަހުރެން އަޑުއެއްސެވީމެވެ.'\nއެހިނދު އެމަލާއިކަތުން ވިދާޅުވާނެއެވެ. 'ނިދާށެވެ. ނުވަތަ އަރާމުކުރާށެވެ. އެެހެނީ ތިޔަ ރިވެތި ފުރާނައަށް ދެން ކުރިއަށް ލިބެން އޮތް ނިޢުމަތްތައް މާބޮޑެވެ.'\nއެހިނދު ވާތް ފަރާތަށް ބަލާލުމަށް ވިދާޅުވާނެއެވެ. ވާތް ފަރާތަށް ކުޑަކޮށް ބަލާލުމުން، ނަރަކައިގެ ވޭން ދެނިވި އަލިފާންގަނޑު އެމީހުންނަށް ފެންނާނެއެވެ. ނަރަކަ ފެނުމުން އެމީހުން ބިރުން ދުރަށްޖެހިލާނެއެވެ. އެހިނދު މަލާއިކަތް ބޭކަލެއް ވިދާޅުވާނެއެވެ. 'ކަލޭގެ ހެޔޮލަފާ ރަނގަޅު އުޅުމުގެ ސަަބަބުން މާތް ﷲ ކަލޭ އެތަނުން ސަލާމަތް ކުރައްވަވާފިއެވެ.' މިހެން ބުނެފައި ނަރަކަ ފެންނަ ދިމާ ބަންދު ކުރައްވަވާނެއެވެ.\nކަނާތް ފަރާތަށް އެނބުރުމަށް ދެންނެވުމުން، އޭނާ އެފަދައިން ކަންތައް ކުރައްވަވާނެއެވެ. އެހިނދު އޭނާއަށް ސުވަރުގޭގެ މަތިވެރި ނިޢުމަތްތައް ފެންނާނެއެވެ. އޭނާ ސުވަރުގެއަށް ދާހިތްވާނެއެވެ. އެވަގުތު މަލާއިކަތް ބޭކަލުން ދަންނަވާނެއެވެ. 'މިއީ ކަލޭ ދާން ހުރިތަނެވެ. ސުވަރުގެއަށް ދެވޭނެ މަގު ކަލޭ ފަހި ކުރައްވަވައިފިއެވެ.'\nރަސޫލާ (ޞޢޥ) ހަދީޘްފުޅު ކުރައްވާފައިވަނީ، ޞާލިޙު އަޅާއަށް ސުވަރުގެ ފެނުމުން އެކަލާނގެ ޙަޟްރަތަށް ދުޢާ ދަންނަވާނެ ކަމަށެވެ. 'ޔާ ﷲ. ދުނިޔެ އަވަހަށް ނިންމަވާފާނދޭވެ. އެއީ މިއަޅާއަށް މިއަޅާގެ އާއިލާއާއި، މިއަޅާއަށް ސުވަރުގޭގައި ލިބުމަށް ރޯދި ކުރައްވަވާފައިވާ ބަރަކާތްތައް އަވަހަށް ލިބުމަށެވެ'\nއެހިނދު އޭނާގާތަށް ވަރަށް ވެސް ރީތި މީހެއް ދާނެއެވެ. އޭނާ ފެނުމުންވެސް އެއީ އުފާވެރި ޚަބަރުތަކަކާއިގެން ދިޔަ މީހެއްކަން ހާމަވާނެއެވެ. އެއީ ކާކުތޯ އެހުމުން، އެމީހާއަކީ، މިބިންމަތީގައި އޭނާ ކުޅަ ހެޔޮ ޢަމަލުތައް ކަމަށް ބުނާނެއެވެ. އަދި އޭނާ އެހާ ރީތިވީ، އެމީހާގެ ހެޔޮ ޢަމަލުތައް ގިނަ ވުމުން ކަމަށް ވެސް ވިދާޅުވާނެއެވެ. އެމީހާ އޭނާއާއި ވަކިނުވާނެ ކަމަށް ވެސް ވިދާޅުވާނެއެވެ."\nya Allah helofaa alhunge thereygai alhamen lavvafaan dheyve. .Aameen\nޒާހިރާ އަލީ 2017-11-19 19:59:11\nޙުސައިން ރަޝީދު 2017-11-19 20:47:25\nޔާ ﷲ މިއަޅާ ސާލިހު އަޅުންތަކުގެތެރޭ ލައްވާ ސުވަރުގޭގެ ދާއިމީ ނިޢުމަތް މިންވަރު ކޮށްދެއްވައި ފާނދޭވެ. އާމީން.\nحوا 2017-11-19 22:02:26\nއާދަމް 2017-11-19 23:16:36\nހައްދަވާ ބޮޑު ކުރެއްވި ރަސްކަލާގެ ހުރިހާ މުސްލިމުން އަހުންނާ އުހްތުންގެ ފާފަ ފުއްސަވާ ރަހުމަތް ލައްވާާންދޭ\nrash 2017-11-20 09:39:32\nވަރަށް ގިނަ ދަރުސް ލިބިގެން ދިޔަ ލިއުމެއް. އަޅަމެންނީ ތިފަދަ މަތިވެރި ނިޢުމަތް ހޯދުމަށް މަސައްކަތް ކުރާ ބަޔަކު ކަމުގައި ލައްވާށި. އާމީން. އުފާވެރި ކަމުގެ ޚަބަރަށްފަހު ބިރުވެރި ކަމުގެ ޚަބަރަކުން އީމާންތެރިކަން ތެރިކަން އިތުރު ކުރުމަށް ނުބައި މީހާގެ ފުރާނަ ހަށިގަނޑާ ވަކިވެގެން ދާހިނދު އެފުރާނައަށް ވާގޮތް ގެނެސް ދެއްވުން ކީއްތޯ?


Japan in raajjey ge 24 dharivarakah mathee thauleemah kiyevumuge scholarship dhenee - One Online\nޖަޕާނުން ރާއްޖޭގެ 24 ދަރިވަރަކަށް ސްކޮލާޝިޕް ދިނުމުގެ އެއްބަސްވުމުގައި ސޮއިކޮށްފިއެވެ.\nމިއީ ޖަޕާނުން ހިންގާ "ހިއުމަން ރިސޯސް ޑިވެލޮޕްމަންޓް ސްކޮލަރޝިޕް ޕްރޮޖެކްޓު"ގެ ދަށުން ރާއްޖެއަށް ދީފައިވާ ފުރުސަތެކެވެ.\nފޮރިން މިނިސްޓްރީގައި މިއަދު ބޭއްވި ރަސްމިއްޔާތެއްގައި ރާއްޖޭގެ ފަރާތުން އެއްބަސްވުމުގައި ސޮއިކުރެއްވީ ފޮރިން މިނިސްޓަރު އަބްދުﷲ ޝާހިދެވެ. އަދި ޖަޕާނުގެ ފަރާތުން ސޮއިކުރެއްވީ ޖަޕާނުން ރާއްޖެއަށް ކަނޑައަޅާފައި ހުންނަވާ ސަފީރު ކެއިކޯ ޔަނާއީއެވެ.\nމި އެއްބަސްވުމުގެ ދަށުން ހަތަރު އަހަރުގެ މުއްދަތަށް، ކޮންމެ އަހަރަކު ދިވެހި ހަ ދަރިވަރަކަށް ޖަޕާނުން މަތީ ތައުލީމު ހާސިލުކުރުމަށް ދިއުމުގެ ފުރުސަތު ލިބޭނެއެވެ. މި ސްކޮލާޝިޕްތަކަކީ 19 މިލިއަން ރުފިޔާގެ ސްކޮލާޝިޕްތަކެއް ކަމަށްވެސް ފޮރިން މިނިސްޓްރީން ބުންޏެވެ.\nމި ރަސްމިއްޔާތުގައި މިނިސްޓަރު އަބުދުﷲ ޝާހިދު ވިދާޅުވީ މިއީ ރައީސް އިބްރާހީމް މުހައްމަދު ސޯލިހު މިދިޔަ އަހަރުގެ އޮކްޓޯބަރު މަހުގެ ތެރޭގައި ޖަޕާނަށް ކުރެއްވި ދަތުރުފުޅުގައި ދެ ގައުމުގެ ދެމެދު މަޝްވަރާކުރެވުނު މުހިއްމު ކަންތައްތަކުގެ ތެރޭގައި ހިމެނޭ ކަމެއް ކަމަށެވެ. އަދި މިއަދު މިކަން ހަގީގަތަކަށް ވެގެންދާކަމީ ދެ ގައުމުގެ ދެމެދު އޮތް ގާތް ގުޅުން ވަރަށް ރަނގަޅަށް ސިފަކޮށްދޭ ކަމެއް ކަމަށްވެސް ވިދާޅުވިއެވެ.\nމިނިސްޓަރު ވިދާޅުވީ ރާއްޖޭގެ އިގުތިސޯދީ އަދި އިޖުތިމާއީ ތަރައްގީގައި ޖަޕާނަކީ އަބަދުވެސް ވަރަށް މުހިއްމު ދައުރެއް އަދާކުރާ ބައިވެރިއެއް ކަމަށެވެ. ވަކިން ހާއްސަކޮށް އިންސާނީ ވަސީލަތް ތަރައްގީކުރުމާއި ތިމާވެއްޓާއި ތައުލީމީ ދާއިރާ އާއި މަސްވެރިކަމުގެ ސިނާއަތް ތަރައްގީކުރުމުގައިވެސް ޖަޕާނުން އަންނަނީ ބޮޑެތި އެހީތެރިކަމެއް ފޯރުކޮށްދެމުން ކަމަށްވެސް މިނިސްޓަރު ވިދާޅުވިއެވެ.\nމި ރަސްމިއްޔާތުގައި ޗައިނާގެ ސަފީރު ވިދާޅުވީ ގައުމުގެ ތަރައްގީގައި އިންސާނީ ވަސީލަތަކީ ވަރަށް މުހިއްމު ދައުރެއް އަދާކުރާ ބައެއް ކަމަށާއި ރާއްޖޭގެ މަސައްކަތު އާބާދީއަކީ އުފެއްދުންތެރި އަދި ހީވާގި ބައެއް ކަމަށެވެ. އަދި ރާއްޖޭގެ އުމްރާނީ ތަރައްގީއާ އެއްވަރަށް އިންސާނީ ވަސީލަތްތައް ތަރައްގީކުރުމަށް ކުރާ މަސައްކަތުގައި ބައިވެރިވުމުގެ ފުރުސަތު ލިބުމަކީ އުފާކުރާ ކަމެއް ކަމަށްވެސް ސަފީރު ވިދާޅުވިއެވެ.\nޖަޕާނުން ވަނީ ރާއްޖެއަށް އެކި ދާއިރާތަކުން ދީލަތި އެހީތެރިކަން ފޯރުކޮށްދީފައެވެ. އެގޮތުން ކޮވިޑާ ގުޅިގެން ޔުނިސެފް މެދުވެރިކޮށް 356،400 އެމެރިކާ ޑޮލަރުގެ އެހީއާއި ރެޑްކްރެސެންޓް މެދުވެރިކޮށް 185،000 އެމެރިކާ ޑޮލަރުގެ އެހީ އަދި ޔޫއެންޑީޕީ މެދުވެރިކޮށް 1.4 މިލިއަން އެމެރިކާ ޑޮލަރުގެ އެހީއެއްވެސް ޖަޕާނުން ފޯރުކޮށްދީފައިވެއެވެ.\nގުޅޭ ޓެގު ޖަޕާން ދިވެހި ރާއްޖެ އަބްދުﷲ ޝާހިދު ފޮރިން މިނިސްޓްރީ


"Adheeb ah nufileyne"\n0 June 12th, 2019 - 12:16 PM\nހޯމް މިނިސްޓަރު އިމްރާން އަބްދުﷲ: —\nކުރީގެ ނައިބުރައީސް އަހުމަދު އަދީބު ރާއްޖެއިން ބޭރަށް ބޭސް ފަރުވާއަށް ވަޑައިގަތަސް ނުފިލޭނެ އިންތިޒާމު ހަމަޖައްސާފައިވާކަމަށް ހޯމް މިނިސްޓްރީން ބުނެފިއެވެ.\nއެ މިނިސްޓްރީން ނެރުނު ނޫސް ބަޔާނެއްގައި ބުނެފައިވަނީ ސަލާމަތީ ކަންކަން ސަރުކާރުން ވާނީ ހަމަޖައްސާފައި ކަމަށާއި، އަދީބާއެކު ފުލުހުންނާއި މޯލްޑިވްސް ކަރެކްޝަނަލް ސާވިސްގެ އޮފިސަރުން އިންޑިއާ އަށް ދާނެކަމަށެވެ.\n"އަދީބު ބޭސް ފަރުވާ އަށް ރާއްޖެ އިން ބޭރަށް ފޮނުވަން ނިންމީ ރާއްޖެ އިން ފަރުވާ ކުރެވެން ނެތުމާއެކު ބޭރުން ކަމާ ބެހޭ ފަރާތްތައް ގެނެސްގެން ވެސް އެ މައްސަލަ ހައްލުވެފައި ނުވާތީ،" ކަމަށެވެ.\nހޯމް މިނިސްޓްރީން މިހެން ބުނި ނަމަވެސް މިވަގުތު ހިނގަމުން އަންނަ ހަމައެކަނި ހުކުމަކީ ކޯޓުގެ ހުރުމަތް ކެނޑުމުން ކޮށްފައިވާ 15 ދުވަހުގެ ގޭބަންދުގެ ހުކުމެވެ. އަދި އެ ހުކުމް މިމަހު މެދު ތެރެއަށް ހަމަވާނެއެވެ.\nފަހުގެ ތާރީހެއްގައި ދިވެހިރާއްޖޭގައި ހިންގި އެންމެ ބޮޑު ހިޔާންކަމަށްވާ އެމްއެމްޕީއާރުސީގެ ބޮޑު ހިޔާނާތުގެ ފަހަތުގައި ވެސް ވަނީ އަދީބުކަށް ދައުލަތުން ކުރިން ތުހުމަތުކުރިއެވެ. އެހެން ނަމަވެސް އޭނާގެ މައްޗަށް ކޮށްފައިވާ ހުރިހާ ދައުވާތަކެއް ހައިކޯޓާއި ސްޕްރީމް ކޯޓުން ވަނީ ބާތިލުކޮށްފައެވެ. މިހާރު އޭނާގެ މައްޗަށް ހިނގަމުން އަންނަ 15 ދުވަހުގެ ގޭ ބަންދުގެ ހުކުމަކީ ކޯޓުގެ ހުރުމަތްކެނޑިކަމުން ކޮށްފައިވާ ހުކުމެކެވެ.\nނުބީހެންޏާ ކަނޑާއި ހަމަ\nގެއްލިގެން ރިޕޯރޓްކުރީ އެންމެ މީހެއް އަދި މަރުވެފައި އޮއްވާ ފެނިފައިވަނީވެސް އެންމެ މީހެއް -އެމްއެންޑީއެފް\n0\t23 hours ago\nގެއްލުނު މީހާ މަރުވެފައި އޮއްވާ ފެނިއްޖެ


”މިނިއަންސް 2“ ޖުލައި މަހުގެ3ވަނަ ދުވަހު ރިލީޒް ކުރުން ފަސްކޮށްފި – DhiDaily\n”މިނިއަންސް 2“ ޖުލައި މަހުގެ3ވަނަ ދުވަހު ރިލީޒް ކުރުން ފަސްކޮށްފި\nމިނިއަންސް2ގެ ޕޯސްޓަރ\nޔުނިވާސަލް އަދި އެނިމޭޝަން ސްޓޫޑިއޯއިން ގެނެސްދޭ ފިލްމު ”މިނިއަންސް 2“ ރިލީޒްކުރު ފަސްކުރީ މިހާރު ދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19 ގެ ސަބަބުންނެވެ. ކުރިން އޮތްގޮތުނަމަ މި ފިލްމު ރިލީޒްކުރުމަށް ހަމަޖެހިފައި އޮތީ މި ޖުލައި މަހުގެ3ވަނަ ދުވަހުއެވެ.\nކައިލް ބަލްދާ ޑައިރެކްޓުކޮށްފައިވާ މި ފިލްމަކީ 2015 ވަނަ އަހަރު ބެލުންތެރިންނަށް ގެނެސްދީފައިވާ ”މިނިއަންސް“ ގެ ސީކުއަލް އެކެވެ. މި ފިލްމަށް ބޮކްސް އޮފީހުން އެއް ބިލިއަން އެމެރިކާ ޑޮލަރުގެ ބޮޑު ފައިދާއެއް ލިބުނު އިރު އެނިމޭޓެޑް ފިލްމަކުން މިހާ ބޮޑު އާމްދަނީއެއް ހޯދި ފިލްމު ވެސް މެއެވެ.\nމީ ހަމަ ގައިމުވެސް މިނިއަންސް ފިލްމުގެ ބެލުންތެރިންނަށް ލިބިގެން ދިޔަ ވަރަށް ދެރަ ޙަބަރެއް އެހެން ނޫން ތޯ؟ ކިޔުން ތެރިންނެކޭ އެއްފަދައިން އަޅުގަނޑުވެސް މިހާރު އިންތިޒާރު ކުރަމުން މި ދަނީ ދެން މި ފިލްމު ރިލީޒްކުރާނެ ދުވަހަކަށެވެ.


މަނަދޫ ޔޫސުފް ޙަސަން - ވިކިޕީޑިއާ\nމަނަދޫ ޔޫސުފް ޙަސަން\nނ. މަނަދޫ ރަތްފުސްގޭ ޔޫސުފް ޙަސަން (ޔޫސުންބެ) އަކީ މިހާރު 66 އަހަރު ވެފައިވާ ބޭކަލެކެވެ. ޔޫސުންބެގެ މުޅި ހަޔާތްވެސް ވޭތުކޮށްފައިވަނީ މުރާލި ކަމާއި ހީވާގިކަމާއެކުގައެވެ. އެއީ މަނަދޫގައި ރައިވެރިކަން މިހިސާބަށް މެދުނުކެނޑި ގެނެސްދިން ރައިވެރިޔާއެވެ. އުމުރުން އެންމެ 15 އަހަރުގައި ފެށި އެމަސައްކަތް އޭނާ މިހިސާބަށް ކުރީ ހަމައެކަނި ލިބޭ އާމުދަނީއަކަށް ބަލައިގެންނެއް ނޫނެވެ. ޔޫސުންބެ ދެކޭ ގޮތުގައި އެބައެއްގެ ތެރޭގައި ކުރިން ކުރެވޭ މަސައްކަތެއް، ކުރާނެ މީހަކު ނެތި އެމަސައްކަތް އުވި ދިއުމަކީ ކޮޅުނެތްކޮޅަށް ދެރަވާންޖެހޭވަރު އަދި ލަދުގަންނަން ޖެހޭވަރުގެ ކަމެކެވެ.\nޔޫސުންބެއަށް ބޮގަނރަ ޔޫސުންބެވެސް ކިޔައެވެ. އެއީ އާއިލީ ނަމެކެވެ. އަޅުގަނޑުމެންނަށް ޔޫސުންބެ އެންމެ ގިނައިން ފެންނަނީ މިސްކިތުންނެވެ. ކޮންމެ ނަމާދަކަށް ޖަމާޢަތަށް ދުރުވާނެއެވެ. އެއީ އަޅުގަނޑުމެން އެންމެ ކުޑައިރުއްސުރެވެސް ޔޫސުންބެގެ ފަރާތުން ފެންނަ ރީތި އާދައެކެވެ. ހުރިހާ އުމުރެއްގެ ހުރިހާ އެންމެންނާވެސް ގުޅޭނެއެވެ. އެކަމަކު ވާހަކަ މަދުވާނެއެވެ. ހިނިތުންވުމާއިއެކު މީހުންނާ ބައްދަލުކުރާގޮތުން ޔޫސުންބެ ދުލުން ނުބުނާ ކިތަންމެ މެސެޖެއް އެހެން މީހުންނަށް ލިބޭނެއެވެ. ޔޫސުންބެއަކީ އަބަދުވެސް ވަރަށް ސާފުތާހިރުކޮށް ހުންނަވާ ބޭކަލެކެވެ.\nޔޫސުންބެ ފުރަތަމަ ރާވެރިކަމުގެ މަސައްކަތަށް ނިކުތީ ކުރިންވެސް ދެންނެވި ފަދައިން ވަރަށް ޅަ ޢުމުރުގައެވެ. ޔޫސުންބެ ބުނުއްވި ގޮތުގައި ފުރަތަމަ އެރީ ހާޖީބެގެ ރުއްތަކެވެ. އޭރު އެއީ ޔޫސުންބެގެ ވަޒީފާއެވެ. އެދުވަހުން ފެށިގެން މިއަދާ ހަމައަށްވެސް ޔޫސުންބެ ހުރީ ރާވެރިއެއްގެ ގޮތުގައެވެ. ރައިވެރިކަން ކުރާނެ މީހަކު ނުވެ ދިޔައިރުވެސް ޔޫސުންބެ ރުއްތައް ރާކޮށްގެން ރާބާލައެވެ. ހަކުރުވެސް ހިލިއެވެ. ޔޫސުންބެގެ ދެމަފިރިންނަކީ އެމަސައްކަތް މަނަދޫގައި މިހިސާބަށް ގެނެސްދިން މުރާލި ދެމަރިންނެވެ.\nޔޫސުންބެއަކީ އޭނާގެ ދިރިއުޅުމުގައި ކޮންމެ ކޮންމެ ގޮތެއް ކަމުދާ މީހެއް ނޫނެވެ. ކޮންމެ ކަމެއް ކުރިއަސް އެކަމެއް ކުރެވުނު އެންމެ ރަނގަޅަކަށް ކުރުމަށް ޔޫސުންބެ އިސްކަން ދިނެވެ. އަދި އެކަމެއް ޒަމާނުއްސުރެ ކުރަމުން އައިގޮތް ދަމަހައްޓަން އޭނާ ބޭނުންވެއެވެ. އަދި ޒަމާނާއެއްގޮތަށް ކަންތައްތައް ބަދަލުވެ ތަރައްޤީވަމުން ދިޔަނަމަވެސް ކުރީގެ ސަޤާފަތް ދަމަހައްޓަން ނުހަނު ބޭނުންވިއެވެ. އެކަން އެންމެ ބޮޑަށް ފެނިގެން ދިޔައީވެސް ރައިވެރިކަމުންނެވެ. ރައިވެރިކަމުގައި ބޭނުންކުރާ އާލާތްތައް ޒަމާނުގެ ލުއިފަސޭހަ ގޮތްތަކަށް ބަދަލުކުރިއަސް ރައިވެރިކަމުގެ ސަޤާފީގޮތްތައް އޭނާ ދެމެހެއްޓިއެވެ. ޔޫސުންބެ ބުނުއްވި ގޮތުގައި ދެމެހެއްޓެނިވި ގޮތެއްގައި ރައިވެރިކަން ގިނަ ދުވަސްތަކެއްގައި ކުރެވުނު އެއް ސަބަބަކީވެސް އެއީއެވެ. ރާކުރާ އެތުގައި ބޭނުންހާ އެއްޗެއް އޮޅައި، ގުޑިއަށް ބޭނުންހާ އެއްޗެއް ލައްވާ ހިތުހުރިގޮތަކަށް ކަންތައްތައް ކުރުމަކީ ރާރުއްތައް ހަލާކުވެދާ ކަމެއްކަމަށް ޔޫސުންބެ ބުނުއްވިއެވެ.\nމަނަދޫގައި މިހާރު ބައެއް ޒުވާންކުދިންވެސް ރާވެރިކަން ކުރެއެވެ. އެކަމަކު އަދިވެސް ޔޫސުންބެ ކުރިގޮތަށް ދެމެހެއްޓެނިވި ގޮތެއްގައި އެހިތްވަރާއެކު އެމަސައްކަތް ކުރެވެމުންދާތީއެއް ނުފެނެއެވެ. މޫސުމަކަށް ނުބަލައި ކޮންމެ ދުވަކު ދެއިރު ރުކަށްއަރައި ރާބާލައި ހަކުރު ހެދެމުންދާތީއެއް ނުފެނެއެވެ. ދޭތެރެއަކު ކޮންމެ މީހަކު ރުކެއް ދެރުކެއް ރާކޮށްފާނެއެވެ. އެފޯރިގަނޑު ކުޑަ ދުވަސްކޮޅެއްފަހުން ކެނޑިގެން ހިގައިދާނެއެވެ.\n" އެހެންވަނީ ކުދިންނަށް މިއީ ކިހާވަރެއްގެ މަސައްކަތެއްކަން ނޭނގޭތީ. މިއީ ވަރަށް މިކަމާވެގެން ކުރެވޭނެ ކަމެއް " ރާއެރުމުގެ މަސައްކަތުގައި ބައިގަރުނަށްވުރެ ގިނަދުވަސް ހޭކުރައްވާފައިވާ ޔޫސުންބެ ބުނުއްވިއެވެ. ޔޫސުންބެގެ އެންމެ ދުރުގެ ހަނދާނަކަށް ހުންނަ އެއް ހަނދާނަކީ ބޮޑުތަދުގެ ދުވަސްވަރު މުޙައްމަދު އަމީން މަނަދޫއަށް ވަޑައިގެން ދުވަހެވެ. " އެއީ ވަރަށް ހަނދާން ހުންނަ ދުވަހެއް. އޭރު މިރަށުގައި ބަނޑަށް މީހުން މަރުވަމުންދިޔައީ. އަމީން ވަޑައިގެންނެވީ ކާޑު ހިތްޕަވައިގެން. މިރަށަށް ބާލަން ހަމަޖެހިފައިވާ ވަރަށްވުރެ ގިނައިންވެސް ކާޑު ބާލައިދެއްވި" ޔޫސުންބެ ބުނުއްވިއެވެ. އަމީން ދީދީގެ އެދަތުރުފުޅަކީ ތާރީޚީ ދަތުރުފުޅެކެވެ. ދެވަނަ ބޮޑުހަނގުރާމައަށްފަހު ރާއްޖެއަށް ކުރިމަތިވި ބޮޑުތަދާ ގުޅިގެން ސަރުކާރުން ޢަމަލުކުރައްވީ ގޮތުގެ ޤަވާޢިދުގެ ޑްރާފުޓް އަމީންދީދީ އެކުލަވާ ލެއްވީ މަނަދޫ ބަދަރުގައި އިނގިރޭސި މަނަވަރުގައި ހުންނަވައިގެންނެވެ.\nއެކިއެކި ބޭނުންތަކުގައި މަނަދޫއަށް ޒިޔާރަތްކުރާ މީހުން މަނަދޫން ލިބޭ ރަލުގެ މީރުކަމުގެ ވާހަކަ ދައްކައެވެ. ބައެއް ފަރާތްތަކުގެ އެދުމުގެ މަތިން ރޭގަނޑު ދަންވަރުވެސް ޔޫސުންބެ ރާބާލައިދެއެވެ. ފުޅި ފުޅިއަށާއި ޖަގުޖަގަށް އަޅައިގެން ގެންގޮސްގެން ރާބުއިމުގެ ބަދަލުގައި ޔޫސުންބެ ރާއަރާތަނަށް ގޮސްގެން ސީދާ ގުޑިން ތައްޓަށް އަޅައިގެން ރާބުއިމަކީ މިގޮތަށް މަނަދޫއަށް ޒިޔާރަތްކުރާ ބައެއް މީހުންކުރާ ކަމެކެވެ. އެކި ރުކުން ބާލާ ރަލުގެ ތަފާތުތަކާއި އެކިރުކުން ރާލިބޭ ވަރާއި ފޮނިމީރުކަމުގެ ތަފާތު އޭރުން ވަޒަންކުރެވޭނެއެވެ. ރައިވެރިކަމުގައި ޔޫސުންބެއަށް ނޭނގޭ އެއްވެސް ކަމެއްނެތެވެ. ޔޫސުންބެ ދެކެން ބޭނުންވާ އެއްދުވަކީ ޒުވާނުން ދެމެހެއްޓެނިވި ގޮތެއްގައި ރައިވެރިކަންކުރާތަނެވެ.


Sri Lanka in cargo ah haassa boat raajje ah operate kuran fashaifi\n01:08pm | Sunday, 09 August 2020\nސްރީ ލަންކަން އިން ކާގޯ އަށް ހާއްސަ ބޯޓު ރާއްޖެ އަށް އޮޕަރޭޓްކުރަން ފަށައިފި\nސްރީ ލަންކަން އެއާލައިންސް އިން ހާއްސަ ކާގޯ ފްލައިޓްގެ ދަތުރުތައް މުޅިން އަލަށް ރާއްޖެ އަށް ފަށައިފި އެވެ.\nމީގެ ކުރިން ސްރީ ލަންކަން އެއާލައިންސް އިން ރާއްޖެ އަށް ކާގޯ އުފުލާފައިވަނީ، ފަސިންޖަރުން އުފުލާ ބޯޓުތަކުގަ އެވެ. އެހެން ނަމަވެސް، އިއްޔެ ވަނީ ފުރަތަމަ ފަހަރަށް ކާގޯ ފްލައިޓް ރާއްޖެ އަށް އޮޕަރޭޓްކުރަން ފަށާފަ އެވެ.\nސްރީ ލަންކަން އެއާލައިންސްގެ ފުރަތަމަ ކާގޯ ފްލައިޓް ވެލާނާ އިންޓަނޭޝަނަލް އެއާޕޯޓްގައި އިއްޔެ ޖެއްސުމާއިއެކު ވޯޓާ ސެލިއުޓެއް ދީފައިވެ އެވެ.\nމި ކާގޯ ފްލައިޓް މެދުވެރިކޮށް ރާއްޖެ އާއި ޔޫރަޕްގެ މައި އެކްސްޕޯޓް ހަބްތަކުގެ އިތުރުން، ޗައިނާ އަދި ޖަޕާންއާ ވެސް ގުޅިގެންދާނެ އެވެ.\nމި މަހުގެ 15 ވަނަ ދުވަހު ރާއްޖޭގެ ބޯޑަރު ހުޅުވާލުމާއެކު ސްރީ ލަންކަން އެއާލައިންސްގެ ޕެސެންޖަ އޮޕަރޭޝަންތައް އަލުން ރާއްޖެ އަށް ވަނީ ފަށާފަ އެވެ. އެގޮތުން، ރާއްޖެ އާއި ލަންކާއާ ދެމެދު ކޮންމެ ހަފްތާއެއްގެ އާދިއްތަ، ބުދަ އަދި ބުރާސްފަތި ދުވަހު އެ އެއާލައިން އިން ދަތުރުކުރެ އެވެ.\nމާދަމާ އިން ފެށިގެންމާލެ އާއި ކޮލަމްބޯއާ ދެމެދު ދުވާލަކު ފްލައިޓެއް ބާއްވަން ސްރީ ލަންކަން އެއާލައިންސް އިން ވަނީ ނިންމާފަ އެވެ. އަދި ކޮލަމްބޯ މަގުން، ރާއްޖެ އާއި ލަންޑަން، ޕެރިސް، މިލާން އަދި ފްރެންކްފާޓް އަށް ކަނެކްޓިން ފްލައިޓް ބޭއްވުމަށް ވެސް ނިންމާފައިވެ އެވެ.\nމިދިޔަ މާޗު މަހުގެ ފަހުކޮޅު ދަތުރުތައް ހުއްޓާލުމުގެ ކުރިން، ސްރީ ލަންކަން އިން ކޮލަމްބޯ އާއި ރާއްޖެއާ ދެމެދު ދުވާލަކު ހަތަރު ފްލައިޓް އޮޕަރޭޓް ކުރި އެވެ. އަދި ކޮލަމްބޯ އާއި ގަމާ ދެމެދު ހަފްތާ އަކު ތިން ފްލައިޓް ބާއްވާފައިވެ އެވެ.\nސްރީ ލަންކަން އަކީ ރާއްޖެ އަށް އެންމެ ގިނަ އަދަދެއްގެ ފަސިންޖަރުން އުފުލާ އެއް އެއާލައިން އެވެ. އަދި ވެލާނާ އިންޓަނޭޝަނަލް އެއާޕޯޓް މެދުވެރިކޮށް ރާއްޖެ އަށް 2018 ވަނަ އަހަރު އެންމެ ގިނައިން ކާގޯ އުފުލި އެއާލައިނަކީ ވެސް ސްރީ ލަންކަން އެވެ.\nރާއްޖެ އަށް އެންމެ ގިނަ ކާގޯ އުފުލި އެއާލައިނަކަށް ސްރީލަންކަން\nމޭ 28, 2019\nސްރީލަންކަން އިން ރާއްޖެ އާއި ޓޯކިޔޯއާ ދެމެދު ސީދާ ދަތުރުތައް ފަށައިފި\nޖުލައި 28, 2019\nކޮވިޑް-19: ސްރީ ލަންކަން އިން ރާއްޖެ އަށް ކުރާ ދަތުރުތައް މެދުކަނޑާލައިފި\nމާރޗް 19, 2020\nބޯޑަރު ހުޅުވުމުން ސްރީ ލަންކަންގެ ދަތުރުތައް ރާއްޖެ އަށް ހަފްތާއަކު3ދުވަހު\nޖޫން 26, 2020\nސްރީ ލަންކަން އިން ރާއްޖެ އަށް ކުރާ ދަތުރުތައް އިތުރުކޮށް ޔޫރަޕާ ގުޅުވާލަދެނީ


Muzaaharaa Gai Evves Meehaku Shaheedhu Vejje Nama, Vaguthun Rahdhu Dheynan - Islamic Jihadh - Vaguthu\nމުޒާހަރާގައި އެއްވެސް މީހަކު ޝަހީދު ވެއްޖެނަމަ ވަގުތުން ރައްދު ދޭނަން - އިސްލާމިކް ޖިހާދު\nފަލަސްތީނުގެ ރައްޔިތުން މިއަދު "ނަކްބާ ދުވަހުގެ" ބޮޑު މުޒާހަރާއަށް ތައްޔާރުވަމުންދާ އިރު، އެ މުޒާހަރާގައި މީހަކު މަރުވެއްޖެ ނަމަ، އޭގެ ރައްދު ހަމަލާ ވަގުތުން ވަގުތަށް ދޭނެ ކަމަށް ފަލަސްތީނުގެ ޖަމާއަތެއް ކަމަށްވާ އިސްލާމިކް ޖިހާދުން ބުނެފިއެވެ.\nނަކްބާ ދުވަހަކީ އިސްރާއީލުގެ ދައުލަތެއް 1948 ވަނަ އަހަރު އުފެއްދުމާ ގުޅިގެން، އޭގެ ފަހުން ފަލަސްތީނުގެ ރައްޔިތުންނަށް ލިބެމުންދާ ލާއިންސާނީ ހަމަލާތަކާ ދެކޮޅަށް އަޑު އުފުލުމަށް ކޮންމެ އަހަރަކު މޭ މަހުގެ 15 ފާހަގަކުރާ ދުވަހެކެވެ. އެ ދުވަހަކީ އިސްރާއީލާ ދެކޮޅަށް އަޑު އުފުލުމަށް އެންމެ ގިނަ ބަޔަކު އެއްވާ ދުވަހެވެ. އާންމުކޮށް ކޮންމެ އަހަރަކު އެ މުޒާހަރާތަކަށްވެސް ހަމަލާދީ އެތައް ބަޔަކު ޝަހީދު ކޮށްލައެވެ.\nމިއަހަރުގެ މުޒާހަރާއަށް މިހާރު ތައްޔާރުވަމުންދާ އިރު، ކުޑަ އިރުކޮޅެއްގެ ތެރޭގައި މުޒާހަރާ ފެށޭނެ ކަމަށް ބެލެވެއެވެ. ރިޕޯޓްތައް ބުނެފައިވާ ގޮތުގައި މިއަދުގެ މުޒާހަރާ ވެގެންދާނީ މިހާތަނަށް ފެނިގެންދާ އެންމެ ބޮޑު މުޒާހަރާއަށެވެ.\n" ނަކްބާ ދުވަހުގައި ފަލަސްތީނުގެ އެއްވެސް ރައްޔިތެއްގެ ލޭ އޮހޮރިގެން ގޮސްފިނަމަ، ލަހެއް ފަހެއް ނުވެ ވަގުތުން އިސްރާއީލަށް ރައްދު ދޭނަން،" އިސްލާމިކް ޖިހާދުގެ މިލިޓަރީ ކޮމާންޑަރަކު ބުނެފައިވެއެވެ.\nއިސްރާއީލުން ފަލަސްތީނުގެ މުސްލިމުންނަށް އެތަކެއް އަނިޔާތަކެއް ދެމުންދާ އިރު، އެމެރިކާ އިސްވެގެން އިސްރާއީލަށް ވާގި އެދުމަށް މިހާރު ވަނީ "ގަރުނުގެ އެއްބަސްވުމެއް" ހަދާފައެވެ. އެ އެއްބަސްވުމުގައި ފަަލަސްތީނު ނެތި ކޮށްލާނެ ކަންކަން ހިމަނާފައިވާ އިރު، އެއްބަސްވުމުގައި ފަލަސްތީނުން ސޮއިކުރާނެ ކަމަށް ނުބެލެވެއެވެ.


ADK in Drypers nappy pack eh gathumun 1 pack hiley | Mihaaru\nވިޔަފާރި / ރީޓެއިލް ވިޔަފާރި\nޑްރައިޕާސްގެ ކްލާސިކް ޕޭންޓްސް\n22 ސެޕްޓެމްބަރ 2021 - 14:43\nއޭޑީކޭ ޖެނެރަލް ޓްރޭޑިން އިން ޑްރައިޕާސްގެ "ބައި ވަން، ގެޓް ވަން ފްރީ" ޕްރޮމޯޝަނެއް ފަށައިފި އެވެ.\nމި ޕްރޮމޯޝަންގް ދަށުން ޑްރައިޕާސްގެ ޕޭންޓްސް ނެޕީ ގަންނަ ކޮންމެ މީހަކަށް ވެސް ގަންނަ ނެޕީ ޕެކްގެ އިތުރަށް ހިލޭ އެއް ޕެކް ލިބޭނެ އެވެ. މި ޕްރޮމޯޝަން މި މަހުގެ ނިޔަލަށް ކުރިއަށްދާނެ އެވެ.\nބޮޑުތަކުރުފާނު މަގުގައި ހުންނަ އޭޑީކޭ ޖެނެރަލް ޓްރޭޑިން، ސޯސަން މަގުގައި ހުންނަ ޖީޓީ ސްނެޕް އަދި ބުރުޒު މަގުގައި ހުންނަ ގަންނަ މާޓުން ވެސް މި ޕްރޮމޯޝަންގެ ދަށުން ޑްރައިޕާސް ނެޕީ ލިބޭނެ އެވެ. މީގެ އިތުރުން އޭޑީކޭގެ ދަށުން ހިންގާ ފާމަސީތަކުން ވެސް ނެޕީ ގަނެވޭނެ އެވެ.\nޑްރައިޕާސްގެ ޕްރޮމޯޝަން އިން އެއް ބޮޑި ނެޕީ ގަތުމުން އިތުރު ބޮޑިއެއް ހިލޭ ލިބޭނެ--\nމި ޕްްރޮމޯޝަންއާ ގުޅޭ އިތުރު މައުލޫމާތު 7885965 އިން ލިބޭނެ އެވެ.\nއޭޑީކޭ ޖެނެރަލް ޓްރޭޑިން އިން ވަރަށް ގިނަ ބްރޭންޑުތައް ރާއްޖެ އެތެރެކޮށް ފުޅާ ދާއިރާއެއްގައި ވިއްކަ އެވެ. ޑްރައިޕާސް ބްރޭންޑުގެ، ކުޑަކުދިންނަށް ހާއްސަ ތަކެއްޗާއި ނެޕީ އޭގެ ތެރޭ ހިމެނެ އެވެ. ޑްރައިޕާސް ބްރޭންޑްގެ ނެޕީ އަށް އާންމުންގެ ބޮޑު މަގްބޫލުކަމެއް ވަނީ ލިބިފަ އެވެ.\nނެޕީ ޕެކް އެއް ގަތީމަ އެއް ޕެކު ހިލޭ ދެނީ އޭ ކިޔާފަ އިސްތިހާރު ކުރިޔަކަސް އަދި ކަމަކު ނުދާނެ. ރަނގަޅަށް ބަލައިދީބަލަ، ހިލޭ ދެނީ ކޮން ސައިޒެއްގެ ޕެކެއް ތޯ؟ އިހައްދުވަހު އަހަރެން ގަތިން ތީގެ ޕެކެއް، ގަނެގެން ގެޔަށް އައިސް ބެލީމަ އެނގުނީ މުޅިން އެހެން ސައިޒެއްކަން. ގަތީ ލާޖު ޕެކެއް، އެކަމު ހިލޭ ލިބުނީ، ސުމޯލްސައިޒުގެ ޕެކެއް، އެވެސް އަދި އެންމެ ކުޑަ ސައިޒުގެ ޕެކެއް. މައްސަލަ އަކީ އެ ޕެކް ކުޑަވުމެއް ނޫން، މައްސަލައަކީ، ބޭނުމެއް ނުކުރެވޭ އެއްޗެއް ދޭތީ.


ރަތްގެރިފުޅު –6– Esfiya\nރަށްރަށަށް ގޮސް ކުޑަ ކުޅިވަރެއް ކުޅެގެން, ރަށުގެ މީހުން ބިރު ގަންދުވާ, ތަކެތި ހޯދުމުގެ ހިޔާލުގެ ވާހަކަ މޫސާގާތު އަލީ ހިއްސާ ކުރިއެވެ. އަދި އެ މީހުން އެކަން ކުރާނެ ގޮތް ރާވާ އެކަމަށް ތައްޔާރުވެގެން, ފުރަތަމަ ރަށަކަށް ބިިލެތްފަށްސަށް ދިއުމަށް ނިންމިއެވެ. ނަމަވެސް ފަރީޝާ ހުރީ ބައްޕަމެން ކުރަން އެ ވިސްނި ކަންކަމާ ހިތްހަމަ ނުޖެހިފައެވެ. ފަރީޝާއަކީ އެހެން މީހުންނާއި މެދު ވަރަށް ބޮޑަށް ވިސްނާ ކުއްޖަކަށް ވީމައެވެ. އެހެން މީހުންނަށް ދެރައެއް ދޭން އޭނާ ބޭނުމެއް ނުވެއެވެ. މިހެންވެ ފަރީޝާ ފުރަތަމަ ހުރީ ބިލެތްފަށްސަށް ނުދާ ގޮތަށެވެ. އެކަމަކު އަލީ ވައުދުވި ކަމަކުން އެންމެފަހުން އެއްބަސްވީއެވެ. އެއީ, ދާ ރަށުގެ މީހުން އެމީހުންނަށް ގެއްލުމެއް ނުދޭހާ ހިނދަކު, އެ މީހުން ވެސް އެ ރަށެއްގެ މީހުންނަށް ގެއްލުމެއް ނުދޭ ގޮތުގެ މަތިންނެވެ.\nކުޑަ ބޮއްކުރައަށް ދަތުރުގެ ކޮއްތުއާއި, ބިލެތްފަށްސަށް ވިއްކޭތޯ ބެލުމަށް, ކާއްޓާއި, ބޯކެޔޮ އަރުވާ ދަތުރު ފެށުނެވެ. މެންދުރުގެ ގަދަ އަވިން ބޯ ހިޔާކުރުމަށް ފަންހުނގުލި ތަކެއް ވެސް ބޮއްކުރާގައި ހުއްޓެވެ. ފަލިޖަހާފައި ނާއިންފަރުގެ ފަޅުން ބޮއްކުރާއަށް ނުކުމެވުނެވެ. އެ ދުވަހަކީ ކަނޑު މަޑު ދުވަހެކެވެ. މިހެންވެ ބޮއްކުރާގެ ދުވެލި ވަރަށް ހަލުއްވެއެވެ. ފަލި ޖަހާޖަހާ އަތް ވާޅުވުމުން, ވަގުތުކޮޅަކަށް ފަލިޖެހުން އަލީ ހުއްޓާލައެވެ. ވަރުބަލިކަން ފިލުވާލާ އަނެއްކާ ވެސް ފަލި ޖަހަން ފަށައެވެ. ނަމަވެސް އޭނާގެ ދެކުދިންނަށް އެއްވެސް މަސައްކަތެއް ކުރާކަށް ނުޖައްސައެވެ. ހެނދުނު ހެނދުނާ ނާއިންފަރުން ފުރި, އެ ބޮއްކުުރާއަށް, ބިލެތްފަށްސައް ދެވުނީ އެ ދުވަހުގެ ހަވީރުގެ ވަގުތުގައެވެ.\nބިލެތްފަށްސަށް ބޮއްކުރާ ގާތް ކުރި ވަގުތު އަތިރިމަތީގައި ތިބި މީހުންތަކެއް ބޮއްކުރާ ކައިރިއަށް އައެވެ. އަލީ ހީކުރީ އެ މީހުންނަށް އޭނާއަކީ ކާކުކަން އެނގި, ރަށުން ފޮނުވާލާނެ ކަމަށެވެ. ނަމަވެސް އޭނާގެ ސިފަ ހުރިގޮތް އަމިއްލައަށް ވެސް ވިސްނާލެވުނީ އެމީހުންނަށް އަލީ ފާހަގަ ކުރަން ނޭނގުމުންނެވެ. އޭނާގެ ބޮލުގެ އިސްތަށިގަނޑުގެ ދިގުމިން ކޮނޑާ ހަމައަށް ހުއްޓެވެ. ތުނބުޅި ހުރީ ކަރުގެ މެދާކަށްހާ ހިސާބަށް ދިގުވެފައެވެ. އަދި މަތިމަސް ދިގުކަމުން ތުންފަތް ރަނގަޅަކަށް ނުފެނެއެވެ.\nރަށުގެ އަތިރިމަތިން އައި ބަޔަކު އަލީ ގާތު ހާލު އަހުވާލު އަހާ, ނަން އަހާލިއެވެ. ޖަވާބުގައި އަލީ ބުނީ އޭނާގެ ނަމަކީ ހުސޭނު ކަމުގައެވެ. އަދި އެހުރީ އޭނާގެ އަންހެންދަރި ފާތިމާ އޭ ބުންޏެވެ. ދެން ރަށަށް އައި ބޭނުމާއި, ކޮންރަށަކު ބައެއްހޭ އަހާލުމުން އަލީ ބުންޏެވެ. އެމީހުންނަކީ އެރަށާއި ކައިރި ރަށެއްގެ ބައެއް ނޫނެވެ. އެމީހުންނަކީ ދަތުރުކުރަމުން ދިއަ މިސްރާބު އޮޅި, އޮޔާ ވަޔަށް ބެހިގެން ގޮސް, އެ ރަށުގެ ކައިރިއަށް އާދެވުނު ބައެއްކަމުގައި ބުންޏެވެ. ވަރަށް ފަގީރު ނިކަމެތި ބައެކޭ ބުންޏެވެ. އަދި މިއީ ކޮންރަށެއްތޯ އެމީހުންނާ އަލީ ސުވާލު ކުރިއެވެ. ޖަވާބުގައި އެމީހުން ބުނީ, މިއީ ށ. ބިލެތްފަހި ކަމުގައެވެ.\nއަލީގެ އެ ވާހަކަތައް އެ މީހުން ގަބޫލުކުރިއެވެ. އަދި ފަގީރު ބައެކޭ ބުނުމުން އިތުރަށް ސުވާލު ނުކޮށް އެ މީހުން އެއްގަމަށް އެރުމަށް ހިނގައިގަތެވެ. މިހެންވެ ފަރީޝާއާއި ދިމާލަށް ބަލާލާ ނިން އަރުވާލިއެވެ. ބުނާ ކަހަލައެވެ. ދަރިފުޅާ ނިކަން ދެކިބަލާށެވެ. އަހަރަމެންނަކީ ފަގީރު ބައެއްކަން އެނގުމުން, އެހީއެއް ވެސް ނުވެ އެމީހުން އެތިބަ ދިއައީއެވެ. އެ މީހުންގެ ކުރިމަތީގައި އަހަރަމެންނަކީ އެންމެ ދަށު ދަރަޖައިގެ މީހުންނެވެ. އެ މީހުން ދިއުމުން, ބޮއްކުރާގަނޑު އެހެލާފައި, ގެނައި ތަކެތި އެއްގަމަށް އެރުވިއެވެ. އެއަށްފަހު އެންމެން އެކުގައި އަށްޅޯހިބޭގެ ގެއަށް ދިއުމަށް ހިނގައި ގަތެވެ. ގެނައި ތަކެތި އެއްގަމުގައި ބަހައްޓާފައެވެ.\nއަށްޅޯހިބެ ގެއަށް ގޮސް ސަލާމް ގޮވުމުން ނިކުތީ އެ މީހުންގެ ދަރިފުޅެވެ. އަލީއަށް ހިތާ ހިތާ ބުނެލެވުނެވެ. މި މަންޖެ މިހާރު ހާދަ ބޮޑު ވެއްޖެއެވެ. އެ ކުއްޖާ ގާތު ބައްޕަ ކޮބައިތޯ އަލީ އަހާލިއެވެ. ބައްޕަވީ ރާބާލަން ގޮހޭ އެ ކުއްޖާ ޖަވާބުގައި ބުންޏެވެ. އަށްޅޯހިބެ މި ވަގުތު ވާނީ ރާ ބާލަން ރުއްވަލަށް ގޮށްސަކަން އަލީއަށް ވިސްނާލެވުނީ އެހެން ބުނި ފަހުންނެވެ. އެ ކުއްޖާ, އޭނަގެ މަންމައަށް ގޮވާލިއެވެ. އިރުކޮޅަކުން އެ މީހުންގެ ގާތައް އެ ގޭގެ ދައްތަ އައެވެ. އަދި ކީއްކުރާ ބައެއްތޯ އަހާލިއެވެ. ދައްތައަށް އަލީ ފާހަގަ ކުރަން ނޭނގުނީތީ ހައިރާނެއް އޭނާ ނުވެއެވެ. ޖަވާބުގައި, އަލީ ބުނީ, މިއީ ޒުލްފާގެ ފިރިމީހާއެވެ. އެހެން ބުނުމުން ދައްތަ ވީ އުފަލުން އައިސް އަލީއާއި ސަލާމް ކޮށްލިއެވެ. އަދި ދައްތައަށް ފަރީޝާ ތައާރަފްކޮށްދިނެވެ. ދައްތަ އުފަލުން ގޮސް ފަރީޝާގެ ގައިގައި ބައްދާލިއެވެ. އެ ވަގުތު މޫސާ ހުރީ އެ ދައްތަ އޭނާގެ ގައިގަ ވެސް ބައްދާލަ ފާނެތީ ބިރުންނެވެ. ނަމަވެސް އަލީ މޫސާގެ ގާތު ބުނެފައި އޮތީ, އޭނާގެ ތައާރަފެއް ދޭނީ, އޭނާ ފެނިގެން މީހަކު އަހައިފި ނަމައެވެ. އެއީ އަލީގެ ރަށުގެ އެއްވެސް މީހަކަށް މޫސާ ނުފެންނައިރު, އެހެން ރަށުގެ މީހުންނަށް ވެސް ފަހަރުގައި މޫސާ ނުފެނުން އެކަށީގެން ވާތީއެވެ.\nއުފާވެރިކަން ގެނުވި އެވަގުތު ކޮޅަށްފަހު, ފަރީޝާއައި, މޫސާ, އެ ގޭގައި ބަހައްޓާފައި, އަލީ ދިއައީ ރުއްވަލަށެވެ. އަށްޅޯހިބެއާއި ދިމާވެލާށެވެ. ރުއްވަލަށް ގޮސް އަށްޅޯހިބެ ރާކުރާ ރުއްތައް ބަލަމުން މަޑު ހިނގުމެއްގައި އަލީ ދިއައެވެ. ނަސީބު ރަނގަޅު ކަމުން, އެވަގުތު އަށްޅޯހިބެ ވެސް ރާގުޑިތައް ރާދަނޑީގައި އަޅުވައިގެން ވަލުން ނިކުތުމަށް އަންނަނީއެވެ. އަލީއަށް އަށްޅޯހިބެ ފެނުމުން އޭނާގެ ގާތައް ދިއައެވެ. އެ ވަގުތު އެ ބޭބެ ކުއްލިއަކަށް ހުއްޓުނެވެ. އަދި އުފަލުން އައިސް އަލީއާއި ސަލާމް ކޮށްލިއެވެ. އަލީ ހުރީ ހައިރާންވެފައެވެ. އަށްޅޯހިބެއަށް އަލީ ފާހަގަ ކުރަން އެނގުނީމައެވެ. އެ ބޭބެ ބުނީ އަލީގެ އެ ހިނގުން އޭނާއަށް އޮޅުވައެއް ނުލެވޭނެ ކަމުގައެވެ.\nއެހާ ދުވަސްކޮށްފައި ދިމާވުމުން އަށްޅޯހިބެ ހުރީ ވަރަށް އުފަލުންނެވެ. އަދި ސުވާލަކަށް ފަހު ސުވާލެއް ކޮށްލިއެވެ. ރަށަށް އައީ ކޮންބޭނުމަކު ހެއްޔެވެ؟ ފަރީޝާ ގެނައިން ހެއްޔެވެ؟ އެ ކަނބުލޭގެ ހާލު ރަނގަޅު ހެއްޔެވެ؟ ރަތްގެރިފުޅު ގެނައިން ހެއްޔެވެ؟ އެކަން މީހަކަށް އެނގޭނެ ހެއްޔެވެ؟ އަނެއްކާ ކަނޑުގެރި… އެހާ ހިސާބަށް ބުނެ އެ ބޭބެގެ ސުވާލުތައް މަޑު ޖައްސާލިއެވެ. މިހެންވެ ޖަވާބުގައި އަލީ ބުންޏެވެ.\n”އަހަރެންގެ ހާލު ރަނގަޅެވެ. މި ރަށަށް މި އައީ, ކުޑަ ކަމަކު. ގެއަށް ދަމުން ކިޔައިދޭނަން. ފަރީޝާ ވެސް, ރަތްގެރި ވެސް ގެނައިން. އެކަމުކު އެއްވެސް މީހަކަށް އެކަމެއް ނޭނގޭނެ. އެ ދެކުދިންގެ ހާލު ވެސް މާތްކަލާންގެ އިރާދަފުޅުން ރަނގަޅު. ކަނޑުގެރި ދޯ. އެ ވާހަކަ ވެސް ގެއަށްދާ މަގުމަތީގައި ކިޔައިދޭނަން“\nއަލީގެ ވާހަކަ ނިމުމުން ދެމީހުން އެކުގައި ގެއަށް ދިއުމަށް ހިނގައި ގަތެވެ. އަދި އަލީ އަށްޅޯހިބެއަށް ރަތްގެރީގެ ހަގީގަތް ކިޔައިދިނެވެ. ރަތްގެރި އަލިފާންގެރިއަށް އެއިރު ބަދަލު ވަނީ ކީއްވެ ކަމާއި, މިހާރު އެ ގޮތައް ބަދަލު ނުވާނެ ކަމެވެ. އަދި އަލީއާއި ފަރީޝާގެ އަމުރަށް އެ ގެރި ކިޔަމަން ވާނެ ކަމާއި, އަދި މީހުންގެ ލޮލުމައްޗަށް ނުފެންނަ ސިފައަކަށް އެ ގެރިބަދަލު ވާ ކަމެވެ. އެ ގޮތައް ބަދަލު ވުމުން ހުންނަނީ އިންސާނެއްގެ ސިފައިގައި ކަމަށާއި, އެސޮރަށް އަލީ ކިޔަނީ މޫސާ ކަމުގައި ބުންޏެވެ. އަދި އަލީގެ މަސައްކަތުން މިހާރު މޫސާގެ ސިފައިގައި ހުރެ, އަލިފާންގެރިއަށް ބަދަލު ވެވޭ ކަމުގައި ބުންޏެވެ. އަދި އެ މީހުން މި ރަށަށް އައީ ކުޑަ ކުޅިވަރެއް ކުޅުމަށް ކަމުގައި ބުނެ, މާދަމާ ހެނދުނު ރާ ބާލަން ނައިސް އަތިރި މައްޗަށް ނިކުތުމަށް ބުންޏެވެ. އަލީގެ އެވާހަކަ ތަކުން އެ ބޭބެ ހުރީ ބުނާނެ އެއްޗެއް ވެސް ނޭގިފައެވެ.\nއޮލަ ވާހަކައިގައި ދެމީހުން އެކުގައި ގެއަށް އާދެވުނެވެ. އަށްޅޯހިބެއަށް ފަރީޝާ ފެނި, ޒުލްފާގެ ހަނދާންތައް އާލާވެގެން ދިއައެވެ. ސަބަބަކީ ފަރީޝާގެ މޫނުގައި, ޒުލްފާއާއި ވައްތަރު ގޮތެއް ހުންނާތީއެވެ. މިހެންވެ އަށްޅޯހިބެ ވެސް އުފަލުން ފަރީޝާގެ ބޮލުގައި ފިރުމާލިއެވެ. އަދި މޫސާ ކޮބައިތޯ އެހިއެވެ. އެ ވަގުތު މޫސާ ދިއައީ ސިއްސައިގެންނެވެ. އަދި މިހުރީއޭ ކިޔާ އަށްޅޯހިބެ ގާތައް ދިއައެވެ. ނަމަވެސް ކުއްލިއަކަށް ހުއްޓުން އެރީ, އެ މީހުންނަށް މޫސާގެ އަޑު އިވުނެއްކަމަކު, އޭނާގެ ދިމާލަށް ބެލުމެއް ނެތި އެކި ދިމަ ދިމާލަށް އެ މީހުންގެ ނަޒަރު ދާތަން ފެނުނީމައެވެ. އަށްޅޯހިބެއަށް ވެސް އޭނާ ނުފެންނާތީ އޭނާ ހުރީ ދެރަވެފައެވެ. ނަމަވެސް އިރުކޮޅަކުން ރަތްގެރިއަށް މޫސާ ބަދަލުވިއެވެ. އެހިނދު އެ މީހުން ސިއްސައިގެން ދިޔައެއްކަމަކު ބިރެއް ނުގަނެއެވެ. އަށްޅޯހިބެއަށް އެ ގެރި ފެނުމުން ހުރީ ހައިރާންވެ އަންތަރީސް ވެފައެވެ. އެއީ އެ ބޭބެއަށް އެ ގެރި ފެނުނުއިރު އެއީ ކުޑަކުޑަ ޅަ ގެރިއެކެވެ. މިހާރު ބިޔަ ބޮޑު ގެރިއަކާއި އެއްވަރެވެ. އަށްޅޯހިބެ އާއި އޭނަގެ ދަރިފުޅާއި, ދައްތަ, އެ ގެރީގެ ކައިރިއަށް އައިސް ފިރުމާލިއެވެ. މޫސާއަށް ބުނެދޭން ވެސް ނޭގޭ އިހުސާސެއް އެގަޑީގައި ކުރެވުނެވެ.\nއުފާވެރިކަމުގެ އެ ވަގުތު ނިމުމަކަށް އައިސް އަލީމެން ގެނައި ތަކެތި ބަލާ އެންމެން އަތިރިމައްޗަށް ދިއައެވެ. ނަަމަވެސް އެތަކެތި ބެހެއްޓި ތަނުގައި އެތަކެތީގެ ނިޝާނެއް ވެސް ނެތެވެ. ކޮންމެ ވެސް ބަޔަކު އެ ތަކެތި ވަގަށް ނެގީއެވެ. ވަގުތުން އަލީ ބަލާލީ ފަރީޝާއާއި ދިމާލަށެވެ. ފަރީޝާއަށް އޭނަގެ ބައްޕަ އެބުނަން އުޅޭ އެއްޗެއް ވަރަށް ސާފުކޮށް އެނގުނެވެ. ކޮންމެއަކަސް އިތުރަށް އެ ތަކެތި ހޯދަން ނޫޅެ, އެ މީހުން ގެއަށް ދިއައެވެ. އަދި ހަވީރުގެ ސައިބޮއެ, އެ ގޭގައި މަޑު ކުރިއެވެ. އެރޭ ނިދަން ބޭރުގޭގައި ތިބިއިރު, މޫސާއަށާއި, ފަރީޝާއަށް މާދަމާ ކުރަންވީ ކަންކަން ކިޔައި ދިނެވެ.\nފަތިހު އިރު އަރައިގެން އައި ވަގުތެވެ. ފަރީޝާ އުޅުނީ މޫދު ކައިރީގައެވެ. އަދި ކުޑަ ގާބުރިއެއް މޫދާ ދިމާއަށް އެއްލަން ކަމަށް ހަދާ, މޫދުގެ ލޮނުގަނޑުގެ ކައިރީގައި ހުރި, މޫސާއާއި ދިމާލަށް އެއްލިއެވެ. އެ ވަގުތު މޫސާ އަލިފާންގެރިއަށް ބަދަލުވިއެވެ. އެސޮރު ފެނި ފަރީޝާ, އަޑުން އަޑު ނަގައި ރޮމުން, ކަނޑުގެރި އަރައިފިއޭ ކިއާ ދުއްވައި ގަތެވެ. އަދި އެވަގުތު އަތިރިމަތީގައި ތިބި މީހުންނަށް އެމަންޒަރު ފެނި ބިރުން ރަށުގެ އެތެރެއަށް ދިއުމަށް ދުއްވައި ގަތެވެ. ރަށުގެ އެތެރެއަށް ގޮސް ރަށުގެ މީހުންނަށް ކަނޑުގެރި އަރައިގެން އުޅޭ ހަބަރު އެ މީހުން ދިނެވެ. ރަށުގެ ކެރޭ މީހުންނާއި, މުދިމުންނާއި, ބޮޑެތި މީހުން އަތިރިމައްޗަށް ދިއުމަށް އަވަސްވެގަތެވެ. އެ މީހުން ވެސް އެގެރި ފެނި ތިބީ ބިރުން ފިއްކަނޑައިގެން ގޮށްސައެވެ. އަދި އެއަށްވުރެ ބޮޑަށް ބިރުގަތީ, އެސޮރުގެ އަތުން އަލިފާން ގުޅަ ހަދާ ރަށުގެ މަތިން ދޫކުރަން ފެށުމުންނެވެ.\nމިމަންޒަރު ބަލަން އަލީ ހުރެފައި, އަލިފާންގެރިއާއި ކެރިގެން ކުރިމަތިލުމަށް ހިނގައި ގަތެވެ. ރަށުގެ އެންމެންގެ ނަޒަރު އެ ވަގުތު ހުއްޓުނީ އަލީއާއި ދިމާލަށެވެ. މަޑު ހިނގުމެއްގައި އަލީ ގޮސް, އެ ގެރިއަށް ގޮވައި, އެސޮރުގެ ސަމާލުކަން ހޯދިއެވެ. އަލީ އެ ގެރިއާއި ދިމާއަށް ވަރަށް ބާރަށް ބުނަމުން ގެންދިއައެވެ. މި ރަށުގެ މީހުންނަށް ގެއްލުން ނުދީ ހަމަ މިހާރު މިރަށުން ފައިބައިގެން ދާށެވެ. ނޫނީ އަހަރެންގެ ހުރިވަރެއް ދައްކާލާނަމެވެ. މިހެން ބުނުމުން އެ ގެރި ރުޅިއައިސް އަލީއާއި ދިމާލަށް އަލިފާން ގުޅައެއް ދޫކޮށްލިއެވެ. އެ އަލިފާން ގުޅަ އޭނާއާއި ދިމާއަށް އަންނާނެކަން އެނގޭތީ, އެއިން ރެކިގަންނަން އަލީއަށް އުނދަގުލެއް ނުތްވެ. އަލީގެ ކުޅަދާނަކަމާއި, ބިރު ކުޑަކަން ފެނި ރަށުގެ މީހުން ތިބީ ހައިރާން ވެފައެވެ.\nއަލިފާންގެރި އަލީއަށް ކިޔަމަން ނުވުމުން, މަޑުމަޑުން އެއްޗެއް ކިޔާކަމަށް ހަދާފައި, އެސޮރާއި ދިމާއަށް އަތް ހޫރުވާލިއެވެ. އެ ވަގުތު އެސޮރު ފަހަތައް ވެއްޓުނެވެ. އަލީ އެ ގެރިއާއި ދިމާއަށް ބުނަމުން ދިއައެވެ. އަހަރެންގެ އަތުން ބޮނޑިއެއް ނުބޮނީސް މި ރަށުން ފައިބާށެވެ. ނޫނީ ކަލޭގެ ދުވަސް ދުއްވާލާނަމެވެ. އަލިފާންގެރި ބަރު އަޑުން, މަ ނުމަރާށޭ, މަ މި ދަނީއޭ ކިޔާ ތެދުވެގެން މޫދުގެ ފެންފޯރާ ހިސާބަށް ގޮސް މޫސާއަށް ބަދަލުވިއެވެ. އެ ރަށުގެ އެންމެންގެ ލޯ މައްޗަށް އަލިފާންގެރި ގެއްލުނެވެ.\nއެއްގަމަށް އަލީ އައިސް, ރަށުގެ މީހުންގެ ގާތު އެ ގެރި ދެން މިރަށަކަށް ނާރާނެ ބުންޏެވެ. ރަށުގެ އެންމެން އަލީގެ އެ ހުނަރު ފެނި, އަލީއަކީ ވަލީވެރިއެކޭ ކިޔަން ފެށިއެވެ. އަދި އަލީ ގާތު އޭނާ އެ ކޮށްދިން ކަންތަކުގެ ބަދަލުގައި ދޭންވީ ކޮން އެއްޗެއްތޯ އެހިއެވެ. ޖަވާބުގައި, އަލީ ބުނީ, އޭނާއަށް ރަނގަޅު ފެންވަރުގެ ދޯންޏަކާއި, ހިފާގެންގުޅޭ ސާމާނާއި, ބަދި ގޭގައި ގެންގުޅޭ ސާމާނާއި, ލާނެ އަންނައުނު ދިނުމަށެވެ. އަދި އޭގެ އިތުރުން ކާނެ ބޯނެ އެއްޗެހި ދިނުމަށް ވެސް ބުންޏެވެ. އަލީގެ އެ އެދުމާއި އެއްގޮތަށް އަލީއަށް ތަކެތި ގެނެސްދީ, އެ ރަށުގެ ދޯންޏަަކަށް އަރުވައި ދިނެވެ. މި ހުރިހާ ކަމެއް ވަރަށް ގާތުން އަށްޅޯހިބެ ވެސް ބަލަން ހުއްޓެވެ. އަދި ނުރުހުންވެ ހުރެ އަލީގެ ގާތައް ގޮސް ބުންޏެވެ.\n”ކޮއެފުޅާ އަލީ. ތިއީ އަށްޅޯހިބެ ދަންނަ އަލީއެއް ނޫން. އަލީ ތީ ތިހާ ހިތްހަރު, ލިބުނު ބާރުގެ ބޭނުން ނުހައްގުގައި ހިފާނެ މީހެއް ކަމަކަށް ބޭބެ ހިޔެއް ނުކުރަން. ތިއީކީ ކުރަން ހެޔޮވާ ވަރުގެ ކަމެއްނޫން.“\nއަށްޅޯހިބެގެ ވާހަކަ އަޑުއަހާ އަލީ ވެސް ނުރުހުންވެ ހުރެ ބުންޏެވެ.\n”ބޭބެ އަކަށް ނޭނގޭނެ އެކަނިމާ އެކަނި, ކަނު އަނދިރީގަ އެ ކުޑަ މަންޖެ ގޮވައިގެން އަހަރެން އުޅުނު ގޮތެއް. އަހަރެންގެ އަމިއްލަ ރަށުން އަހަރެން ބޭރުކޮށްލީ, އެ މީހުންނަށް ގޮތް ނޭނގޭ އެއްޗެއް ފެނި ގަތް ބިރުން. އަހަރެމެން ރާވެރިން މިއީ އެ މީހުންގެ ކުރިމަތީގައި އެއްވެސް ގަދަރެއް ލިބިފައިވި މީހުންނެއް ނޫން. އަހަރެންނަށް މޫސާ ލިބުމަކީ ނަސީބެއް. އޭނަގެ ބާރުގެ ބޭނުން ހިފައިގެން, އަހަރުމެންނަށް ގެއްލުމެއް ދޭން މަސައްކަތް ކުރާ އެންމެނަށް, އަހަރަމެންގެ ބާރު ވެރިކަން ދައްކާލާނަން. އަށްޅޯހިބެ ރުޅި އަޔަސް, އަހަރެން އެސޮރު ދިފާއު ކުރާނަން. އަހަރެން ދެކެނީ އެއީ ވެސް އަހަރެންގެ އަމިއްލަ ދަރިއެއް ކަމުގަ.“\nއަލީގެ އެ ވާހަކަތައް އަޑުއަހާ އަށްޅޯހިބެ ބުންޏެވެ.\n”އަޑު އަހާ އުޅެމުތަ, ރާވެރިއެއްގެ ދަރިއަކަށް ވެސް ހަތަރު އެތިން އެކަތި އޮންނާނޭ ބުނެ އުޅޭ ވާހަކަ. ތިގޮތައް މީހުންނަށް ބިރު ދައްކާ, މީހުންގެ އެއްޗެއްސަށް ގެއްލުންދީ, ބާރުގެ ބޭނުން ކޮށްގެން, މީހުންގެ މުދާ އަތުލުމުން, ކޮންމެ ވެސް ދުވަހަކުން އޭގެ ބަދަލު ދޭންޖެހޭނެކަން ހަނދާނުގަ ބަހައްޓައިގެން އުޅޭތި. ތިއައީ އަހަރެން ދަންނަ އަލީއެއް ނޫން. މީގެ ފަހުން އަހަރަމެންގެ އާއިލާއަށް ތިގޮތުގައި އަލީ ހުރިހާ ހިނދަކު, މަރުހަބާއެއް ނުކިޔާނަން. ބޭބެ ހީކުރަން އަލީއަށް ވިސްނި ތި އުޅުން ދޫކޮށްލާނެ ކަމަށް. ހިތްހެޔޮ ކުރާތި. ބޭބެ މިދިއައީ.“\nއަށްޅޯހިބެ ފަރީޝާގެ ބޮލުގައި ފިރުމާލުމަށް ފަހު ގެއަށް ދިއުމަށް ހިނގައިގަތެވެ. ވަގުތު ކޮޅަކަށް އެ ބޭބެ ދެއްކި ވާހަކަތަކަށް ވިސްނާލުމަށް އަލީ ހުއްޓެވެ. ނަމަވެސް އަލީގެ އެ ވިސްނުމަކަށް ބަދަލެއް ނައެވެ. އަދި އެ ރަށުގެ މީހުން އޭނައަށް ދިން ދޯންޏަށް އެރުމަށް ހިނގައި ގަތެވެ.\nއަލީމެން އެކުގައި ދޯންޏަށް އަރައި ފަންރިޔަލުގެ ރިޔާ ނެގިއެވެ. ފަރީޝާއަށް އެ ރަށުގެ މީހުން ގެނައި ކާއެއްޗެހި ފެނި ހުރީ ކުޅު ދިއާވެފައެވެ. ރަށުގެ އަތިރިމަތީގައި ތިބި މީހުންނަށް ހަނާއަޅާ, އަދި މިރަށަށް އަންނާނަމޭ ކިޔާ ރިޔަލުގައި ވައި އަޅުވާލާ ދޯނި ދުއްވާލިއެވެ. ނާއިންފަރަށް ގޮސް އެމީހުންނަށް ލިބުނު ތަކެތި އެ ރަށަށް ބޭލިއެވެ. ދުވަހަކު ވެސް ކައިގެން ބަނޑުނުފުރާ ވަރަށް އެ ދުވަހު އަލީއާއި ފަރީޝާ ކެއެވެ. އަދި އެހެން ރަށްތަކައް އެ ކުޅިވަރު ކުޅެން ދިއުމަށް މޫސާއާއި, އަލީ ބޭނުންވީ އިންތިހާ އަށެވެ. އެއާއެކު އެކި ރަށްރަށަށް ގޮސް އަލިފާންގެރީގެ ކުޅިވަރު ފެށިގެން ދިއައެވެ.\nކައިރި ރައްތަކަށް ގޮސް ބިލެތްފަހީގައި އެ ކުޅުނު ގޮތައް އަލިފާންގެރި ބޭނުން ކޮށްގެން މީހުންނަށް ބިރު ދައްކައިގެން ތަކެތި ހޯދައިގެން, އެ ތަކެތި ނާއިންފަރަށް ގެންދެއެވެ. އެ ގޮތުން އެންމެ ފެންވަރުގެ ދަނޑިފަނުގެ ގެއެއް އެޅުމަށް ބޭނުންވާ ސާމާނު އެކި ރަށްރަށުން ގެނެސްގެން, ދަނޑިފަނުގެ ގެއަކާއި, ގިފިއްޔަކާއި, ކާގެ ބަދިގެ އެޅުމުގެ މަސައްކަތް އަލީ ފެށިއެވެ. މިހާރު އެ މީހުންގެ އަތޮޅުގައި ކަނޑުގެރި ނާރާ ރަށެއް ވަރަށް މަދުވާނެއެވެ. އެ ގޮތުން އެއް ރަށަކީ ށ. ފިރުނބައިދޫއެވެ.\nށ. ފިރުނބައިދޫއަށް އަލީމެންނަށް ދެވުނީ އެ ރަށުގައި ފާހަގަ ކުރާ ކުދިންކޭމުގެ ދުވަހުގައެވެ. މިހެންވެ އެ ރަށަށް ދިއަ ދުވަހު އެ ރަށުގެ މީހުން ހީކުރީ އަލީމެން އައީ, ކުދިންކޭމުގައި ބައިވެރި ވުމަށެވެ. ސަބަބަކީ އެ ދުވަހު ފިރުނބައިދޫގެ ކައިރި އެހެން ރަށްތަކުގެ މީހުން ވެސް އެރަށަށް އައީމައެވެ. މިހެންވެ އަލީމެން ކެއުމަށް ދޯނީގައި ގެނައި އެއްޗެހި ހިފައިގެން ކުދިންކޭމުގައި ބައިވެރި ވާން, އެކަމަށް ހާއްސަކުރެވިފައިވާ ތަނަށް ދިއައެވެ. އަލީއަށް އެދުވަހު ފެނިގެން ދިއައީ, ހަމަހަމަ ކަމުގެ ދެވަނައެއް ނުވާ ލާމަސީލު މިސާލެކެވެ. އެ ކޭމަށް ކުދިން ގެންނެއުމުގައި, ރާވެރިއެއްގެ ދަރިއެއް, މަސްވެރިއެއްގެ ދަރިއެއް, ދަނޑުވެރިއެއްގެ ދަރިއެއް, މުއްސަންޖެއްގެ ދަރިއެއް ތަފާތު ކުރުމެއްނެތެވެ. އަދި ކިއެއްތަ, ރަށުގެ އެންމެ ފަގީރު މީހުންގެ ދަރިން ވެސް އެ ކޭމުގައި ބައިވެރި ކުރެއެވެ. ހަމަ އެގޮތައް އެރަށަށް އެއިރު އައިސް އުޅޭ ބީރައްޓެހިންގެ ދަރިން ވެސް ކޭމުގައި ބައިވެރިކުރެއެވެ. ރަށުގައި އެ ދުވަހު އުޅޭ ހުރިހާ ކުޑަކުދިން އެ ކޭމުގައި ބައިވެރިކުރެއެވެ. އަދި އެ ދުވަހު އެ ކުދިން ކާނެ ވަރަކަށް ކާން, ކާއެއްޗެހި ގެނެސް ހުރެއެވެ. ކޭން ނިމުމުން ބާކީވާ އެއްޗެހި, ކޭމުގައި ބައިވެރިވި ހުރިހާ ކުދިންގެ މެދުގައި ބަހާލެވެއެވެ. ހުރިހާ ކުދިން ވެސް ކޭންނިމިގެން އެނބުރި ދަނީ އުފަލުން ފުރިފައިވާ މޫނަކާއި އެކުއެވެ.\nއަލީމެންނަށް މިރަށުގެ މީހުންގެ ހިތްހެޔޮކަން ފެނި, އެ ރަށުގައި އަލިފާންގެރީގެ ކުޅިވަރު ނުކުޅެ, ފުރައިގެން ނާއިންފަރަށް އެދުވަހު އައެވެ. ނަމަވެސް އަލީމެންނަށް އިހާނެތްތެރިކޮށް ކަންތައް ކުރާ ކޮންމެ ރަށަކަށް އަލިފާންގެރި އަރުވާ, އެރަށުގެ މީހުންގެ އަތުން ތަކެތި އަތުލާ ހަދައެވެ. މި ގޮތުގައި ދުވަސްތައް ފާއިތު ވަމުންގޮސް ފަރީޝާގެ އުމުރުން އެގާރަ އަހަރު ފުރި ފުރާވަރަށް އަރަން ގާތްވިއެވެ. އެއިރު އަލީ ނާއިންފަރުގައި ރަނގަޅު ފެންވަރުގެ ދަނޑިފަނުގެ ގެއެއް އަޅާއި އެ ރަށުގައި ވަރަށް އުފަލުގައި ދިރި އުޅެމުން ގެންދިއައެވެ.\nއާދައިގެ މަތިން, ހަވީރުގެ ވަގުތުގައި، ރަށުގެ ވަލުތެރެއަށް ނަޒަރު ހިންގާލުމުން ފެނިގެންދަނީ އުމުރުން އެގާރަ ވަރަކަށް އަހަރުގެ ފަރީޝާއެވެ. ލައިގެންހުރި ކަނޑިކި އެއްއަތުން ކަކުލާހިސާބަށް ނަގައިގެންހުރެ، ރަތްގެރިއާއި ފިލަންދުވާނީއެވެ. ކަޅުކުލަގަދަ، ގަތާފައިވާ، އެދިގު އިސްތަށިގަނޑު އޮތީ ދެކޮޅަށް ދެކޮޅަށް ހޫރި ހޫރިލައެވެ. ލައިގެންހުރި މަޑުފެހި ކުލައިގެ ލިބާސްވަނީ ދަލުން ތެމިފައެވެ. އެ ލޮބުވެތި މޫނުމަތިންވެސް ދަލުގެ އަސަރުފެނެއެވެ. ދުވަމުންދިޔައިރު އިރުކޮޅަކާ ފަހެއްބަލާލައެވެ. ވަލުތެރޭގެ އެއްގަސްދަށުން، އަނެއްގަސް މަތިން، ދުވެފަދިޔައީ ފަރިތަކަމާއެކުއެވެ.\nފަރީޝާގެ ފަހަތުން ފެނިގެން ދިޔައީ، ގަސްތަކުގެ ކުދި ހޯލިތަށް ބިންދަމުން އަންނަ ބިޔަ ރަތްގެރިއެވެ. އެސޮރު ބޮލުގައި ބޮޑު ދެދަޅު ހުުއްޓެވެ. އެސޮރުގެ މިސްރާބު ހުރީ ފަރީޝާއާއި ދިމާލަށެވެ. ފަރީޝާއަށް ދުވަމުން ގޮސް ނުކުމެވުނީ އެރަށުގެ ތުނޑިއަށެވެ. އެއިރު އެރަށުގެ ހުޅަނގު ދެކުނު ފަރާތުގައި، މަަސްވެރިކަމަށް ނުކުމެ އުޅުނު އޮޑިއެއް، އެރަށުގެ ފަޅާއި މާދުރުނޫން ހިސާބަކުން، ދެކުނަށް ދަތުރު ކުރަމުންދިޔައެވެ. އުޑުމަތި ސާފު މި ދުވަހުގައި ވައިރޯޅި ޖެހެމުންދަނީ އިރުއުތުރުންނެވެ. ކަނޑުގައި ކުދިކުދި ބާނިތަށް ހުރި ނަމަވެސް ކަނޑު އާދައިގެ ވަރަކަށް މަޑެވެ. ތުނޑީގައި ހިނގަމުން ދިޔަ ކަންކަން އެ ރަށުގެ ކައިރީގައި އޮތް އޮޑިއަށް ވަރަށް ސާފުކޮށް ފެންނާނެއެވެ.\nރަތްގެރި ވެސް އެސޮރުގެ ބާރުދުވެލީގައި ތުނޑިއަށް ނުކުމެ، ދުވުން ހުއްޓާލިއެވެ. އެސޮރު ފެނުމާއެކު އޮޑީގައިތިބި މީހުންގެ ނަޒަރު އެދިމާއަށް އެނބުރުނެވެ. ފަހަތު އެއް މޮށްގަނޑުން ވެލިގަނޑު ފަހަތަށް ބުރުސްސުވާލުމަށް ފަހު އިހުނަށްވުރެ ބާރަށް ދުއްވައިގަތެވެ. ފަރީޝާ އެގެރިޔާ ކުރިމަތިލައިގެންހުރެ ފަހަތަށް ފަހަތަށް ވާގޮތަށްހުރެ ފިޔަވަޅު އަޅަމުން ދިޔައެވެ. ކުޑަކޮށް ގުދުވެލާފައި ހުރެގެނެވެ. ގެރި އެއައި ގޮތަށް އައިސް ފަރީޝާގެ ކުރިމައްޗަށް ހުއްޓުނެވެ. އަދި ބަރު އަޑަކުން ގޮވާލުމަށްފަހު ބޮޑުވާން ފެށިއެވެ. އިސްކޮޅު ގާތްގަނޑަކަށް ދިގު ރުކެއްގެ މެދާކަށް ހިސާބަށް އަރައެވެ. ބޮލުގައިވީ ދެދަޅު އިހުނަށްވުރެ ދެގުނަ ބޮޑެވެ. އެގެރި ހުރީ ދެފައިމައްޗަށް ކޮޅަށެވެ. ދެލޮލުން ހުރީ އަލިފާން ނިކުމެ ނިކުމެއެވެ. އެ ބިޔަ ހަށިގަނޑުގެ ކެހެރިތަކުގައި ވެސް ހުރީ އަލިފާން ރޯވެފައެވެ. ގެރީގެ ގައިގައިހުރި އަލިފާންހުޅުތަށް ވަޔާއެއްކޮޅަށް ގޮސް ހުސްވެ ހުސްވެ ހުއްޓެވެ.\nއޮޑީގައިތިބި މީހުންނަށް މިމަންޒަރުފެނި އަވަސްވެގަތީ އެރަށާއި ދުރަށް ދެވޭތޯއެވެ. އެމީހުންގެ ސަލާމަތަށެވެ. ކަނޑުގެރި ފެނުމުން އެމީހުން ބިރުގަތީއެވެ. ފަރީޝާ ހުރީ, ގެރިއާދިމާލަށް ބަލަހައްޓައިގެން ހިނިތުންފެލާފައެވެ. ދެން ފެށީ ހޭށެވެ. އެ ބިޔަ ގެރިވެސް ބަރު އަޑަކުން ހޭން ފެށިއެވެ. އެއަށްފަހު މަޑުމަޑުން ކުޑަވާން ފެށިއެވެ. ހިނދުކޮޅެއްފަހުން އެ ބިޔަ ގެރީގެ ސިފަ ބަދަލުވީ ފަރީޝާގެ އިސްކޮޅާ އެއްވަރުގެ ކުޑަ ފިރެހެން ކުއްޖަކަށެވެ. މޫސާއަށެވެ. އެއިރު އެއްކަލަ އޮޑިގޮސް އެރަށް ނުފެންނަ ހިސާބަށް އޮބާލަނީއެވެ.\nމޫސާއަށް ބަދަލުވިއިރު ހުރީ މަޑު ރަތްކުލައިގެ ފޭއްޔެއް އަނދެގެނެވެ. ކޮނޑާހަމައަށް އޮތް އިސްތަށިގަނޑުގައިވީ ގަދަރަތް ކުލައެވެ. ލޮލުގެ ކަޅި ހުރީ މަޑު ރަތް ކުލައިގައެވެ. ހުސްގަޔާ ހުރި އިރު ބަނޑުގައި ފޫޅުވަޅެއްނެތެވެ. ގައިގެ ކުލަ އައްޔެވެ. އެސޮރު ހެމުން ހެމުން ފަރީޝާގެ ފަހަތުން ދުއްވައިގަތެވެ. ފަރީޝާގެ ގައިގައި އަތްލުމުން އެ މަންޖެ ދުއްވައިގަތީ މޫސާގެ ފަހަތުންނެވެ. އެ ދެކުދިން އެކަކު އަނެކަގުގައިގައި އަތްލާ ކުޅެނީއެވެ.\nތުނޑީގައި ހިނގާދިޔަ ހުރިހާކަމެއް ހަވީރުގަޑީގައި ރާބަލަން ރުކަށް އަރާއޮތް 35 އަހަރުގެ އަލީއަށް ފެނުުނެވެ. ހުސްގަޔާ، ނޫކުލައިގެ ގޮޅި ޖެހި މުންޑު، އަރުވާޖަހާލައިގެން ރުކުގައި އޮތެވެ. އޭނަގެ މޫނުމަތިން ފެންނަނީ ނުތަނަވަސް ކަމެވެ. އަލީގެ ނަޒަރު ހުރީ އެކުދިންނާއި ދިމާލަކަށް ނޫނެވެ. އެރަށު ހުޅަނގު ފަރާތުން ދިޔަ އޮޑި ދިޔަ ދިމާލަށެވެ. އެ އޮޑީގައި ތިބިމީހުން ރަށަށް ގޮސް ދައްކަފާނެ ވާހަކައަކަށް ވިސްނަ ވިސްނާ ހިތްނުތަނަވަސް ވެފައެވެ. އެއީ ކޮންރަށެއްގެ ބައެއްކަމެއް ނޭގޭތީއެވެ.\nއެ އަތޮޅުގެ އެއްވެސް ދޯންޏެއް އެ ރަށުގެ ކައިރިން ދަތުރު ނުކުރާނެތީ, އަލީ ބޭނުންވީ އެއީ ކޮންބައެކަން ހޯދުމަށެވެ. އަލިފާންގެރީގެ ކުޅިވަރު ކުޅެން އެރަށަށް ދިއުމަށެވެ.\nދެކުނަށް ދަތުރުކުރަމުންދިޔަ އޮޑި ބަނދަރުކުރީ ނާއިންފަރާއި ކައިރީގައިވި އަތޮޅެއްގެ ރަށަކަށެވެ. އޮޑީގައި ތިބި މީހުން ރަށަށް ލެފުމާއެކު އެމީހުންނަށް ފެނުނު ބިޔަ ކަނޑުގެރީގެ ވާހަކަ އެންމެނަށް ކިޔައިދޭން ފެށިއެވެ. އިސާހިތަކު އެވާހަކަ އެރަށުގެ އެންމެނަށް އެނގިއްޖެވެ.\nހިތާމަ އެހެނިހެން މަޖާ ލޯބި2weeks ago


22 aharah fahu furathama faharah Indonesia recession ah\n22 އަހަރަށްފަހު ފުރަތަމަ ފަހަރަށް އިންޑޮނޭޝިއާ ރިސެޝަނަށް\n06 ނޮވެންބަރ 2020 - 09:42:23\nފަތުރުވެރިން އެ ގައުމަކަށް އާންމުކޮށް އެންމެ ގިނައިން ޒިޔާރަތް ކުރާ ގައުމު ކަމަށްވާ އިންޑޮނޭޝިއާ 22 އަހަރަށް ފަހު ފުރަތަމަ ފަހަރަށް ރިސެޝަން އަކަށް ގޮސްފިއެވެ.\nރިސެޝަނަކީ ވަގުތީ ގޮތުން އަންނަ ހީނަރުކަމަކާއި ގުޅިގެން އިގްތިސާދު ދަށަށް ދިއުމެވެ. އާންމުކޮށް ގައުމެއް ރިސެޝަނަށް ދިޔަ ކަމަށް ބަލާނީ ވިދިވިދިގެން ދެ ކުއާޓަރުގައި ގައުމީ އުފެއްދުންތެރިކަމުގެ ނިސްބަތް ނުވަތަ ޖީޑީޕީ ދަށަށް ދިއުމުންނެވެ.\nއެގޮތުން ވޭތުވެދިޔަ އަހަރުގެ ތިންވަނަ ކުއާޓަރާއި އަޅާ ބަލާއިރު، މި އަހަރުގެ ތިންވަނަ ކުއާޓަރުގައި އިންޑޮނޭޝިއާގެ އާމްދަނީ 3.49 އިންސައްތަ ދަށްވެފައިވާ އިރު، މި އަހަރުގެ ދެވަނަ ކުއާޓަރުގައި އިންޑޮނޭޝިއާގެ އާމްދަނީ ވަނީ 5.32 އިންސައްތަ ދަށްވެފައެވެ.\nމި އަހަރުގެ ދެވަނަ ކުއާޓަރުގައި އިންޑޮނޭޝިއާގެ އާމްދަނީ ދަށްވުމުގެ ސަބަބުން އެ ގައުމު ރިސެޝަން އަކަށް ދާން ޖެހިފައިވާ އިރު، އެންމެ ފަހުން ރިސެޝަން އަކަށް ދިޔައީ މީގެ 22 އަހަރު ކުރިން އޭޝިއާގެ ގައުމުތަކަށް ކުރިމަތިވި މާލީ ދަތިކަމުގެ ތެރޭގައެވެ.\nދަނޑުވެރިކަމުގެ ސިނާއަތަކީ އިންޑޮނޭޝިއާގެ އިގްތިސާދުގައި މުހިއްމު ބަޔަކަށް ވިޔަސް، އެ ގައުމަށް ލިބޭ އާމްދަނީ ބޮޑަށް ބިނާވެފައި އޮންނަނީ ފަތުރުވެރިކަމުގެ މައްޗަށެވެ. އެގޮތުން ކޮންމެ އަހަރަކުވެސް މިލިއަނަކަށް ވުރެ ގިނަ ފަތުރުވެރިން އިންޑޮނޭޝިއާ އަށް ޒިޔާރަތްކުރެއެވެ.\nނަމަވެސް ކޮވިޑް-19 ގެ ހާލަތު އިންޑޮނޭޝިއާގައި ގޯސްވެ، ލޮކްޑައުން ކުރުމުގެ ނަތީޖާއެއްގެ ގޮތުން އެ ގައުމަށް އާމްދަނީ ލިބެން އޮތް ދޮރުތައް ގާތްގަނޑަކަށް ބަންދުވުމުގެ ސަބަބުން އެ ގައުމުގެ 3.5 މިލިއަން މީހުންގެ ވަޒީފާ ގެއްލުމުގެ ބިރާއި ކުރިމަތިލާން ވަނީ ޖެހިފައެވެ.\nއޭޝިއާ ޕެސިފިކް ސަރަހައްދުގެ ގައުމުތަކުގެ ތެރެއިން އެންމެ ހަލުވިކަމާއި އެކު ކޮވިޑް-19 ފެތުރެމުންދާ ގައުމަކީ އިންޑޮނޭޝިއާ އެވެ. އެގޮތުން އިންޑޮނޭޝިއާގައި 426،000 އަށް ވުރެ ގިނަ މީހުންނަށް ކޮވިޑް-19 ޖެހިފައިވާ އިރު، މިހާތަނަށް 14،348 މީހުން މަރުވެފައިވެއެވެ.\nއެއް އާއިލާއެއްގެ ފަސް މީހުން ގެއްލިއްޖެ\nބާރުގަދަ ބިންހެލުމާ އެކު، ސުނާމީގެ އިންޒާރު ދީފި!\nވެއްޓުނު ފްލައިޓުގެ ކަޅު ފޮށި ކަނޑު އަޑިން ނަގައިފި


ޙައްޖު ހުއްދަ ނެތި ޚަރަމްފުޅަށް އެތެރެވާން އުޅުނު 200 ވުރެ ގިނަ މީހުން ހައްޔަރުކޮށްފި ޙައްޖު ހުއްދަ ނެތި ޚަރަމްފުޅަށް އެތެރެވާން އުޅުނު 200 ވުރެ ގިނަ މީހުން ހައްޔަރުކޮށްފި\nޙައްޖު ހުއްދަ ނެތި ޚަރަމްފުޅަށް އެތެރެވާން އުޅުނު 200 ވުރެ ގިނަ މީހުން ހައްޔަރުކޮށްފި\nމި އަހަރުގެ ޙައްޖުގެ އަޅުކަމުގައި ބައިވެރިވާ ޙާޖީން ޠަވާފްގެ ކަންކަން ފުރިހަމަ ކުރަނީ. ފޮޓޯ: ޓްވިޓަރ\nޙައްޖުވުމުގެ ހުއްދަ ނެތި ޚަރަމްފުޅަށް އެތެރެވާން މަސައްކަތް ކުރި ބަޔަކު ސައުދީ ފުލުހުން ހައްޔަރުކޮށްފިއެވެ.\nސައުދީ ސަރުކާރުން ބުނީ ޙައްޖުވުމުގެ ހުއްދަނެތި މައްކާގެ ޙަރަމްފުޅަށް ވަންނަ މަސައްކަތް ކުރި 244 މީހަކު ހައްޔަރުކޮށްފައިވާކަމަށެވެ. އަދި މީ މީހުންނަކީ ކޯވިޑާއި ގުޅިގެން އަޅާފައިވާ ރައްކާތެރިކަމުގެ ފިޔަވަޅުތަކާއި ޙިލާފުވެފައިވާ ފަރާތްތަކަމަށެވެ. މި މީހުންނާއި ދެކޮޅަށް ހެކި އެއްކޮށް ހަރުކަށި ފިޔަވަޅުތައް އަޅާފައިވާކަމަށްވެސް ސައުދީ ސަރުކާރުން ބުނެއެވެ.\nޙައްޖުގެ ކަންކަން ކުރިޔަށް ގެންދިޔުމަށް ނިންމާފައިވާ ނިންމުންތަކަށް ސަޢުދީ ރައްޔިތުންނާއި އެ ޤައުމުގައި އުޅޭ އެހެން ޤައުމުތަކުގެ މީހުން އަމަލުކުރުމަށް ސަޢުދީ ސަރުކާރުންވަނީ އަންގާފައެވެ. އަދި ޙައްޖުވުމުގެ ހުއްދަނެތި ޙަރަމްފުޅާއި ޙައްޖާ ގުޅިފައިވާ އެހެނިހެން ސަރަހައްދުތަކަށް ވަންނަން މަސައްކަތްކުރާ ފަރާތަކާއި ދެކޮޅަށް ފިޔަވަޅު އަޅާނެކަމުގެ އިންޒާރުވެސް ވަނީ ސަޢުދީ ސަރުކާރުން ދީފައެވެ.\nސަޢުދީ ސަލާމަތީ ބާރުތަކުން އަންނަނީ މިއަދު ޙައްޖުގެ އަޅުކަމުގައި ކަންކަން ފެށުމާއި އެކު ޙަރަމްފުޅާއި ޙައްޖާ ގުޅިފައިވާ އެހެން ސަރަހައްދުތަކުގައި ސަލާމަތީކަންކަން ވަރުގަދަކޮށް ބަލަހައްޓަމުންނެވެ.\nކޯވިޑާއި ގުޅިގެން މި އަހަރުގެ ޙައްޖުގައި ބައިވެރިވުމުގެ ފުރުސަތު ދީފައިވަނީ މަދު ބަޔަކަށެވެ. މިގޮތުން ސަޢުދީ ރައްޔިތުންގެ އިތުރުން އެ ޤައުމުގައި ދިރިއުޅޭ 160 ޤައުމެއްގެ ރައްޔިތުންނަށް މި ފަހަރު ޙައްޖުގެ އަޅުކަން އަދާކުރުމުގެ ފުރުސަތުވަނީ ލިބިފައެވެ. މި ހުރިހާ ޙައްޖުވެރިންވެސް ޠަވާފްގެ ކަންކަން މިއަދު ފުރިހަމަކުރުމަށްފަހު މިހާރު ތިބީ މިނާގައެވެ.


ޕަބްލިޝްކުރި ތާރީޚް: 25 އޮކްޓޫބަރު 2021\nސުންގަޑި: 04 ނޮވެންބަރު 2021 13:30\nއެކައުންޓްސް އޮފިސަރ، އެމް.އެސް1\nބަޖެޓް އެންޑް ފައިނޭންސް ސެކްޝަން\n5,610ރ (ފަސްހާސް ހަސަތޭކަ ދިހަރުފިޔާ)\n2,000ރ (ދެހާސް ރުފިޔާ)\nދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތްވާގޮތަށް އޮފީހުގެ ބަޖެޓާއި ފައިސާއާބެހޭ މަސައްކަތްތައް ކުރުން.\nދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތަށް އޮފީހުގެ ބަޖެޓުން ޚަރަދުކުރުމުގެ އެންމެހައި މަސައްކަތެއް ކުރުން.\nދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތަށް އާމްދަނީ ގޮތުގައި އަދި އާމްދަނީ ނޫން ގޮތުގައި އޮފީހަށް ލިބޭ ފައިސާ ބަލައިގަތުން.\nދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތަށް އަދި ކަނޑައެޅިފައިވާ މުއްދަތުތަކަށް މުވައްޒަފުންގެ މުސާރަ ހެދުމުގެ އެންމެހައި މަސައްކަތެއް ކުރުން.\nދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތަށް އޮފީހުން ކުރާ އެންމެހައި ރަސްމީ ދަތުރުތަކުގެ ޚަރަދުތައް ކުރުމާއި، ސްކޮލަރޝިޕް، ޓްރޭނިންގ ފަދަ ކަންކަމަށް ފޮނުވާ މުވައްޒަފުންނަށް ދޭންޖެހޭ ޚަރަދު ދިނުން.\nދައުލަތުގެ މާލިއްޔަތުގެ ޤާނޫނާއި ގަވާއިދާ އެއްގޮތަށް އޮފީހުގެ ޚަރަދު ރިޕޯޓާއި ތިޖޫރީ ރިޕޯޓާއި އާމްދަނީ ރިޕޯޓުތަކާއި މާލީ ހިސާބުތައް އަދި އެހެނިހެން ހިސާބުތައް ނިންމައި ފޮނުވަންޖެހޭ ފަރާތްތަކަށް ފޮނުވުން.\n1. އެކައުންޓިންގ / ބިޒްނަސް އެޑްމިނިސްޓްރޭޝަން / ބިޒްނަސް މެނޭޖްމަންޓް / ފައިނޭންސް ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ޙާޞިލްކޮށްފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 04 ނޮވެންބަރު 2021 ވާ ބުރާސްފަތި ދުވަހުގެ 13:30 ގެ ކުރިން، އެޓަރނީ ޖެނެރަލްގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. ވަޒީފާއަށް އެދޭ ފޯމާއި ލިޔެކިޔުންތައް އީމެއިލްކުރައްވާނަމަ، އެއް އީމެއިލްއެއްގައި ހުރިހާ ޑޮކިއުމަންޓްތައް ޕީޑީއެފް ފޯމެޓުގައި އެޓޭޗްކޮށް ފޮނުއްވަންވާނެއެވެ.\nއިންޓަވިއު އަދި ޕްރެކްޓިކަލްއޮންނާނެ ތަނާއި، މުއްދަތު:\nމި މަޤާމަށް މީހަކު ހޮވުމަށް ބޭއްވޭ ޕްރެކްޓިކަލް އަދި އިންޓަރވިއު އޮންނާނީ 18 ނޮވެންބަރު 2021 އިން 02 ޑިސެންބަރު 2021 ގެ ތެރޭގައި އެޓަރނީ ޖެނެރަލްގެ އޮފީހުގައެވެ. ވުމާއެކު މި ވަޒީފާއަށް ކުރިމަތިލާ ފަރާތްތަކުން މި މުއްދަތުގައި ޕްރެކްޓިކަލް އަދި އިންޓަރވިއުށް ހާޒިރުވުމަށް ތައްޔާރުވެގެން ތިއްބެވުން އެދެމެވެ.


"Indiana Jones 5" 2021 ah faskoffi | Mihaaru\n"އިންޑިއާނާ ޖޯންސް" ގެ މަންޒަރެއްގައި ހެރިސަން ފޯޑް: ފިލްމްގެ ފަސް ވަނަ ބައިން ވެސް ފެންނާނެ.\n"އިންޑިއާނާ ޖޯންސް 5" ރިލީޒް ކުރުން 2021 އަށް ފަސްކޮށްފި\n11 ޖުލައި 2018 - 18:28\nކުރިން މި ފިލްމް ރިލީޒް ކުރާ ގޮތަށް އޮތީ ޖުލައި، 10، 2020 ގަ އެވެ. އެކަމަކު ތާރީހަށް ގެނައި ބަދަލާ އެކު "އިންޑިއާނާ ޖޯންސް 5" ބެލުންތެރިންނާ ބައްދަލު ކުރާނީ ޖުލައި، 9، 2021 ގަ އެވެ.\nނަމަވެސް ފިލްމް ރިލީޒްކުރަން ކުރިން ތާވަލު ކުރި ތާރީހަށް ވުރެ، އަހަރެއް ލަސްކުރަން ނިންމި ސަބަބެއް ޑިޒްނީން ހާމައެއް ނުކުރެ އެވެ. މި ފިލްމްގެ ޝޫޓިން ފަށާ ގޮތަށް ކުރިން ނިންމާފައި އޮތީ އަންނަ އަހަރުގެ އެޕްރީލް މަހުގެ ތެރޭގަ އެވެ. އެކަމަކު މިހާރު ފިލްމް ލަސްކޮށްލުމުން، ޝޫޓިން ފަށާ ތާރީހަށް ވެސް ބަދަލު އަންނާނެ ކަމަށް ބެލެވެ އެވެ.\n"އިންޑިއާނާ ޖޯންސް 5" އިން ހެރިސަން ފޯޑް، 75، އެނބުރި އަންނަ އިރު، ފިލްމް ޑައިރެކްޓް ކުރާނީ ސީދާ ސްޕީލްބާގެވެ.\nފިލްމްގެ ސްކްރީންޕްލޭ މި ފަހަރު ވެސް ލިޔާނީ 2008 ގައި ރިލީޒް ކުރި "އިންޑިއާނާ ޖޯންސް" ގެ ހަތަރު ވަނަ ބައި "ދަ ކިންގްޑަމް އޮފް ކްރިސްޓަލް ސްކަލް" ލިޔުނު ޑޭވިޑް ކޮއެޕް އެވެ. ސްޕީލްބާގާ އެކު އޭނާ ވަނީ "ޖުރަސިކް ޕާކް" ގައި ވެސް މަސައްކަތްކޮށްފަ އެވެ.\n"Indiana Jones 5" 2020 gai\n"އިންޑިއާނާ ޖޯންސް 5" ކުރިން ތާވަލު ކުރީ 2020 އަށް.\nއިންޑިއާނާ ޖޯންސްގެ ފުރަތަމް ފިލްމް "ރެއިޑާޒް އޮފް ދަ ލޮސްޓް އާކް" ސިނަމާތަކަށް އައީ 1981 އެވެ. ދެވަނަ ބައި "ޓެމްޕްލް އޮފް ޑޫމް" 1984 ގައި ރިިލީޒް ކުރި އިރު، ތިން ވަނަ ބައި "ލާސްޓް ކުރްސެޑް" ސިނަމާތަކަށް އައީ 1989 އެވެ.\nސްޕީލްބާގް ޑައިރެކްޓްކޮށް އެންމެ ފަހުން ގެނެސް ދިނީ މާޗް މަހު ރިލީޒް ކުރި ފެންޓަސީ ތުރިލާ "ރެޑީ ޕްލެޔާ ވަން" އެވެ.\nއިތުރު ލިޔުންތައް ހޮލީވުޑް ޑިޒްނީ ސްޓީވެން ސްޕީލްބާގް\n"އިންޑިއާނާ ޖޯންސް 5" 2020 ގައި\nސްޕީލްބާގްގެ "ދަ ބީއެފްޖީ" ބޮޑު ފްލޮޕަކަށް


Male' gai amurunukoh, atholhu thakah "haggu minvaru" hoadhaidhee: Ali Nizaar | Mihaaru\nފޭދު އާއި މަރަދޫފޭދޫ ގުޅޭ ސަރަހައްދު: އަތޮޅުތަކުގެ ރައްޔިތުންނަށް ހައްގު މިންވަރު ނުލިބޭ ކަމަށް އަލީ ނިޒާރު ވިދާޅުވި.\nމާލޭގައި އަމުރުނުކޮށް، އަތޮޅުތަކަށް ހައްގު މިންވަރު ހޯދައިދީ: އަލީ ނިޒާރު\n21 ސެޕްޓެމްބަރ 2018 - 18:49 20 comments\nރިޔާސީ އިންތިޚާބަށް އިދިކޮޅު ޕާޓީތަކުން ކުރި ކެމްޕޭން ނިންމާލަން އައްޑޫގައި ރޭ ބޭއްވި ޖަލްސާގައި، އަލީ ނިޒާރު މި ވާހަކަ ދެއްކެވި ދެ ބޭނުމެއް އޮތެވެ. އެއް ކަމަކީ، ދިވެހިން އަދިވެސް ތަހައްމަލްކުރާ ހިތްދަތިކަން ސިފަކޮށްދެއްވުމެވެ. އަނެއް ބޭނުމަކީ، ހައްލެއް ހޯދަން، ގުޅިފައިވާ އިިދިކޮޅު ޕާޓީތަކުގެ ކެންޑިޑޭޓު އިބްރާހިމް މުހައްމަދު ސޯލިހް (އިބޫ) އަށް ހުށަހެޅުއްވުމެވެ.\nއަލީ ނިޒާރު ވިދާޅުވި ގޮތުގައި، އައްޑޫ ހިމެނޭ ގޮތަށް ދެކުނުގެ ތިން އަތޮޅެއްގެ ބައިވެރިވުމާ އެކު ދައުލަތެއް އުފެއްދީ ހައްގުތަކެއް ހޯދަމަށެވެ. އެކަމަކު މާލޭގައި ތިބި ބާރުވެރި ފަރާތްތަކުން އެކަމާ ނުރުހި، އެ މިންވަރު ދޭން ދެކޮޅު ހެދީ ކަމަށް ވިދާޅުވި އެވެ.\nސިޔާސީ ގޮތުން ރައްޔިތުންނަށް ހައްގެއް ހޯދަން އެދޭ ކޮންމެ މީހެއްގެ ހާލަކީ ބިންމަތީގައި ބަނޑުޖައްސައި އަދަބު ދިނުން. --ނިޒާރު\nއައްޑޫގައި ވަކި ދައުލަތެއް އުފައްދައި، އިސްކޮށް ހުންނެވި، އަބްދުﷲ އަފީފް މާލެ ވަޑައިގެން ހުށަހެޅުއްވީ މާލެއެކޭ އެއްގޮތަށް، އައްޑޫގައި ވެސް ކައުންސިލެއް އުފައްދައިގެން ޚިދުމަތް ދެވޭނެ ގޮތް މަގުފަހިކޮށްދެއްވާށެވެ. އެކަމަކު އޭރުގެ ދާޚިލީ ވަޒީރު އެކަމާ އިންކާރު ކުރެއްވީ އެވެ.\nއިދިކޮޅު ޕާޓީތަކުގެ ކެމްޕޭން ނިންމަން ބޭއްވި ޖަލްސާގައި އަލީ ނިޒާރު ވާހަކަ ދައްކަވަނީ.\nއަލީ ނިޒާރު ވިދާޅުވީ އޭގެ ފަހުން ވެސް ސަރުކާރަށް ޑިމާންޑުކުރި ކަންކަމުގެ ތެރޭގައި އެ ނުކުތާ ތަކުރާރު ކުރެއްވުމުން މަޖިލީހުން ނިންމީ އެ ބޭފުޅުން ހައްޔަރުކޮށް ދެވޭ އެންމެ ބޮޑު އަދަބެއް ދޭން ކަމަށެވެ.\nއެ އަދަބަކީ، ބަރަހަނާ ހާލުގައި ރާޅުފަށުގައި ބާއްވާފައި ދުއްރާއިން ޖަހާ ކޮންމެ އެތިފަހަރަކުން ހަން ނޮޅޭވަރު ކުރުމެވެ. އައްޑޫން އެ އަދަބު ދިން ސިޔާސީ ބޭފުޅުންގެ ހާލަތު ފެނިވަޑައިގެންނެވި ކަމަށާއި ބައެއް މީހުން އުމުރު ހޭދަކުރެއްވީ ތުރުތުރު އަޅާ ހާލުގައި ކަމަށް އޭނާ ވިދާޅުވި އެވެ. އަފީފު ވެސް ދުނިޔެ ދޫކުރެއްވީ ވެސް އެ އަދަބުގައި ކެތް ނުވެގެން ކަމަށް އަލީ ނިޒާރު ވިދާޅުވި އެވެ.\n"އަޅުގަނޑު މި ދަންނަވަނީ ރައްޔިތުންގެ ހައްގު ހޯދުމަށް ކުރެވުނު މަސައްކަތްތަކުގައި ރާއްޖޭގެ ސިޔާސީ ނިންމުންތައް ނިމިފައި އޮތީ މިގޮތަށޭ. ހަގީގަތަކީ، މިހާރު ވެސް މިއޮތީ މި ދެންނެވި ހާލަތުގައި. ސިޔާސީ ގޮތުން ރައްޔިތުންނަށް ހައްގެއް ހޯދަން އެދޭ ކޮންމެ މީހެއްގެ ހާލަކީ ބިންމަތީގައި ބަނޑުޖައްސައި އަދަބު ދިނުން،" އަލީ ނިޒާރު ވިދާޅުވި އެވެ.\nމިސާލެއްގެ ގޮތުން ވިދާޅުވީ، ރައްޔިތުންނަށް ހައްގު ހޯއްދަވައި ދެއްވަން މަސައްކަތް ކުރެއްވި ރާއްޖޭގެ އިިދިކޮޅު ހަތަރު ސިޔާސީ ލީޑަރަކު އޮންނެވީ ޖަލުގައި ބަންދުކޮށްފައި ކަމެވެ. އަދި ވިދާޅުވީ މި ފަހުން، މި ހާލަތަށް ރާއްޖެ ވައްޓާލީ، ރައީސް އަބްދުﷲ ޔާމީންގެ ވެރިކަމުގައި ކަމާ މެދު، އެކަކަށް ވެސް ދެބަސްވެވެން ނޯންނާނެ ކަމަށެވެ.\nއަތޮޅުތަކަށް ހައްގުވާ މިންވަރަކީ އަތޮޅުތައް ހިންގުމުގައި އޮތް ހައްލަކީ ގާނޫނުއަސާސީގައިވާ ގޮތަށް ލާމަރުކަޒުކޮށްގެން އަތޮޅުތައް ހިންގުން. -- އަލީ ނިޒާރު\nއޭނާ ވިދާޅުވި ގޮތުގައި، ހައްގު ހޯދަން ބަސް ބުނާ ކޮންމެ މީހެއްގެ ގައިގައި މި ސަރުކާރުން ވެސް އަޅުވަނީ ކަސްތޮޅެވެ.\nރައީސް ޔާމީންގެ އެއްބަފާ ބޭބޭފުޅު، ކުރީގެ ރައީސް މައުމޫން އަބްދުލްގައްޔޫމަށް އިޝާރާތް ކުރައްވައި ވިދާޅުވީ އެއްވެސް މީހަކާ ބައްދަލު ނުކުރެވި ޖަލުގައި އެއް އަހަރު އޮންނެވުމަކީ އާދައިގެ ކަމެއް ނޫން ކަމަށެވެ. އެ އިހްސާސްތައް ކުރެވޭނީ އަމިއްލަ އަށް ތަޖުތިބާކުރަން ޖެހުމުން ކަމަށް ވެސް ވިދާޅުވި އެވެ.\nބާރާއި އިޚްތިޔާރު އަތޮޅުތަކަށް ދޫކޮށްލާ!\nލާމަރުކަޒީ ގާނޫނުގެ ދަށުން ކައުންސިލްތައް އުފައްދައި ޒިންމާތަކެއް ގާނޫނުން ކަނޑައަޅާފައިވީ ނަމަވެސް އެ ކައުންސިލްތަކުން އެ ޒިންމާ އަދާކުރަން ފުރުސަތެއް ނުދެ އެވެ. ފަހަތުގައި ވަނީ ސިޔާސީ ސަބަބުތަކެވެ. ސަރުކާރަށް މެޖޯރިޓީ ނެތް ކައުންސިލެއް މެދުވެރިކޮށް ރައްޔިތުންނަށް ޚިދުމަތް ފޯރުކޮށްދޭން މި ސަރުކާރުގެ ވެސް ޝައުގުވެރިކަމެއް ނެތެވެ.\nއަލީ ނިޒާރު ތަކުރާރުކޮށް ރޭ ވިދާޅުވީ، ދިވެހިންނަށް އެންމެ ފައިދާ ހުރި ގޮތަކީ ލާމަރުކަޒީ ނިޒާމްގެ ތެރެއިން ބާރާއި އިޚްތިޔާރު ރައްޔިތުންނަށް ދޫކޮށްލައިގެން އަތޮޅުތައް ހިންގުން ކަމަށެވެ.\nމިއީ، ރައްޔިތުން ބޭނުންވާ އަދި ފައިދާ ހުރި ގޮތް ކަމަށް ވެސް ވިދާޅުވެ އެ މަގަށް އިދިކޮޅު ޕާޓީތަކުގެ ވެރިކަން ހިންގުން ބައްޓަން ކޮށްދެއްވަން އިބޫ އާއި ފައިސަލްގެ އަރިހުގައި އަލީ ނިޒާރު އެދިވަޑައިގަތެވެ. އެއީ ގާނޫނުއަސާސީގައި ލިއެފައި އޮންނަ ކަމަކަށް ވި ނަމަވެސް ތަންފީޒުކުރެވޭނީ ސިޔާސީ ބާރުވެރިންނަށް ކަން އޭނާ ފާހަގަކުރެއްވި އެވެ.\n"އިޚްލާސްތެރިކަމާ އެކު ލާމަރުކަޒީ ގާނޫނު ތަންފީޒުކޮށްލަދޭށޭ. ގާނޫނުއަސާސީގައި ވަކި ބާބެއްގެ ގޮތުގައި އެ ބާބު، ބާއްވައިގެން، ރައީސް ޔާމީން އެ ބުނާހެން އެއީ ހައްލެއް ނޫނޭ ބުނުމަކީ ކަނޑައެޅިގެން އިތުރުފުޅެއް،" ނިޒާރު ވިދާޅުވި އެވެ.\n"އަތޮޅުތަކަށް ހައްގުވާ މިންވަރަކީ އަތޮޅުތައް ހިންގުމުގައި އޮތް ހައްލަކީ ގާނޫނުއަސާސީގައިވާ ގޮތަށް ލާމަރުކަޒުކޮށްގެން އަތޮޅުތައް ހިންގުން،" އަލީ ނިޒާރު ވިދާޅުވި އެވެ. "އެ މީހުންގެ ސަރަހައްދުތަކުން، އެ ނެގޭ އާމްދަނީގެ ހިއްސާ އެ މީހުންނަށް ދޭން ޖެހޭ، އެ ނޫން ހައްލެއް ނެތް."\nރިއާސީ އިންތިޚާބުގެ ކެމްޕޭން ނިންމައިލުމުގެ ގޮތުން، ގުޅިފައިވާ އިދިކޮޅު އިއްތިހާދުން ބޭއްވި ޖަލްސާ.---ފޮޓޯ: އެމްޑީޕީ\nއަތޮޅުތަކުގެ ރައްޔިތުންނަށް ހައްގުވާ މިންވަރު ނުލިބި، ނަޖިސް ބޮލަށް އަޅައިގެން ދިރިއުޅެން ވޭތުކުރަން ޖެހިފައިވުމަކީ ރާއްޖޭގެ ސިޔާސީ ބާރުވެރިންގެ ތެރެއިން ހައްގުވާ މިންވަރު ނުދޭން މަސައްކަތް ކުރާ މީހުން ލަދުގަންނަން ޖެހޭ މައްސަލަ އެއް ކަމަށް ވިދާޅުވި އެވެ.\n"ނިކަން ބައްލަވާ، ސިޔާސީ ހަސަދައިގައި ރައީސް ޔާމީން މި ރަށަށް [ހިތަދު އަށް] ހަދާލި ގޮތް. މިތަނުގައި ބިލިއަނުން އަދަދު ކިޔާލާއިރު ކޮބައިތޯ މި ފަސް އަހަރު ތެރޭގައި ކުރެއްވި އެންމެ ކަމެއް. ކޮބައިތޯ ޚިދުމަތް ފެށި ހޮސްޕިޓަލް. ކޮބައިތޯ ނަރުދަމާ؟،"\nއޭނާ ވިދާޅުވި ގޮތުގައި ރާއްޖޭގައި އަށަގަންނުވަންވީ ވައްޓަފާޅިއަކީ، އަތޮޅުތަކުގައި ތިބި ރައްޔިތުންނަށް ހައްގުވާ މިންވަރު ދީގެން ވެރިކަން ކުރުމެވެ. މާލޭގައި ތިބެގެން އަތޮޅުތަކުގެ ރައްޔިތުންގެ މައްޗަށް އަމުރު ހިންގާކަށް ނުޖެހޭ ކަމަށާއި ހައްގުވާ މިންވަރަކީ އެއީ ނޫން ކަމަށް ވެސް ވިދާޅުވި އެވެ.\nބަދަލު އަންނާނީ ފުރުސަތުދީގެން ކަން ވިދާޅުވެ އަތޮޅުތަކަށް ބާރުތައް ދޫކޮށްލައްވަން އަލީ ނިޒާރު ތަކުރާރުކޮށް އެދިވަޑައިގަތެވެ.\nއިތުރު ލިޔުންތައް ސ. ހިތަދޫ އައްޑޫ ސަރުކާރު ރައީސް އިބްރާހިމް މުހައްމަދު ސޯލިހް ކުރީގެ މެމްބަރު އަލީ ނިޒާރު


ހިތުގާ ފޮރުވާލަދޭށޭ 15 ވަނަ ބައި | Esfiya - Dhivehi Vaahaka Site\n” ތިވަރު ބޮޑުކަމެއް ހަނދާން ނެތުނީ؟ ތިވަރު ބޮޑުކަމެއް ނުބުނެ ހުރެވުނު؟ ” އެއަޑަށް ޔާނާ އިސްނަގާ ސައިމަން ގާތަށް ދިޔައެވެ. ސައިމަންގެ އެއް އަތުގައި ހިފާ އޭނާގެ އަތުތެރެއަށް ލުމަށްފަހު އަތަށް ބޮސްދިނެވެ. ސައިމަން ހުރީ ޔާނާގެ މޫނަށް ބަލާށެވެ.\n” އަހަރެން ދޮގެއް ނުހަދަން… އަހަންނަށް އުފަލެއް ލިބުމުން އުފާތައްމަތީ ދެމިހުރުމަށް ބޭނުންވިލެއް ބޮޑުކަމުން އެއްވެސް ހިތާމައަކަށް ޖާގަ ނުދެވުނީ…. ”\nޔާނާގެ އަތުގެ ތެރެއިން ސައިމަން އަތް ދަމައިގަތެވެ. އޭރު އޭނާގެ ލޮލުން ކަރުނައިގެ ރޮނގެއް ފައިބައެވެ.\n” އަހަރެން ބާކީ ކޮއްނުލާ! ދެން ސައިމަން އަހަރެން ބާކީ ކޮއްލައިފިނަމަ މި ދުނިޔެއަށް ނޭވާ ލުމުގެ ހިތްވަރެއް ނެތް! ” ޔާނާގެ ޖުމުލަތައް ހުއްޓުވާލީ ސައިމަން އެވެ.\n” އަހަރެންނަށް މިވީހާ ދުވަސްތަކުގެ ތެރޭގައިވެސް ހަޤީޤީ ލޯބި ވެވުނީ އެންމެ ކުއްޖެއް ދެކެ ކަން މިޔަދު އެނގިއްޖެ! އޭނަ ދުވަހަކުވެސް އަހަންނަކަށް ދޮގެއް ނަހަދާނެ! އޮޅުވައެއް ނުލާނެ! އަދި އެއްވެސް ކަމެއް ސިއްރެއް ނުކުރާނެ! އަހަރެން މުޅި އުމުރު ހުސްކޮއްލަން ބޭނުމީ އޭނަ އާއި އެކު… ހަޤީޤީ ލޯތްބަކީ އެއީ…. ”\nއިސްޖަހައިގެން ހުރެ ސައިމަން އެހެން ބުނުމުން ޔާނާ ހާސްވިއެވެ. ކަންބޮޑުވިއެވެ. ތުރުތުރު އަޅަންފެށިއެވެ. ޔާނާ ދެރަވެފައި ހުރިލެއް ބޮޑުކަމުން ސައިމަން ގާތު ހުންނަން ބޭނުން ނުވެގެން އޭނާ ފަހަތަށް ޖެހެމުން ގޮސް ދުއްވައިގަތީ ކޮޓަރިއަށެވެ. އުއްމީދުތައް ގެއްލިފައި ކަހަލަ ގޮތަކަށެވެ. ހިތާމައިގެ ކޮޅެއް ނެތެވެ.\nއެނދުގައި އިށީނދެގެން އިނގެ ޔާނާ ރޮމުން ދިޔައެވެ. ޔާނާގެ ތަޤްދީރުގައި މި ނޫންގޮތެއް ނެތީބަވައޭ އޭނާގެ ހިތައް އަރަމުންދެއެވެ. ސައިމަންއަށް ޔާނާދެކެ ލޯބިވެވުމަކީ ކުށެއްގެ ގޮތުގައި ސައިމަން ދެކެނީ ހެއްޔެވެ؟ ކޮންފަދަ ބޮޑު އިމްތިޙާނެއް ހެއްޔެވެ؟ ލޯބީގެ ރޮނގުން ޔާނާއަށް ކުރިއަށް ނުދެވިގެން މިއުޅެނީ ކީއްވެހެއްޔެވެ؟\nޔާނާ ބޭނުންވަނީ ސައިމަންއާއި ކުރިމަތިލުމަށެވެ. ސައިމަންގެ ދުލުން، ޔާނާ ނުކުމެގެން ދާށޭ ބުނަން ދެން ޔާނާ ބޭނުންވަނީ އެގޭގައި ހުރުމަށެވެ. ސައިމަންގެ ހިމާޔަތުގައި ހުރުމަށް އޭނާގެ ހިތް އޮބި ނޯވެއެވެ. އެތައް އިރެއް ވަންދެން އެތާ ރޯން އޮތް އިރުވެސް ޔާނާގެ ހާލަކީ ކޮބާތޯ ބަލާލަންވެސް ސައިމަންއެއް ނައެވެ.\nމަޑު ހިނގުމެއްގައި ކޮޓަރިން ނުކުތް އިރު ސައިމަން އެއް ނެތެވެ. ޔަޤީނެވެ. އޭނާގެ ހަޤީޤީ ލޯބިވެރިޔާ ހޯދުމަށް ދިޔައީ އެވެ. މޫނުމައްޗަށް ވެރިފައި ހުރި އިސްތަށިތައް ރީތިކޮއްލަމުން އޭނާ ހިނގައިގަތީ ސައިމަންގެ ކޮޓަރި އާއި ދިމާއަށެވެ. ސައިމަން އާއި ވާހަކަ ދެއްކުމަށެވެ. ޔާނާއަށް މިހާ ހިތްވަރެއް މިލިބުނީ ކިހިނެތް ހެއްޔެވެ؟ ޔާނާ ސައިމަންދެކެ އެހާ ލޯބިވަނީ ކީއްވެހެއްޔެވެ؟\nމަޑުމަޑުން ދޮރު ހުޅުވާލި އިރު ޔާނާއަށް ކޮޓަރި ތެރެއިންވެސް ފެންނަނީ ފަޅުކަމެވެ. އުފަލެއް ނެތެވެ. ދިރުމެއް ނެތެވެ. ސައިމަން ނޫޅޭކަން އެނގުމުން އޭނާ ކޮޓަރި ދޮރުމަތީގައި މަޑުކޮއްލިއެވެ. އެއަށްފަހު ކޮޓަރި ތެރެއަށް ވަދެ އެނދުގައި އިށީނދެލިއެވެ. މާނޭވާއެއް ދޫކޮއްލުމަށްފަހު އެނދުގައި އޮށޯވެލިއެވެ. އަދި ހިތާ ހިތާ ވާހަކަދައްކަމުން ދިޔައެވެ.\n” ސައިމަންއެވެ. އަހަންނަށް ކަލާޔާ ނުލާ ދިރިއުޅުމަކީ ހިތައް ލިބިގެންދާ ވޭނެކެވެ. ބުނެދޭން ނޭނގޭ އިހްސާސެކެވެ\nލިބުން ނޭދޭ އަނިޔާއެކެވެ.\nއަހަރެންގެ ހިތް އެކަނިކޮށް ނުލާށެވެ. ބާކީ ކޮށް ނުލާށެވެ. އެއްލާނުލާށެވެ. “\nހުޅުވާލައިފައިވާ ކުޑަދޮރުން ވަދެގެން އައި ރީތި ވައިރޯޅިން މޭޒުމަތީގައި ހުރި ގަނޑުތައް ވަޔާ އެނބުރެން ފެށިއެވެ. ޔާނާ ސިހުނީ އެހެންވެއެވެ. އަވަހަށް ތެދުވެގެން ގަނޑުތައް ހޮވުމުގައި އުޅުނެވެ. ހުދުކުލައިގެ އޭފޯ ސައިޒް ގަނޑުތަކުގެ ތެރެއިން ރަތްކުލައިގެ ގަނޑެއް ފެނުމުން ޔާނާއަށް ޝައުޤްވެރިވެވުނެވެ.\nވުން ނޭދޭ ކަންތައްތައް ވެ ނިމިއްޖެއެވެ. ދުށުން ނޭދޭ މަންޒަރުތައް ފެންނަން ފަށައިފިއެވެ. އިވުން ނޭދޭ އަޑުތައް އިވެން ފަށައިފިނަމަ ފަހުދަށް ކެތް ނުކުރެވޭނެކަން ޔަޤީނެވެ. ބާލީހުގައި އޮޅުލައިގެން ފުރޮޅި ފުރޮޅި ފަހުދު ވަރުބަލި ވެއްޖެއެވެ. އޭނާ ބޭނުންވަނީ ޔާނާގެނެސް މޭމަތީގައި ބާއްވާލާށެވެ. ފަހުދުގެ ހިތަށް ހަމަޖެހުމެއް ލިބޭތޯއެވެ. އެހެނަސް މިހާރު ވަގުތު ފާއިތުވީކަމެއް ނޫނީ ނުވާކަމެއްވެސް ނޭނގެއެވެ. ފަހުދު އަދިވެސް ޔާނާ ހޯދަން މަސައްކަތް ކުރަން ބޭނުމެވެ. ފަހުދު ތެދުވީ ކުއްލިއަކަށް އެއްޗެއް ހަނދާންވެގެން ކަހަލަ ގޮތަކަށެވެ. އަވަސް އަވަހަށް ތައްޔާރުވެލައިގެން އޭނާ ބޭރަށް ހިނގައިގަތެވެ. އާމިރުއަށް ގުޅަމުންނެވެ.\nއަތުގައި ހުރި ގަނޑުތައް ނަގާ މޭޒުމަތީ ބަހައްޓަމުން ޔާނާ ރަތްކުލައިގެ ގަނޑު ނެގިއެވެ. އަދި މަޑުމަޑުން އެނދުގައި އިށީނދެ އޭގައި ލިޔެފައިހުރިއެއްޗެއް ކިޔަންފެށިއެވެ.\n” އެކުވެރިން އެމީހުންގެ ލޯބިވެރިންނާއި އެކު މަޖާނަގައެވެ. ރެސްޓޯރަންޓްތަކަށް ގޮސްހަދައެވެ. ދަތުރުގޮސް ހަދައެވެ. އެކަމަކު އަހަރެން އެހެނަކުން ނޫޅެމެވެ. އަހަރެންގެ ހިތް އަބަދުވެސް ބުނެއެވެ. އަހަރެންނަށްޓަކައި ކޮންމެވެސް ދިމާލެއްގައި އޭނާ ހުންނާނެއެވެ. އަހަރެންނަށް އޭނާ ލިބޭނެއެވެ. ކެތްތެރިކަމާއި އެކު އަހަރެން ހުރީ އަހަރެންގެ ހުވަފެނުގެ ރާނީ އަހަންނާއި ބައްދަލްވާނެ ދުވަހަކަށެވެ. އަދި އެ ހުވަފެނުގައި ހަޤީޤީ ކުލަޖައްސައިދޭނެ ދުވަހަކަށެވެ.\nދުވަސްތައް ގުނަމުންގޮސް އަހަރެންނަށް ޒުވާން އަންހެންކުއްޖަކާއި ދިމާވީ އެއްރެއެއްގެ މެމްދަމެވެ. ވަރަށް ބުރަކޮށް އޮފީހުގައި މަސައްކަތްކުރުމަށްފަހު ވަރުބަލި ކަމާއިއެކު ގެއަށް އަންނަނިކޮށެވެ. އެރޭ އަހަރެން އޭނާ ސަލާމަތްކުރީމެވެ. އަދި އަހަރެންގެ ގެއަށްވެސް ގެނައީމެވެ. އެ ގޮތް ނޭނގޭ އަންހެންކުއްޖާ ގޭގައި އުޅެންފެށުމުން އޭނާގެ ހަރަކާތްތަކަށް ސަމާލުކަންދެވުނެވެ. އޭނާ އާއި މެދު ވިސްނެން ފެށުނެވެ. އެކުއްޖާގެ ހަޤީޤަތް އެނގުނުއިރު އެކުއްޖާ އަކީ ހިތާމައިން ފޯވެ، ލަކުނުން ހިތް ކަޅުވެފައިވާ ކުއްޖެކެވެ. އަހަރެން އެކަމާ ހިތާމައެއް ނުކުރަމެވެ. އަހަރެން އެކި ގޮތްގޮތުން އޭނާއަށް އެހީވެދީ ހެދީމެވެ. އޭރު އަހަންނަށްވެސް އޭނާ އާއި މެދު ހާއްސަގޮތަކަށް ދެކެން ފެށުނެވެ. ނަތީޖާއަކަށްވީ އޭނާގެ ހިތް އަހަންނަށްޓަކައި ހުޅުވާލުމެވެ. ދެމީހުންގެ ގުޅުން ރަނގަޅުވެ ލޯތްބަށް ބަދަލުވެއްޖެއެވެ.\nއާނ އެކެވެ. އަހަންނަށް އޭނާ ފެނިއްޖެއެވެ. އަހަރެންގެ ހުވަފެނުގެ ރާނީ ފެނިއްޖެއެވެ. ނަމަކީ ޔާނާއެވެ. ރީތި ކުއްޖެކެވެ. ފަރި ހަށިގަނޑެކެވެ. ލޯބި މޫނެކެވެ..\nއެކަމަކު އޭނާއަކީ ވަރަށް ތަފާތު ކުއްޖެކެވެ. އަހަރެންދެކެވެސް ލޯބިވެއެވެ. އޭނާގެ ކުރީގެ ފިރިމީހާ ދެކެވެސް ލޯބިވެއެވެ. އަހަރެން ހަނު ހުރީމެވެ. އެހެން ވެދާނެކަން ޤަބޫލު ކުރީމެވެ. އެކަމަކު ޔާނާގެ ދުލުން އޭނާ ދިރިއުޅެން ބޭނުންވަނީ އަހަންނާއި އެކުގައި ކަން އެނގުމުން އަހަރެން ޔާނާ ދުރެއް ނުކުރަމެވެ. ޙަޤީގަތް އެނގި ހުރެ އަހަރެންގެ ޙަޔާތަށް ޔާނާ ގެނައުމަށް ނިންމީމެވެ.\nއެއީ އަހަރެންގެ ހަޤީޤީ ލޯތްބެވެ. މިވީހާ ތަނަށް ލޯބިވީ ކުއްޖާއެވެ. ހަޤީޤީ ލޯބިވެވުނީ ޔާނާ ދެކެއެވެ. “\nއެ ހިސާބަށް އެ ލިޔުން ކިޔުނު އިރު ޔާނާގެ ދެލޮލުން ކަރުނަ އައެވެ. އޭނާ މޭގައި ޖައްސާ ގަނޑު ބޮނޑިކޮއްލިއެވެ . އަދި ދެން ލިޔެފައި އޮތް ބައި ފެންނަން އޮތީ ވަރަށް އަވަސް ލިޔުމެއްގެ ގޮތުގައެވެ،\n” އަހަރެންގެ ހިތް އޭނާއަށް ދިނީ އަނބުރާ އަތުލާކަށް ނޫނެވެ. އަދި އެހިތް މި މޭގައި އޮތީ ނެގޭނެފަދަ ގޮތަކަށްވެސް ނޫނެވެ. އަހަރެންގެ ލޯބިވެރިޔާއަކީ ކޮންފަދަ މާތް އިންސާނެއް ހެއްޔެވެ؟ މިޔަދާއި ހަމައަށް އަހަރެންގެ ކިބައިން ލިބޭ އުފާތަކާއި ހިތްހަމަޖެހުމުން އޭނާގެ ހިތާމަތައް ފުހެވިގެން ދިޔައޭ އަހަރެންގާތު ބުނެލިއެވެ. އެހެނަސް…. ކައިވެންޏާއި ހަމައަށް ދިޔުމުގެ ކުރިން އޭނާގެ ހުރިހާ ހަޤީޤަތެއް އަހަންނަށް ކިޔައިދިނުމުން އަހަރެންގެ ހިތައް ލިބުނު ދެރައަށްވުރެ އޭނާގެ ތެދުވެރިކަމަށްޓަކައި މި ހިތުގައި ޔާނާއަށްޓަކައިވާ ލޯބި އިތުރުވިއެވެ. “\nޔާނާއަށް އަޑުން އަޑުނަގާ ރޮވުނެވެ. ގަނޑު މުށިތައްމައްޗަށް ދޫކޮއްލުމަށްފަހު ސިޓިންގ ރޫމަށް ނުކުތެވެ. އަވަސް ހިތަކާއި އެކު ސައިމަންއަށް އިންތިޒާރު ކުރެވެންފެށިއެވެ. ސައިމަން ގެއަށް އަންނާނޭ ވަގުތަކަށް އިންތިޒާރު ކުރެވެން ފެށިއެވެ.\nއާމިރު އާއި ބައްދަލް ވުމުން ފަހުދު އަވަސް އަވަހަށް ބުނެލިއެވެ.\n” އާމިރު.. އަހަރެން ޔާނާ ހޯދަން ބޭނުން.. ހިނގާބަލަ! ” ވަކި މަންޒިލެއް ނެތި މާލޭ މަގުތަކުގައި އާމިރު ސައިކަލްދުއްވަމުންދެއެވެ.\n” ކޮންތާކަށްތަ ދެން މަ ވަކި ދާނީ ؟ ފަހުދު އަހަރެންވެސް ބޭނުން ޔާނާ ފަހުދަށް ލިބުމަށް.. އެކަމަކު އެރޭ އެހުރީ އޭނާގެ ފިރިމީހާއަށް ވިއްޔާޔޯ؟ ” އާމިރު ފަހުދަށް ވިސްނައިދެވޭތޯ ބެލިއެވެ.\n” އެރޭ ފަހުދުއާޢި ވާހަކަ ދައްކަންވެސް ބޭނުން ނެތި ޔާނާ އެ ފިރިހެންކުއްޖާ އާއި އެކު ދިޔައްޔޭ ވެސް ބުނީމެއްނު.. ދެން ކިހިނެތް ދިމާވިޔަސް ވާހަކަދައްކާނީ؟ ” އަނެއްކާވެސް ވާހކަދެއްކީ އާމިރުއެވެ.\n” ނޭނގެ.. އަހަންނަކަށް އެކައްޗެއްވެސް ނޭންގެ.. ބޭނުންވަނީ ހަމަ މިހާރުވެސް ޔާނާ ދުށުމަށް….. އޭނާ އަހަރެންގެ ކައިރިއަށް ގެނައުމަށް… ” ފަހުދުގެ ޙާލަތު އާމިރު ދެނެގަތެވެ.\n” މިރޭވެސް ދާނަން ލެކިޔުޓަށް.. ” ފަހުދު ބުނެލިއެވެ.\n” މިރޭ ހަދަންވީގޮތް މަ ބުނަންތަ؟ ” އާމިރުގެ ވާހަކަ އަޑުއަހަން ފަހުދު އިނެވެ.\nގަޑިއެއްހާ އިރުފަހެވެ. އަދިވެސް ޔާނާ ހުރީ ސިޓިން ރޫމުގައެވެ. ސައިމަން ސިޓިންގ ރޫމް ދޮރު ހުޅުވާލުމާއި އެކު ޔާނާ ދުވެފައި ގޮސް ސައިމަންގެ ކުރިމަތީގައި ހުއްޓުނެވެ. އަތްލެވޭ ނުލެވޭހާ ގާތުގައެވެ. ޔާނާގެ ލޮލުން އުއްމީދުގެ އަސަރުތައް ފެނެއެވެ. ސައިމަންއަށް އާދޭސްކުރާހެން ހީވެއެވެ. އިރުކޮޅަކު ބަލަން ހުރެފައި ސައިމަން ހިނގައި ގަތުމުން ފަހަތުން ޔާނާގެ އަޑުއިވުނެވެ.\n” ހިތްމަގޭ ދޫކުރީ ހަމަ ކަލާއަށްޓަކާ، ލޯބިލޯބިން ދިނީމޭ ހިތާ މޭ މަގޭ…\nބިންމަތީގާ ނުވާނޭ ތިނޫން ސޫރައެއް ،ލޯދުށުން އަބަދު އެދެވޭ މިޙާލުން މަގޭ……… “\nޔާނާ ސައިމަންގެ ކުރިމައްޗަށް އެރި އިރު ސައިމަންގެ ލޮލުންވެސް ލޯބީގެ އަލި ފެންނަން ހުއްޓެވެ. ސައިމަންގެ އަތުގައި ބީހިލަމުން ޔާނާ ބުނަމުންދެއެވެ.\n” ބޭނުމޭ ހާދަ ލޯބިން އުޅެން އެކު އެކީ ،އޭރުގާ ދެކުނު ހުވަފެން ކުރަން ކުލަ އެކީ\nނޭދެމޭ ބީވެދާކަށް ހިތުން ލޯބިވީ، އޭރުގާ ކުރި އުފާތައް ހިތުން ސިފަމިވީ “\nސައިމަން ޔާނާގެ އުނަގަނޑުގައި އަތް ޖައްސާލަމުން ކައިރިއަށް ދަމާލިއެވެ. އަދި ޔާނާގެ ލޯބި ލޯބި މޫނުގައި ފިރުމާލަމުން ކިޔާލިއެވެ.\n” އާޝިޤާ ދިން އުފާތައް އަލުން ހޯދަދީ، ހަށިގަނޑާ އަދި ފުރާނައިން މި ޤުބާންވަނީ\nއާޝިޤާ ލޯބި ދޭށޭ މަށަށް އަދު މިރޭ، ފެންބޮވައިގަނެފާ ކަލާއަށް ހިތްމަގޭ އަދު މަރުދެނީ\nމަސްތަކުން ބީހިލާ އިރު މަ ހައިރާންވަނީ ، އަސްލުގާ ލޯބި ލޯބިން އުޅެން ބޭނުމީ\nލަސްނުކޮށް އައިސްބަލާ ހިތްމި ކުދިކުދިވަނީ، ފަސްޖެހެން ބޭނުމީހޭ ލަދުންއަދު ދަނީ…. “\nލަދުން ރަތްވެގެން ޔާނާ ހިނގައިގަތުމުން އޭނާގެ އަތުގައި ހިފާ ގާތަށް ދަމާލަމުން ސައިމަން ބުނެލިއެވެ. ޔާނާ އިސްޖަހާލިއެވެ. ސައިމަން އޭނާދެކެވާ ލޯބި އެނގުމުން އުފަލުންގޮސް ސައިމަންގެ ގައިގައި ބައްދާލެވުނެވެ.\n” ލޯބި… އަހަރެން ޤަބޫލުކުރަނީ ތިއީ ވަރަށް މާތް އިންސާނެއްގެ ގޮތުގައި.. ތިއީ އަހަރެންގެ ނަސީބު،،، ކުދިން ދެއްވުން އެއީ އެހެން ފަރާތަކުން ކުރާކަމެއް. އަހަރެންގެ ބާރެއް އެކަމުގައެއް ނުވޭ! އަހަރެންނަށް ޔާނާދެކެ ލޯބިވެވުނީ … އެއީ އަހަރެންގެ އިހްތިޔާރުގައި އޮތްކަމެއް…އަހަރެން އަބަދުވެސް ލޯބިވާނަން.. ދެން ދުވަހަކުވެސް ހިތަކު ނުޖައްސާނަން……. ” ޔާނާ ގެ މޫނުގައި ބޮސްދެމުން ސައިމަން ބުނެލިއެވެ.\nޖެހިގެން އައިރޭ ފަހުދާއި އާމިރު ލެކިޔުޓާއި މާދުރުނޫން ހިސާބެއްގައި ސައިކަލްގައި މަޑުކޮއްލިއެވެ. އެގާރަގަޑި ފަނަރައިގައި ސައިމަން ލެކިޔުޓްގެ ދޮރުމައްޗަށް މަޑުކޮއްލިއިރު އާމިރު އާއި ފަހުދު ތިބީ ބަލާށެވެ. ޔާނާ ނުކުމެ ސައިކަލަށް އެރުމުން ސައިމަން ދުއްވާލިއެވެ. ފަހުދު އާއި އާމިރު ފާރަލަމުން ސައިމަންގެ ސައިކަލް ފަހަތުން ދެއެވެ. ދުރު ދުރުންނެވެ. ޓްރެފިކްގައި ޖެހުނު ވަގުތު ޔާނާއަށް ފަހަތް ބަލާލިއެވެ. އޭނާ ސިހުނީ ފަހުދު އާއި އާމިރު ފެނުމުންނެވެ. އެމީހުންގެ ނަޒަރު ހުއްޓިފައި ހުރީ ސީދާ ޔާނާއަށް ކަމުން ޔާނާ ކުޑަކޮށް ހާސްވިއެވެ.\nސައިމަން ގާތު ބުނާކަށް ބޭނުމެއް ނުވިއެވެ. ސައިކަލް ދުއްވާލުމުން ޔާނާގެ ހިތައް ފިނިކަން ލިބުނެވެ. އިރުކޮޅަކުން ފަހަތް ބަލާލިއިރުގައިވެސް ފަހުދުމެން އާދެއެވެ.\n” ކީއްވެ މިރޭ އެއްޗެއް ނުބުނެ ތިއިނީ؟ ” ސައިމަން ލޯތްބާއި އެކު އަހާލިއެވެ.\n” އެނ.. .. ” ޔާނާ ސިހުމުން އޭނާ ކޮންމެވެސް ކަމަކާ ފިކުރު ކުރާހެން ސައިމަންއަށް ހީވިއެވެ.\n” ކިހިނެތްވީ؟ ” ސައިމަން އެއްސެވެ.\n” މީ… ސައިމަން… ފަހަތުން އެބަ އާދެ ފަހުދު… ސައިކަލްގަ… ” ޔާނާ އެހެން ބުނުމުން ސައިމަން ސައިކަލް ބާރުކޮއްލިއެވެ. އޭނާ ބޭނުންވީ އަވަހަށް ގެއަށް ދާށެވެ.\nސައިމަން އާއި ޔާނާ ގެއަށް ވަތްތަން ބަލަން އާމިރު އާއި ފަހުދު ތިބީ ތަންކޮޅެއް ދުރުގައެވެ. އެމީހުން ތިބިކަމެއް ސައިމަން މެނަކަށް ނޭނގެއެވެ. ޔާނާ ހުރީ ސައިމަންގެ އަތުގައި ބާރުބާރަށް ހިފަހައްޓައިގެންނެވެ.\n” ކޮބާ؟ އެމީހުން އުޅޭ ގެ ފެނުނީނު… ދެން ހާސްނުވޭ! ” އާމިރު ސައިކަލް ސްޓާޓް ކޮއްލަމުން ބުނެލިއެވެ.\n” އެކަމަކު… އެއީ ޔާނާގެ ހަޒްއަށް ވިއްޔާޔޯ؟ ” ފަހުދު އަވަސް އަވަހަށް ބުނެލިއެވެ.\n” މަޗާ ހާސްނުވޭ! އެވެސް ދެން ޔަޤީން ވެދާނެ އޭނަ ނޫޅޭ ގަޑިއެއްގަ ވަންނާނީ… ދެން ހިތްހަމަޖައްސާލައިގެން ހިނގާ ދަމާ…….. ” އާމިރު ދުވެލި ބާރުކޮއްލިއެވެ.\nގެއަށް ގޮސްވެސް ފަހުދު ވިސްނަނީ ޔާނާ އާޢި މެދުގައެވެ. އޭނާ ބަލާލި ގޮތެވެ. ފަހުދަށް ރީތިވިއެވެ. ޔާނާ މިހާރު މާ ބޮޑަށްވެސް ރީއްޗެވެ. ފަހުދު އިންތިހާއަށް ޔާނާ ބޭނުންވެއެވެ. އޭނާ ޔާނާ ހޯދާނެއެވެ. ޔާނާގެ ލޯބިވެސް ހޯދާނެއެވެ. ކޮންމެ ގޮތަކަށް ކޮންމެ ޙާލަކުންވެސް ހެވެ.\n” މިރޭން ފެށިގެން ދެން ލެކިޔުޓަށް ނުދާތި އިނގޭ! ޖޮބުން ވަކިވާ ކަންތައް ހަމަޖެހިއްޖެ! ” ސައިމަން ހެނދުނުގެ ނާސްތާއަށް އިންސާފުކުރުމަށް އިށީނެވެ.\n” އޭނ.. ޖޮބުން ވަކިވީ؟ ” ލިޔުޝާ ރޮށިމޮޑެން އިނދެ ބުނެލިއެވެ.\n” އާނ…. ދެން ދާހިތް ނުވާތީ،،، ” ފެންތައްޓެއް ހިފައިގެން އައިސް އިށީންނަމުން ޔާނާ ބުނެލިއެވެ.\n” ރޭގަ އެއްކޮށް ނުނިދާ އުޅެންޖެހުނީ… ތުލުސްދޫގައި އޮތް ވެޑިންޕާރޓީ ވ ސަޅި.. ލޯބި ލޯބި ކުޑަކުދިންވެސް މޭކަޕް ކުރަންޖެހުނު… ” ލިޔުޝާ ހެމުން ހެމުން ބުނެލިއެވެ.\n” އެހެންތަ؟ ކޮއްކޯ….އަދި ވާހަކައެއް ބުނަންތަ؟ ” ސައިމަން ލިޔުޝާއަށް ބަލާލަމުން ބުނެލިއެވެ.\n” ހަފްތާއެއްގެ ތެރޭގައި މެރީ ކުރެވޭނެ.. ފޯރމްލައިފިން…. ” އެޖުމުލައާއި އެކު ލިޔުޝާ އުފަލުން ޔާނާއަށް ބަލާލިއެވެ. ޔާނާވެސް ހީލިއެވެ.\nފަހުދު އެކަނިވެސް އެތައް ފަހަރަކު ޔާނާ އުޅޭ ގޭދަށަށް ގޮސްފިއެވެ. އޭނާ ފެނޭތޯއެވެ. ނަމަވެސް އެއްވެސް އިޝާރާތެއް ނުވިއެވެ. މިޔަދު އެގެއަށް ވަދެގެން ވިޔަސް ޔާނާ އާއި ކުރިމަތިލުމަށް އޭނާ ހިނގައިގަތެވެ. ކިތައްވަނަ ފަންގިފިލާކަމެއް ނޭނގެއެވެ. ފަހުދު އާމިރުއަށް ގުޅީ ސެކަންޑް ފްލޯރގެ ސިޑިމަތީ ހުރެއެވެ.\n” މަޗާ ތިވިއްޔޭ! ކިހިނެތް ދެން ހަދާނީ؟ ތިތާ ހުރޭ ދިމާވަންދެން.. ރަނގަޅަށް ސާފުކުރާތި ޔާނާ މެރީ ކޮއްގެންތޯ އުޅެނީ؟ ” އާމިރު ދިން ޚިޔާލަށް ފަހުދު އެއްބަސްވިއެވެ.\nއިރު އޮއްސުނަސް އެތަނުން ނުގޮސް ސިޑިކައިރީ ފަހުދު ހުއްޓެވެ. ލިފްޓުން އަރާ ފައިބާ މީހުންނަށް ހިނިތުންވަމުން ދެގަޑި އިރު އޭނާ ހޭދަކޮއްފިއެވެ. އާމިރު ބަރާބަރަށް ވާނުވާ ބަލަން ގުޅައެވެ. ފަހުދު ސިޑިމަތީ އިށީނެވެ. ޔާނާ ކޮބާހެއްޔެވެ؟ އެތައް ވާހަކައެއް ދައްކަން ބޭނުމެވެ. ނުފެންނަ ފަށުގައި ނުހުރެ އަންނާށޭ ފަހުދުގެ ހިތްބުނާކަހަލައެވެ.\nއެހެން އިންތާ ކުޑަ އިރުކޮޅެއް ނުވެ މީހަކު ތިރިއަށް ފައިބަމުން އަންނަހެން ހީވެއެވެ. ފަހުދު ތެދުވެ ބަލަހައްޓައިގެން ހުއްޓެވެ. ފެނުނީ އެރޭ ސައިކަލްގައި ޔާނާ ގޮވައިގެން ދިޔަ ކުއްޖާއެވެ. ފަހަތުން ޔާނާ ފައިބައެވެ. ރީތި ހެދުމެއްގައެވެ. ހީވާގޮތުން ކޮންމެވެސް މުނާސަބާއަކަށް ދާން ތައްޔާރުވެގެން އަންނަނީއެވެ. ޔާނާގެ ފަހަތުން އަދި ކޮންމެވެސް އަންހެން ކުއްޖެއްވެސް އައިސް ހުއްޓުނެވެ. އަނެއްކާވެސް ތިންމީހުން ބައްދަލްވީއެވެ. ޔާނާގެ ރީތިކަން ފެނި ފަހުދު އާޝޯހްވިއެވެ. ޔާނާ ސައިމަން އާއި ދިމާއަށް ބަލާލިއެވ. ފަހުދު ކަޅިޖަހާނުލާ ޔާނާއަށް ބަލަމުންދާކަން އެންމެންނަށްވެސް ފާހަގަ ކުރެވުނެވެ.\nފަހުދު ޔާނާގެ ކައިރިއަށް އެޅި ފިޔަވަޅު ހުއްޓުނީ ފަހަތަށް އެޅި ޔާނާގެ ފިޔަވަޅުންނެވެ. އާދޭހުގެ ގޮތަކަށް ފަހުދު ބަލަންފެށިއެވެ.\nފަހުދުގ ހިތް ނުތަނަވަސްވިއެވެ.ޔާނާ ފަހަތަށް ޖެހުނީ ކީއްވެކަން އޭނާއަށް ނޭނގުނީ ހެއްޔެވެ؟ ޔާާނާގެ ހިތައް އޭނާގެ ސަބަބުން ލިބިދިން ވޭންދެނިވި އަނިޔާތައް އޭނާ ހަނދާންނެތުނީހެއްޔެވެ؟ ޔާނާ ސައިމަންގެ އަތުގެ މުލައްދަނޑީގައި ހިފުމަށްފަހު ސައިމަން އާއި ނިވާވިއެވެ. ފަހުދަށް ނުފެންނަ ގޮތަށެވެ. އެހެން ހެދުމުން ސައިމަންއަށް ފަހުދަށް ކުރިމަތިލާން މަޖުބޫރުވެއްޖެއެވެ. ކަން ހިނގާ ގޮތް ބެލުމަށް ލިޔުޝާވެސް ހުއްޓެވެ. ފަހުދުގެ ދެލޯ ރަތްވިއެވެ. އޭނާ ރޯން ބޭނުން ނުވިނަމަވެސް ހިތައް ލިބެމުންދާ ހަމަނުޖެހުމުން ލޮލުން އެކަން ހާމަވެގެން ދެއެވެ.\n” ޔާނާ! ”\nކުރަކިވެފައިވާ އަޑަކުން ފަހުދު ގޮވާލިއެވެ. އޭނާއަށް ޔާނާގެ މޫނުވެސް ފޮރުވުނެވެ. ބުނާނީ ކީކޭ ކަމެއް ސައިމަންއަކަށް ނޭނގުނެވެ. އެކަމަކު މިފަދަ އުފާވެރި ވަގުތަކަށް ޔާނާގެ މޫނު މިލާ މޯޅިވާކަށް ސައިމަން ބޭނުމެއް ނޫނެވެ. ސައިމަން މަޑުމަޑުން ޔާނާގެ އަތް ނައްޓުވާލުމަށްފަހު ފަހުދުގެ ކުރިމައްޗަށް ޔާނާ ގެނައެވެ. ނޫނެކޭ ބުނާފަދަ ގޮތަކަށް ޔާނާ ސައިމަންއަށްބަލަމުންދެއެވެ.\n” ފަހުދު! ޔާނާ ގާތު އެއްޗެއް ބުނުމުގެ ކުރިން އަހަރެންވެސް ބޭނުން އެއްޗެއް ބުނެލަން.. ”\nޖީބަށް އަތްޖަހާލަމުން މަޑުމަޑުންސައިމަންބުނެލިއެވެ.\nފަހުދު ސައިމަންއަށް ބަލާލިއެވެ. އޭނާ ހުރީ ފާރުގައި ލެނގިލައިގެންނެވެ.\nސައިމަން ލިޔުޝާއަށް ބަލާލަމުން ބޭރަށް ދިޔުމަށް ލޮލުން އިޝާރާާތް ކުރުމުން ލިޔުޝާ ލިފްޓަށް އެރީ އިސްޖަހައިގެން ހުރެގެންނެވެ. ލިޔުޝާ ދިޔުމުން ސައިމަން ބުންޏެވެ.\n” ފަހުދު! އަހަރެމެން މިދަނީ ކޯޓަށް… ކައިވެނި ކުރަން…. ”\nސައިމަން ޔާނާއަށް ބަލާލިއެވެ. ފަހުދަށް ބޭއިޚްތިޔާރުގައިި ބުނެވުނެވެ.\n” ތީ ޔާނާގެ ފިރިމީހާއެއް ނޫނޭ…..؟ ”\nސައިމަން ބޯޖަހާލިއެވެ. ފަހުދުގެ ލޮލުން އުއްމީދީ އަލި ފާޅުވިއެވެ. އަދިވެސް ވަގުތު އެބައޮތޭ ފަހުދުގެ ހިތް ބުނަމުންދެއެވެ. އުފާވާ ފަދަ ގޮތަކަށް ފަހުދު ޔާނާއަށް ބަލާލިއެވެ. ކައިވެނި ކުރަން ދިޔަޔަސް އަދި ކައިވެންޏެއް ނުކުރެޔޭ ބުނެ ފަހުދުގެ ހިތްމޭގައިވިކަމުންދެއެވެ.\n” ޔާނާ! އަހަރެން ތިރީގައި މަޑުކުރަން އެބަ…. ” ސައިމަން ލިފްޓާއި ދިމާއަށް އެނބުރުމުން ޔާނާ އަވަސް އަވަހަށް ސައިމަންގެ އަތުގައި ހިފިއެވެ. އަދި އޭނާއާއި އެކު ދިޔުމަށް ހިނގައިގަންނަން އުޅުމުން ސައިމަން ޔާނާގެ އަތުގައި ހިފާލިއެވެ. އަދި ލޯ މަރާލަމުން މަޑުކުރާށޭ ބުނާ ގޮތަކަށް ބޯ ޖަހާލިއެެވެ. ޔާނާ ސައިމަންގެ އަތުން ދޫކޮއްލަމުން ފަހަތަށް ޖެހުނެވެ. އޭރުވެސް ފަހުދު ޔާނާއަށް ބަލަމުން ހާސްވަމުންދެއެވެ.\n” ސައިމަން… އަހަރެން ބޭނުންވަނީ ސަިއމަންގެ ކުރިމަތީގައި ހުރިހާ ވާހަކއެއްވެސް ދައްކަން… ޕްލީޒް މަޑުކޮއްދީ… ” ޔާނާގެ އާދޭހުގެ އަޑަށް ސައިމަން މަޑުކުރިއެވެ.\n” ޔާނާ! އަހަރެންނަށް ހަޤީޤަތް ހާމަވެއްޖެ! މަންމަ ހުރިހާ ވާހަކައެއް ކިޔައިދީފި! މަންމަވެސް މިހާރު އެކަންތަކާ ވަރަށް ހިތާމަކުރޭ” ފަހުދު އިސްޖަހާލަމުން ބުނެލިއެވެ.\n“މަންމަ ކިހިނެތް؟ ” ފަހުދުގެ ޖުމުލަ މެދުކަނޑާލީ ޔާނާއެެވެ. ޔާނާގެ އެޖުމުލައިން ފަހުދަށް އަސަރުކުރުވިއެވެ. މަންމައަށްޓަކައި ޔާނާގެ ހިތުގައި އަދިވެސް ލޯބި އެބައޮތޭ ހިތަށް އެރިއެވެ.\n” މަންމަ ރަނގަޅު.. އަހަރެން ޝާނާ އާއި ކައިވެނި ކުރުމަށްފަހު ގެއަށް ގެނައުމުން މަންމައަށް ދިނީ މުޅިންވެސް އަނިޔާ…އޭނަ….”\n” އޭނައަށް ވެސް ހަދާލީ އަހަރެންނަށް ހަދާލި ނިކަމެތިގޮތްދޯ؟ ”\nމަލާމާތުގެ ރާގަކަށް ޔާނާ ބުނެލިއެވެ. ފަހުދަށް ސިހުން ލިބުނެވެ. ދުވަހަކުވެސް އެދަފަ ގޮތަކަށް ވާހަކަދައްކާފައި ނުވާ ޔާނާ މިޔަދު އޭނާގެ ކޮޅަށް އަޑު އުފުލާތީއެވެ.\n” ނޫން… އޭނަ އަހަރެމެންނަށް އޮޅުވާލީ…. އެހެންވެ އަހަރެންނަށް އޭނައާއި އެކު ނޫޅެވުނު.. އަހަރެން އޭނަ ދޫކޮއްލީ… މިޔަދު އަހަންނަށް ޙަޤީޤަތް ހާމަވެއްޖެ! ޔާނާ! މަންމަ ވެސް ބޭނުންވޭ މަޢާފަށް އެދެން.. ”\nފަހުދު ޔާނާއަށް ބަލާލަމުން ބުނެލިއެވެ.\nޔާނާ ހީލިއެވެ. ” އަދި ވެސް މަޢާފަށް އެދުމުގެ ޙައްޤުވެރިޔާ މަޢާފަށް ނޭދޭތީ އަހަރެން މިހުރީ ހައިރާންވެފަ؟ ” މަލާމާތުގެ ދެވަނަ ރާޅު ފަހުދުގެ ބޮލަށް ބިންދާލިއެވެ.\n” ޔާނާ! އަހަރެން…. މައާފަށް އެދެންވެސް ލަދުގަނޭ! އަހަރެންނަށް މި ދެއަތުން އެރޭ ހެދުނު ގޮތެއްވެސް ނޭނގެ! ” ފަހުދުގެ އަޑު ބެދޭ ގޮތްވުމުން ޔާނާ ފަހުދަށް ފުރަގަސްދިނެވެ. އޭރުވެސް ސައިމަން މަޑުމަޑުން ހުއްޓެވެ.\n” ތި ދެ ކަންފަތުން އެހި އޮޅުވާލުމެއް އެކުލެވިގެންވާ އަޑަކުން އަހަރެން ދުރުކޮއްލީ… ތި ދެލޮލުން ބެލި ހަޤީޤަތެއް ނެތް ބެލުމަކުން އަހަރެންނާއި މެދު ކުށްހީ ކުރީ.. ތިހިތުން ނިންމި ކެހިވެރި ނިންމުމަކުން އަހަރެން ވަރިކުރީ.. އަދި ތި ދެއަތުން އެ ތޫފާނީ ރޭގައި އަހަރެން ބޭރުކޮއްލީ… ތި ދުލުން އަހަންނަށް ކީ އެއްޗެއްސާއި ތި ލޮލުން ބެލި ނުރުހުންތެރި ބެލުމުން މިހިތް ފިއްސާލި! އަހަރެންގެ އެއްވެސް ޔާރެއް ނެތް ރަށަކަށް އެ ދަންވަރު ނެރެ އެއްލާލީ.. އަހަރެން ރޮއި ރޮއި އާދޭސް ކޮއްކޮށް ހުއްޓަ ވަރިކޮއްލީ.. އަހަރެންގެ އަޑެއް ނޭހި .. ވީ ލޯބި އެރޭ އެޖެހުނު ގަދަ ވަޔާއި އެކު ބުރަބުރައިގެން ދިޔަ.. ކުރި އިތުބާރު އެރޭ ގުގުރި ގުގުރުމާއި އެކު ފުނޑުފުނޑު ވެގެންދިޔަ! ކިހާ ދުވަހެއް؟ކިހާ ދުވަހެއް ވަންދެން އަހަރެން އެކަނިމާއެކަނި އެތަން މިތަނުން ، އެތައް ވޭނެއް، ބިރުވެރިކަމެއްގަ ދުވަސްތައް ގުނިން؟ ޙާލު ބަލާލީމުތަ؟ އަހަރެން އެޙާލުގަ ފަހުދުގެ ހަނދާނުގަ ދުވަސްތައް ހޭދަކުރަމުން ދަނިކޮށް ފަހުދު ފެނުނީ މީހެއްގެ ފިރިއެއްގެ ގޮތުގަ އެއްރޭ ލެކިޔުޓަށް ވަތްތަން.. މިހިތައް ކުރާނެ އަސަރު ނޭނގޭނެކަން އެނގޭ! އެރެއަށްފަހު ފަހުދުގެ މަތިން ހަނދާންކުރިޔަސް މިހިތް މަލާމާތްކުރޭ!\n” ޔާނާއަށް ރޮވުމުން ސައިމަން ގޮސް ޔާނާގެ ދެކޮނޑުގައި ހިފާލިއެވެ. އަދި ބޯ ހޫރާލިއެވެ. ފަހުދު ހުރީ ބަލަހައްޓައިގެންނެވެ. ކުރެވުނު މޮޔަ ކަންތަކުން ގޮތް ހުސްވެފައެވެ.\n” އަދި ނުނިމެޔޭ … އަހަރެން ބޭނުން އެއްވާހަކަ ބުނެލަން… އަހަރެން ވަރިކޮއްލާ ގެއިން ނެރެލަމުން އަހަންނަށްޓަކައި ކުރި ބަދު ދުޢާ އިރާދަކުރެއްވިއްޔާ އިޖާބައެއް ނުކުރައްވާނެ! އަހަރެންނަށް ކުއްޖަކު ދުވަހަކުވެސް ނުލިބޭނެޔޭ ބުނެ އަހަންނަށް ކުރި މަލާމާތާއި މެދު އެއްވެސް ޝަކުވާއެއް ނެތް. އެދުޢާ އަހަރެން ފަހުދަކަށް ނުކުރަން.. މިޔަދު އަހަންނަށް އަބަދަށް ހެޔޮދުޢާ ކުރާނެ ބައިވެރިއެއް ލިބިއްޖެ! އެހެންވެ، އަހަރެން ފަހުދުކައިރީ އާދޭސްކުރަން.. އަަހަރެންގެ ދިރިއުޅުމުން ދުރަށްދޭ!! އަަހަރެންނަށް އުފަލެއް ލިބުމަށް ބޭނުމިއްޔާ އަހަރެން އުފާވެރި ދިރިއުޅުމެއް އުޅުނަދީ… މިހާރު އަހަރެންގެ ހުރިހާވެސް މީހަކީ ސައިމަން.. މީ އަހަރެންގެ ހުރިހާވެސް މީހަކީ…. ” ޔާނާ ރޮމުން ފަހުދުގެ ކުރިމަތީގައި ގިސްލަމުންދެއެވެ. ފަހުދު ހުރީ ހަދާނެގޮތެއް ނޭނގިފައެވެ. ޔާނާ އެހާވަރަށ ފަހުދާއި ދުރަށްދާން ބޭނުންވާކަން އޭނާއަށް މިޔަދު އެނގިހާމަވިއެވެ.\nVvvv reethi waiting4the nxt part salaa\nTHANK YOU SHAF ND SHAX…… <3\nv reethi……….. alhugadu buny salaa araamagu ah laafa idhe ehnun story eh ‘aharen nethi dhiya yas thi hayaathun eyge first part in up kohdheyn fashaaba plx plx plx iam your big fan\nhi… Shai.. thanxalot.. evaahaka save nukurebi inyma gellifa vee.. butesite ge IT kujja ah time vaa varakun backup thah post kuramun dhaane…\nok thsnks for the reply\nvvvvvvvvvvvvvvvvvvvvv nice salaaaaaaaaaaaaaaaaa\nbodu koh thnx….\nލޯބިވެރިޔެއް ތިނޫނީ މަށެއް ނޭދެމޭ. ކެރެކްޓަރސް އެންޑް ބެކް ސްޓޯރީ\nހިތާމަ ލޯބި February 13, 2021


Hathiyaaru alhaigen thibey ehen gaumehge sifainge ge faujeh Raajje aku neiyy: CDF | Jazeera\tހަތިޔާރު އަޅައިގެން ތިބޭ އެހެން ގައުމެއްގެ ސިފައިންގެ ފައުޖެއް ރާއްޖެއަކު ނެތް: ޗީފް އޮފް ޑިފެންސް ފޯސް - Jazeera\nހަތިޔާރު އަޅައިގެން ތިބޭ އެހެން ގައުމެއްގެ ސިފައިންގެ ފައުޖެއް ރާއްޖެއަކު ނެތް: ޗީފް އޮފް ޑިފެންސް ފޯސް\nމުޙައްމަދު އަފްޒަލް September 6, 2020 92 views0\nއެހެން ގައުމެއްގެ ހަތިޔާރުއެޅި ބަޔަކު ދިވެހިރާއްޖޭގައި ނެތް ކަމަށް ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލް ވިދާޅުވެއްޖެއެވެ.\nމިއަދު އެމްއެންޑީއެފްއިން ބޭއްވި ޕްރެސް ކޮންފަރެންސްގައި ވާހަކަ ދައްކަވަމުން މޭޖަރ ޖެނެރަލް ޝަމާލް ވިދާޅުވީ އެހެން ގައުމެއްގެ "މިލިޓަރީ ޕްރެޒެންސް" އެށް ރާއްޖޭގައި ނެތް ކަމަށާއި އެހެންނަމަވެސް ޓެކްނިކަލް އެހީތެރިކަން ފޯރުކޮށްދިނުމަށް ބޭފުޅުން ތިއްބަވާކަމަށެވެ. "މިލިޓަރީ ޕްރެޒެންސް" ގެ ގޮތުގައި ސިފަކުރަނީ ހަނގުރާމަވެރި ހަތިޔާރު އަޅައިގެން ތިބޭ ބައެއް ކަމަށް ޝަމާލް ވިދާޅުވިއެވެ. އެހެންނަމަވެސް އެފަދަ ބައެއް ނެތްކަން ވަރަށް ކެރިގެން ދަންނަވާ ކަމަށް ޝަމާލް ތަކުރާރުކޮށް ވިދާޅުވިއެވެ.\nޝަމާލް ވިދާޅުވީ މިގޮތަށް ތިއްބަވާ ބޭފުޅުންނަކީ ކާރިސާތަކުގައި އެހީތެރިކަން ފޯރު ކޮށްދިނުމަށް ތިއްބަވާ ބޭފުޅުންކަމަށެވެ. މިގޮތުން ހެލިކޮޕްޓަރ އޮޕަރޭޓް ކުރުމަށްވެސް ޓެކްނިކަލް އެހީތެރިކަން ފޯރުކޮށްދޭ ބަޔަކު ތިބޭކަމަށާއި އެއީ ހަތިޔާރު އެޅި ސިފައިން ނޫން ކަމަށް ޝަމާލް ވިދާޅުވިއެވެ.\nއެކުވެރި ގައުމުތަކާއި ގުޅިގެން ތަމްރީންތައް ހިންގުމަކީ އަބަދުވެސް އެމްއެންޑީއެފް އިން ގެންގުޅޭ އުސޫލެއްކަމަށާއި އެގޮތައް އެކަން މިހާރުވެސް ކުރިއަށް ގެންދާކަމަށެވެ. ޝަމާލް ވިދާޅުވީ ތަމްރީންތަކާއި އެހީތެރިކަން ފޯރުކޮށްދިނުމަށް ދިވެހި ސިފައިންވެސް އެހެން ގައުމުތަކުގައިވެސް ތިބޭކަމަށެވެ. އެގޮތުން ޑިފެންސް އެޑްވައިޒަރުންގެ ގޮތުގައި އިންޑިއާ، ސްރީ ލަންކާ، ޕާކިސްތާން އަދި މެލޭޝިއާގައި އެމްއެންޑީއެފްގެ ޔުނީފޯމް އެޅި އޮފިސަރުން ތިބޭ ކަމަށް ޝަމާލް ވިދާޅުވިއެވެ.\nޝަމާލް ވިދާޅުވީ އިންޑިއާ ކަނޑަކީ ވަރަށް ގިނަ ނުކިއްސަރު ކަންކަން ހިނގަމުންދާ ތަނެއް ކަމަށާއި އެހެންކަމުން ރާއްޖެ ކަހަލަ ކުޑަ ގައުމަކުން އެހެން ގައުމުތަކާއެކު ގުޅިގެން މަސައްކަތް ކުރަން ޖެހޭ ކަމަށެވެ. އިންޑިއާއެކު ކޮންމެ ތިން މަހަކުން އެއް މަހު އޭރިއަލް ސަވައިލެންސް ކުރިޔަށް ގެންދާތާ ވަރަށް ގިނަ ދުވަސްތަކެއް ވެފައިވާ ކަމަށާއި އަދި މަސް ކަނޑުތައް ހިމާޔަތްކުރުމަށް ވެސް މަސައްކަތްކުރެވެމުންދާ ކަމަށް ޝަމާލް ވިދާޅުވިއެވެ.\nމީގެ އިތުރުންވެސް ވިދާޅުވީ ދިވެހިރާއްޖޭގެ ސިފައިންނަކީ ގައުމުގެ އިސްތިގްލާލާއި ވަތަން ހިމާޔަތް ކުރުމުގައި ދެމިތިބޭނޭ ބަޔައް ކަމަށެވެ.\nޝަމާލް މިގޮތަށް ވިދާޅުވެފައި މިވާ ދަނޑިވަޅަކީ އިންޑިއާ ސިފައިން ރާއްޖޭގައި ތިބޭ ކަމަށް ބުނެ އިދިކޮޅު ފަރާތްތަކުން "އިންޑިއާ އައުޓް" ގެ ނަމުގައި ކެމްޕޭނެއް ފަށާފައިވާ ވަގުތެކެވެ.\nޗީފް އޮފް ޑިފެންސް ފޯސް


America ge 755 diplomatic staffun Russia in fonuvaalanee | Mihaaru\nރަޝިޔާގައި މަސައްކަތް ކުރާ އެމެރިކާގެ ޑިޕްލޮމެޓިކް 755 ސްޓާފުން ފޮނުވާލަނީ ދަތިކުރުމުގެ ފިޔަވަޅުތަކަށް ރައްދު ދިނުމަށް. --ފޮޓޯ:އޭއެފްޕީ\nއެމެރިކާގެ 755 ޑިޕްލޮމެޓުން ރަޝިޔާ އިން ފުރަން ޕުޓިން އަންގަވައިފި\n31 ޖުލައި 2017 - 11:28 1 comment\nމިއީ ފަހުގެ ތާރީޚެއްގައި އެންމެ ގިނަ އަދަދެއްގެ ޑިޕްލޮމެޓުން ގައުމަކުން ފޮނުވާލާ ފުރަތަމަ ފަހަރެވެ. ރައީސް ޕުޓިން މި ފިޔަވަޅު އަޅުއްވާފައި މިވަނީ އެމެރިކާ އިން އެޅި ދަތިކުރުމުގެ ފިޔަވަޅުތަކަށް ރައްދު ދިނުމަށެވެ. މޮސްކޯގައި ހުންނަ އެމެރިކާގެ އެމްބަސީގެ މުވައްޒަފުންގެ އިތުރުން އެހެން ސްޓޭޓްތަކުގައި ހުރި ކޮންސިއުލޭޓްތަކުން ވެސް މުވައްޒަފުން ފޮނުވާލަން ވަނީ ނިންމައިފަ އެވެ.\nއެމެރިކާ އިން ބުނެފައި ވަނީ ރަޝިޔާ އިން އެޅީ ހިތަމާކުރަން ޖެހޭ ފިޔަވަޅެއް ކަމަށެވެ.\nރަޝިޔާ ޓީވީގައި ވާހަކަ ދައްކަވަމުން ޕުޓިން ވިދާޅުވީ އެމެރިކާ އެމްބަސީ އާއި ކޮންސިއުލޭޓްތަކުގައި 1،000 އަށް ވުރެ ގިނަ މީހުން މަސައްކަތް ކުރާ ކަމަށާއި މީގެ ތެރޭން 755 މީހުންގެ މަސައްކަތް ހުއްޓާލުމަށް ފަހު ފުރަން ޖެހޭ ކަމަށެވެ. އެމެރިކާގެ ޑިޕްލޮމެޓުން ޗުއްޓީ ހޭދަކުރާ ތަންތަނާއި ވެއާހައުސްތައް ބަންދުކުރަން ވެސް ރަޝިޔާ އިން ވަނީ ނިންމައިފަ އެވެ.\nއެމެރިކާ އިން ރަޝިޔާއާ ދެކޮޅަށް ދަތިކުރުމުގެ އާ ފިޔަވަޅުތައް އެޅީ ކްރައިމިއާ ރަޝިޔާގެ ބައެއްގެ ގޮތުގައި 2014 ވަނަ އަހަރު ހަމަޖެއްސުމާއި އެމެރިކާގެ ރިޔާސީ އިންތިޚާބަށް ރަޝިޔާ އިން ނުފޫޒު ފޯރުވި މައްސަލައިގަ އެވެ.\nޑިމޮކްރެޓިކް ޕާޓީގެ ކެމްޕޭން ހެކްކުރިކަމުގެ ތުހުމަތުގައި ރައީސް ބަރަކް އޮބާމާގެ ސަރުކާރުން ޑިސެމްބަރު މަހު ވަނީ އެމެރިކާގައި ހުރި ރަޝިޔާގެ ޑިޕްލޮމެޓިކް ބައެއް ތަންތަން ބަންދުކޮށް 35 ޑިޕްލޮމެޓުން ފޮނުވާލައިފަ އެވެ.\nއިތުރު ލިޔުންތައް ރަޝިއާ ލަޑީމިއާ ޕުޓިން ޑިޕްލޮމެޓިކް ގުޅުން އެމެރިކާ\nމިއީ ރަޝިޔާއާ އެކު މަސައްކަތް ކުރަންވީ ވަގުތު: ޓްރަމްޕް


A.Dh.Atoll ge champions kan Kunburudhoo ah\nއދ.އަތޮޅުގެ ޗެމްޕިއަންކަން ކުނބުރުދޫ އަށް\nކުނބުރުދޫ ދެން ކުޅެން ޖެހޭނީ މުބާރާތުގެ ޒޯން ބުރުގައި\nފާއިތުވި އަހަރު އދ.އަތޮޅުގެ ޗެމްޕިއަންކަން ހޯދީ މަހިބަދޫއިން\nކ. މާލެ 15 އޭޕުރިލް 2017 | ހޮނިހިރު 04:16 1,212\nމަންދޫ އަދި ކުނބުރުދޫ ބައްދަލުކުރި ފުރަތަމަ މެޗުގެ ތެރެއިން -\nއެސްޓީއޯ މިނިވަން ޗެމްޕިއަންޝިޕް ފުޓުބޯޅަ މުބާރާތުގެ އދ.އަތޮޅުގެ ޗެމްޕިއަންކަން ކުނބުރުދޫއިން ހޯދައިފި އެވެ.\nކުނބުރުދޫ ޗެމްޕިއަންކަން ހޯދީ ހުކުރު ދުވަހު ހަވީރު އެއަތޮޅު މަހިބަދޫ ރަސްމީ ފުޓުބޯޅަ ދަނޑުގައި ކުޅުނު ފައިނަލް މެޗުގައި މަންދޫގެ މައްޗަށް ކުރި ހޯދައިގެންނެވެ. މި މެޗް ކުނބުރުދޫއިން ކާމިޔާބުކުރީ 3-1ގެ ނަތީޖާއަކުންނެވެ.\nމެޗު ފަށައިގެން މޮޅަށް ކުޅެފައިވަނީވެސް ކުނބުރުދޫއިން ނެވެ. އެގޮތުން އެޓީމުން ވަނީ ގިނަ ވަގުތު ބޯޅަ ކޮންޓްރޯލްކޮށް މަންދޫގެ ގޯލަށް ނުރައްކާ ކޮށްފަ އެވެ. ނަތީޖާއެއްގެ ގޮތުން އެޓީމުން ވަނީ 24 ވަނަ މިނެޓުގައި ފުރަތަމަ ލަނޑު ޖަހާ ލީޑު ނަގާފަ އެވެ. މި ލަނޑު އެޓީމަށް ކާމިޔާބުކޮށްދިނީ އަހްމަދު ޝަފްރާޒް އެވެ. މި ލަނޑަށް ފަހުގައިވެސް އެޓީމުން ވަނީ ރަނގަޅު ފުރުސަތުތަކެއް ތަނަވަސް ކޮށްފަ އެވެ. ނަމަވެސް ފުރަތަމަ ހާފު ނިންމާލީ 1-0 ގެ ނަތީޖާއަކުންނެވެ.\nދެވަނަ ހާފު ކުނބުރުދޫން ފަށައިގަތީ ކުޅުން އިތުރަށް ވަރުގަދަ ކޮށްގެންނެވެ. އެގޮތުން އެޓީމުން ވަނީ ފުލުފުލުގައި އިތުރު ދެ ލަނޑު ކާމިޔާބުކޮށް ލީޑު ފުޅާ ކޮށްފަ އެވެ. 49 ވަނަ މިނެޓުގައި އަލީ ނިޝާހް ގެ ލަނޑުން ލީޑު ފުޅާކުރިއިރު 55 ވަނަ މިނެޓުގައި އަހްމަދު ރަޒްނީ ވަނީ ކުނބުރުދޫގެ ލީޑު އިތުރަށް ފުޅާކޮށްދީފަ އެވެ.\nމަނދޫއަށް މެޗުގައި ސުން ކަނޑުވާލަ ދިނީ 65 ވަނަ މިނެޓުގައި އާދަމް ލަރީފް ކާމިޔާބުކުރި ލަނޑުންނެވެ.\nފާއިތުވި އަހަރު މިނިވަން ޗެމްޕިއަންޝިޕްގައި އދ.އަތޮޅުގެ ޗެމްޕިއަންކަން ހޯދާފައިވަނީ މަހިބަދޫއިންނެވެ.


ފައިޒާގެ ވެކްސިން އަޖުމަ ބެލުން ނިންމާލީ 95 އިންސައްތަ ކާމިޔާބާއިއެކު، އުފާވެރި ޚަބަރެއް! ފައިޒާގެ ވެކްސިން އަޖުމަ ބެލުން ނިންމާލީ 95 އިންސައްތަ ކާމިޔާބާއިއެކު، އުފާވެރި ޚަބަރެއް!\nފައިޒާގެ ވެކްސިން އަޖުމަ ބެލުން ނިންމާލީ 95 އިންސައްތަ ކާމިޔާބާއިއެކު، އުފާވެރި ޚަބަރެއް!\nއެމެރިކާގެ ފައިޒާއިން ކޯވިޑް-19 އުފެއްދި ވެކްސިން.- ފޮޓޯ: ރޮއިޓަރސް\nއެމެރިކާގެ ފައިޒާއިން ކޯވިޑް-19 ޖައްސާ ކޮރޯނާވައިރަހާއި ދެކޮޅަށް ތައްޔާރުކޮށްފައިވާ ވެކްސިންގެ ކާމިޔާބީގެ ނިސްބަތަކީ 95 އިންސައްތަކަމަށް ތަހުލީލުތަކުގެ ތިންވަނަ މަރުހަލާގެ އެންމެ ފަހު ނަތީޖާއިން ދައްކައިފިއެވެ. ފައިޒާގެ ވެކްސިން ތަހުލީލުތަކުގައި 43،661 މީހުންވަނީ ބައިވެރިވެފައެވެ. އޭގެ ތެރެއިން 41،135 މީހުންނަށްވަނީ ވެކްސިން ނުވަތަ އެ ދެވެނީ ވެކްސިންކަމަށް ހީވާފަދަ ޕްލެސީބޯއެއްގެ ދެ ޑޯޒު ދީފައެވެ.\nފައިޒާއިން ބުނީ ތަހުލީލުގައި ބައިވެރިވި މީހުންގެ ތެރެއިން 170 މީހަކަށް ކޯވިޑް-19 ޖެހިފައިވާކަމަށާއި އޭގެ ތެރެއިން 162 މީހުންނަކީ ވެކްސިންގެ ބަދަލުގައި ޕްލެސީބޯ ދީފައިވާ މީހުންކަމަށެވެ. ބާކީ ތިބި އަށް މީހުންނަކީ ތަހުލީލުކުރަމުންދާ ވެކްސިން ދީފައިވާ މީހުންނެވެ. މި ޢަދަދުތަކުން ހިސާބުކުރާނަމަ ވެކްސިންގެ ކާމިޔާބީގެ ނިސްބަތަކީ 95 އިންސައްތައެވެ. މީގެ ކުރިން ފައިޒާއިން ވެކްސިން މަސައްކަތްކުރާ މިންވަރާއި އޭގެ ރައްކާތެރިކަމާއި ގުޅޭގޮތުން އިތުރު ދެ އަހަރުވަންދެން މަޢުލޫމާތު އެއްކުރަމުންދާނެކަމަށް ފައިޒާއިން ބުންޏެވެ.\nފައިޒާއާއި އެ ކުންފުންޏާއިއެކު ވެކްސިން އުފެއްދުމުގެ މަސައްކަތުގައި ބައިވެރިވާ ޖަރުމަނުވިލާތުގެ ބަޔޯއެންޓަކުން ބުނީ ހުރިހާ އުމުރަކާއި ނަސްލެއްގެ މީހުންގެ މެދުގައިވެސް ވެކްސިންގެ ކާމިޔާބުކަމަށެވެ. އުމުރުން 65 އަހަރުން މަތީގެ މީހުންގެ މެދުގައިވެސް 94 އިންސައްތަ ކާމިޔާބީއެއް ފާހަގަވެފައިވާކަމަށް ދެ ކުންފުނިން ނެރުނު ބަޔާނެއްގައި ބުންޏެވެ.\nފައިޒާއިން ބުނީ ބަލި ޖެހުނު 170 މީހުންގެ ތެރެއިން 10 މީހުންގެ ޙާލު ދެރަވެފައިވާކަމަށެވެ. އޭގެ ތެރެއިން ނުވަ މީހުންނަކީ ޕްލެސީބޯ ދީފައިވާ މީހުންނެވެ. ވެކްސިން ދީފައިވާ މީހުންގެ ތެރެއިން ޙާލު ދެރަވީ އެންމެ މީހެއްގެއެވެ.\nތަހުލީލުގެ ނަތީޖާތައް ގާތުން ބަލަމުންދާ މިނިވަން ޑާޓާ މޮނިޓަރިން ކޮމިޓީން މިހާތަނަށް ވެކްސިންގެ ރައްކާތެރިކަމުގައި ބޮޑެތި މައްސަލަތަކެއް ހުރިކަމަށް ފާހަގަކޮށްފައި ނުވާކަމަށް ދެ ކުންފުނިން ބުންޏެވެ. ފާހަގަވެފައިވާ ހަމައެކަނި ސައިޑް އިފެކްޓަކީ ބައެއް މީހުން ވަރުބަލިވުންކަމަށް އެ ފަރާތުން ބުންޏެވެ.\nފައިޒާއިން ބުނީ ކުރިއަށް އޮތް ދުވަސްކޮޅުގެ ތެރޭގައި ކުއްލި ޙާލަތުގައި ވެކްސިން ބޭނުންކުރުމުގެ ޙުއްދަ ނުވަތަ އީޔޫއޭއަކަށް އެމެރިކާގެ ފުޑް އެންޑް ޑްރަގް އޮތޯރިޓީގައި އެދޭނެކަމަށެވެ. އަދި ބޭހައި ވެކްސިނަށް ޙުއްދަދޭ ދުނިޔޭގެ އެހެން އޭޖެންސީތަކަށް ވެކްސިންގެ ތަހުލީލުތަކުގެ ނަތީޖާ ޙިއްޞާކުރުމުގެ ޙުއްދައަށްވެސް އެދޭނެކަމަށް އެ ކުންފުނިން ބުންޏެވެ. ކުއްލި ޙާލަތުގައި ބޭސް ބޭނުންކުރުމުގެ ޙުއްދަ އެފްޑީއޭއިން ދިން ނަމަވެސް އާންމުކޮށް ލިބޭގޮތަށް ވެކްސިން ބާޒާރަށް ނެރުމަށް އިތުރު ވަގުތު ނަގާނެއެވެ.\nމި އަހަރުގެ ތެރޭގައި ފައިޒާގެ ވެކްސިންގެ 50 މިލިއަން ޑޯޒް އުފެއްދުމަށް ފައިޒާއާއި ބަޔޯއެންޓެކުން އުންމީދުކުރެއެވެ. 2021ވަނަ އަހަރު ނިމުމުގެ ކުރިން ވެކްސިންގެ 1.3 ބިލިއަން ޑޯޒު އުފެއްފުމަށް ދެ ކުންފުނިންވަނީ އަމާޒު ހިފާފައެވެ.\nފައިޒާ-ބަޔޯއެންޓެކުގެ ވެކްސިން ރައްކާކުރަންޖެހެނީ މައިނަސް 70 ޑިގްރީ ސެލްސިއަސްގައެވެ. އެއީ އެންމެ ފިނި އާކްޓިކުގައި ފިނިހޫނުމިން ހުންނަ މިންވަރެވެ. އޭގެ ސަބަބުން އެ ވެކްސިން ރައްކާކޮށްފައި ބެހެއްޓުމުގައި ގިނަ ގޮންޖެހުންތަކެއް އެބަހުއްޓެވެ. ނަމަވެސް ފައިޒާއިން ބުނީ އެ މައްސަލައަށް އެދެވޭ ޙައްލެއް ހޯދިފައިވާކަމަށެވެ.


Suvaruge ehme fahun vanna meehaa ސުވަރުގެއަށް އެންމެފަހުން ވަންނަމީހާ – Ilm Suvaruge ehme fahun vanna meehaa\nސުވަރުގެއަށް އެންމެފަހުން ވަންނަމީހާ\nމާތްﷲ ރުއްސުންލެއްވި ޢަބްދުﷲ ބުނު މަސްޢޫދު ވިދާޅުވިއެވެ. (ޤިޔާމަތްދުވަހު) އެންމެ ފަހުން ނަރަކައިން ނުކުންނަ މީހާ ބައެއްފަހަރު ހިނގަމުން އަނެއްބައިފަހަރު ވެއްޓެމުންކަހަލަ ގޮތަކަށް ނަރަކައިން ނުކުންނާނެއެވެ. އަދިބައެއްފަހަރު އޭނާގެ ހަށިގަނޑު އަނދަމުން ދާނެއެވެ. މިގޮތަށް އޭނާ ނަރަކައިން ނުކުމެވުމުން ބުނާނެއެވެ. ތިމަން މިތަނުން ސަލާމަތްކޮށްދެއްވި ފަރާތަކީ ބަރަކާތްލެއްވިފައިވާ ފަރާތެކެވެ. އެކަލާނގެ ތިމަންނައަށް ކުރީންނާއި ފަހުގެ އެއްވެސް މީހަކަށް ނުދެއްވާފަދަ ނިޢުމަތްތައް ދެއްވައިފިއެވެ.\nދެން އޭނާއަށް ގަހެއް ދައްކަވާހުއްޓެވެ. އެހިނދު އޭނާ ދަންނަވާނެތެވެ. އޭހައްދަވާބޮޑުކުރެއްވި ރަސްކަލާކޮ! މިއަޅާ އެގާ ކައިރިކޮށްދެއްވާނދޭވެ! އެއީ އެގަހުން ހިޔާލިބިގަތުމަށާއި އެގަހުގެ ފެނުން ފެންބުއިމަށްޓަކައެވެ. ދެން މީގެ ފަހުން އެފަދަ ކަމަކަށް އެދިނުދަންނަވާނަމެވެ. ދެން މާތްﷲ އަންގަވާނެއެވެ. އޭ އާދަމުގެދަރިޔާއެވެ! ތިބާ މީގެ ކުރިންވެސް ވަނީ ތިޔަފަދަ އަހުދެއް ކޮށްފައެއް ނޫންހެއްޔެވެ؟ ތިމަން ރަސްލާނގެ އެކަން ކޮށްދެއްވައިފިނަމަ ތިބާ އަދިވެސް އިތުރަށް އެދޭނެއެވެ. އޭނާ ދަންނަވާނެއެވެ. ނޫނެކެވެ. އިތުރު އެއްވެސް އެއްޗަކަށް އެދިނުދަންނަވާނަމެވެ.\nއެގޮތަށްޢަހުދު ހިއްޕެވުމަށްފަހު އެގަހުގެ ހިޔާ ލިބިގަތުމަށާއި އެގަހުން ފެން ލިބިގަތުމަށް އެގަހާ ކައިރިކޮށްދެއްވާނެއެވެ. އަދި އެޢަހުދު ހިއްޕެވިއިރު އޭނާއަށް އެގޮތުގެމަތީގައި ނުހުރެވޭނެކަންވެސް އެކަލާނގެ ރަނގަޅަށް ދެނެވޮޑިގެންވެއެވެ. އަދި އެކަލާނގެ އޭނާގެ ޢުދުރުވެސް ޤަބޫލުކުރައްވައެވެ. އެއީ އޭނާއަށް އެފެންނަ ތަކެއްޗަކީ ކެތްނުކުރެވޭފަދަ ތަކެތި ކަމުގައިވާތީއެވެ. ދެންކުރީގެ ގަހަށްވުރެ ރީތިގަހެއް އޭނާއަށް ދައްކަވާނެއެވެ. އޭނާ ދަންނަވާނެއެވެ. ހައްދަވާބޮޑު ކުރެއްވި ރަސްކަލާކޮ! މިއަޅާ އެގަހާ ކައިރިކޮށްދެއްވާނދޭވެ! އެއީ އެގަހުން ހިޔާލިބިގަތުމަށާއި އެގަހުން ފެން ބުއިމަށްޓަކައެވެ. ދެން މީގެފަހުން އެފަދަ ކަމަކަށް އެދިނުދަންނަވާނަމެވެ. މާތްﷲ އޭނާއަށް އަންގަވާނެތެވެ. އޭ އާދަމުގެދަރިޔާއެވެ! ތިބާ ވަނީ މީގެކުރިންވެސްތިޔަފަދަ ޢަހުދެއްކޮށްފައެއް ނޫންހެއްޔެވެ؟ ތިބާ އެގަހާ ކައިރިކޮށްދެއްވައިފިނަމަ އަދިވެސް އިތުރަށް އެދޭނެއެވެ. ދެން އަނެއްކާވެސް އިތުރަށް އެދިނުދަންނަވާނެކަމަށް ޢަހުދުކުރުމުން އެހާ ކައިރިކުރެވޭނެއެވެ.\nއެޢަހުދުކުރިއިރުވެސް އެގޮތްމަތީގައި ނުހުރެވޭނެކަން މާތްﷲ ރަނގަޅަށް ދެނެވޮޑިގެންވެއެވެ. ދެން އެއަށްފަހު ކުރީގެ ދެގަހަށްވުރެ މާރީތި ދެގަސް ސުވަރުގޭގެ ދޮރުމަތިން ފެންނަ ހުއްޓެވެ. އޭނާ ދަންނަވާނެތެވެ. އޭ ހައްދަވާބޮޑުކުރެއްވި ރަސްކަލާކޮ! މިއަޅާ އެގަހާ ކައިރިކޮށްދެއްވާނދޭވެ! އެއީ އެގަހުގެ ހިޔަލުން ހިޔާލިބިގަތުމަށާއި އެގަހުން ފެން ބުއިމަށްޓަކައެވެ. ދެން އިތުރު އެއްޗަކަށް އެދިނުދަންނަވާނަމެވެ. ދެން މާތްﷲ އަންގަވާނެއެވެ. ތިބާ މީގެކުރިންވެސް ތިޔަފަދަ އަޙްދެއް ނުކުރަމުހެއްޔެވެ؟ ދެންމާތްﷲ އޭނާ އެގަހާ ކައިރިކޮށް ދެއްވާނެއެވެ.\nއެގަހާ ކައިރިވުމުން ސުވަރުގޭގެ އަހުލުވެރިންގެ އަޑުފަށްގަނޑު އޭނާއަށް އިވެން ފަށައިފާނެއެވެ. އެހިނދު އޭނާ ދަންނަވާނެތެވެ. އޭ ހައްދަވާ ބޮޑުކުރެއްވި ރަސްކަލާކޮ! މިއަޅާ ސުވަރުގެ އަށް ވައްދަވާނދޭވެ! ދެން މާތްﷲ އަންގަވާނެތެވެ. އޭ އާދަމުގެދަރިޔާއެވެ! ތިބާގެ ކިބައިން ނުބައި ކަންތައްތައް ތިމަން ﷲ ފިޔަވައި ދުރުކޮށްދެއްވާނެ ދެވަނަ ފަރާތެއްވޭހެއްޔެވެ؟ ތިބާއަށް ދުނިޔެއާއި އެފަދަ އެހެން ދުނިޔެއެއް ދެއްވައިފިނަމަ ރުހޭނަން ހެއްޔެވެ؟ އޭނާ ދަންނަވާނެއެވެ. އޭހައްދަވާބޮޑުކުރެއްވި ރަސްކަލާކޮ! ހުރިހާ ޢާލަމްތައް ހެއްދެވިރަސްކަލާނގެކަމުގައި ވޮޑިގެންވާ ޙާލު އިބަރަސްކަލާނގެ ސަމާސާ ކުރައްވަނީތޯއެވެ. އެހިނދު މާތްﷲ އަންގަވާނެތެވެ. މިއީ ސަމާސާއެއް ނޫނެވެ. ތިމަންރަސްކަލާނގެ އެދިވޮޑިގަންނަވާ ގޮތަށް ކަންތައް ކުރެއްވުމުގެ ކުޅަދުންވަންތަކަން ލިބިވޮޑިގެންވަމެވެ.\nމަސްދަރު: ޑރ. ޢަބުދުއްސައްތާރު ޢަބްދުއްރަޙްމާންގެ ސުންނަތު ޚަޒާނާ


2023 gai JP in riyaasee Candidate aku nereyne: Qasim\n2023 ގައި ޖޭޕީން ރިޔާސީ ކެންޑިޑޭޓަކު ނެރޭނެ: ގާސިމް\nޖޭޕީގެ ލީޑަރު ގާސިމް އިބްރާހިމް: ޖޭޕީން 2023 ގެ ރިޔާސީ އިންތިހާބުގައި ވާދަ ކުރައްވާނެ ކަމަށް މިރޭ އިއުލާން ކުރެއްވި\nދެހާސް ތޭވީސް ވަނަ އަހަރު އޮންނަ ރިޔާސީ އިންތިޚާބުގައި ޖޭޕީގެ ކެންޑިޑޭޓަކު ނެރޭނެކަން އެ ޕާޓީން އިއުލާނުކޮށްފި އެވެ.\nޖޭޕީއަށް މެންބަރުންތަކެއް ސޮއި ކުރަން މިރޭ ކުނޫޒުގައި ބޭއްވި ރަސްމިއްޔާތެއްގައި ވާހަކަފުޅު ދައްކަވަމުން ޖޭޕީގެ ލީޑަރު ގާސިމް އިބްރާހިމް ވިދާޅުވީ ޖޭޕީ ބޮޑުކޮށް ވަރުގަ ދަކުރުމުގެ މަސައްކަތް ފަށާފައިވާ ކަމަށެވެ. އެ މަސައްކަތުގެ ދަށުން ކުރިއަށް އޮތް ދެ އަހަރު ދުވަހުގެ ތެރޭގައި ޕާޓީގެ މެންބަރުންގެ އަދަދު 30،000 އިތުރު ކުުރަން މަސައްކަތް ކުރަމުން ގެންދާ ކަމަށެވެ.\nގާސިމް ވިދާޅުވީ ޖޭޕީ އަބަދު ތިންވަނަ ޕާޓީގެ ގޮތުގައި ނުވަތަ ދެވަނަ ޕާޓީގެ ގޮތުގައި ނޯންނާނެ ކަމަށާއި އެއްވަނަ ޕާޓީގެ ގޮތުގައި ވެސް އޮންނާނެ ކަމަށެވެ.\nޖޭޕީއަށް ގެންނަ ބަދަލުތަކުގެ ތެރެއިން ޕާޓީގެ ލީޑަރު އިންތިޚާބު ކުރާގޮތަށް ވެސް ބަދަލު ގެންނަން ހުށައަޅަން ގަސްތުކުރައްވާ ކަމަށް ވެސް މިރޭ ގާސިމް ވިދާޅުވި އެވެ.\nގާސިމް އިބްރާހިމް ޖުމްހޫރީ ޕާޓީ ޕޮލިޓިކްސް